Ẹkwo

JOBU

1

Akọ ẹhu Jobu

1O nweru nwoke ọbu, bụ onye alị Uzu, ẹwha iya bụ Jobu. Nwoke ono bụ onye, l’ẹte amarụ ejo ẹka, ọ bụru onye obu gụru iwhoro. Ọ bụ onye l’anọje atsụ Chileke egvu gbẹeru ome ejo-iwhe azụ. 2Iwhe a nwụtaru iya bụ unwoke ẹsaa l’ụnwanyi ẹto. 3O nweru ẹku. Atụru iya dụ ụnu iri l’ẹsaa l’ụkporo iri. Ịnya-kamẹlu iya dụ ụnu ẹsaa l’ụkporo iri. Eswi iya, a tụru njịgba ẹbo-ẹbo dụ ụnu l’ụkporo ise. Ne nkakfu-ịgara iya dụ ụnu l’ụkporo ise. O nweru igweligwe ndu, l’ejeru iya ozhi. Ọo lẹwho l’ọo ya bụ onye shi kakọta shii l’iwhe bụ madzụ, a nwụru anwụnwu l’ụzo ẹnyanwu-awata kpaa-whuu.

4Ụnwu Jobu unwoke l’anọje aha eriri ahaha l’ibe whẹ l’ẹhu l’ẹhu. E -jeeru onye ọwa l’ọgiya ọwa, o -rwua l’ọgiya ọdo e jeeru onye ọdo. Whẹ l’ezhije unwune whẹ ndu nke nwanyị tẹ whẹ bya etsoru whẹ ria ngụa 5L’ọobuje, eriri ono gbadzugele whẹ whọ, Jobu ekua whẹ mee whẹ tẹ whẹ nsọ. Ọogba-lihuje l’ọnmewa ụtsu gbaa ẹja ọkpokota-iwhe-ọku gude gwaa Chileke l’ishi ụnwu iya ono l’ẹhu l’ẹhu. Nkele ọorije sụ: “Mu marụ, ?ụnwu mu te emeduanu iwhe-dụ-ẹji? A marụ ?whẹ te egudedaunu obu whẹ whua Chileke iwhu?” Ọ bụru ẹgube ono bẹ Jobu l’emeje iya ntekenteke.

Chileke l’aha Sétanu t’ọ data Jobu

6Obe ujiku lanụ, ụnwu Chileke bya tẹ whẹ goshi onwowhe l’iwhu Onye-Nwe-Ọha. Sétanu tsoru whẹ bya. 7Onye-Nwe-Ọha sụ Sétanu: “?Ọo awe b’i shi bya?”

Sétanu sụ Onye-Nwe-Ọha: “Mu l’eje eje alwa alwa l’eliwhe. Mu tsoru ọma mgboko aghawhe ririri.”

8Onye-Nwe-Ọha bya asụ Sétanu: “?Ẹnya rwuwaru ghu l’ẹka onye ozhi mu Jobu nọ? O to nwedu madzụ, dụ g’ọo ya lẹ mgboko l’owhu. Ọ bụ nwoke obu gụru iwhoro, bụru onye ụta l’adụa lẹ ndzụ iya, bụru onye l’atsụ egvu mụbe Chileke gbẹeru ome ejo-iwhe azụ.”

9Tọ dụ iya bụ, Sétanu bya eyeeru Onye-Nwe-Ọha onu sụ iya: “Ọ byanụ; Jobu ọbu, ?ọ nọnyaaru wata ọotsu gụbe Chileke egvu? 10?Tọ dụ ghu gude agbarara tuwheta yẹle ndibe iya mẹe iwhe lile o nweru mgburumgburu ibẹka ibẹbo? Iwhe lile, l’oome eme b’i meru l’ọogbaru iya bẹrebere, nke ọwhu bụ l’ẹku iya tụkoru alị ono l’owhu dzuru. 11Machịnua ẹka ntaa denyi l’iwhe lile, o nweru, gụ awhụ l’ọo-kfụru l’atatiwhu ghu whua ghu iwhu.”

12Tọ dụ iya bụ, Onye-Nwe-Ọha sụ Sétanu: “Ọ dụ ree. Iwhe lile o nweru dụwaa ghu l’ẹka. Ọo lẹwho t’i be edenyi yẹbedua ẹka.”

Ọo ya bụ, Sétanu tụgburu ọ bụru iya alụfu l’iwhu Onye-Nwe-Ọha.

13O be ujiku lanụ, ụnwu Jobu ndu nke nwoke mẹe ndu nke nwanyị dọkobe l’ibe nwune whẹ nke ọgurenya eri iwhe angụ mmẹe. 14Onye ozhi bụleruwho whẹreketeke l’iwhu Jobu bya asụ iya: “Oke-eswi, l’eegudeje eje ozhi l’ẹgu b’e gude eje ozhi l’ẹgu, nkakfụ-ịgara dọkwaruwho l’agụga ẹka ono ata nri, 15ndu Sabe bya afụru whẹ tụko whẹ rwuta. Whẹ gudekwawho mma gbugbushia ndu l’ejeru ghu ozhi. Ọ bụru mbẹdua kpụ bụ onye gbalaru nụ, mu sụ tẹ mu bya ekfuru ghu iya.”

16G’onye onona kpụkwadua okfu ono l’ọnu ekfu bẹ onye ozhi ọdo zhibataru bya asụ: “Ọku, shi l’ẹka Chileke bẹ shilewho l’imigwe bya ekegbushia atụru ghu g’ọ ha; kegee kee ndu ozhi ghu kechafu. Ọ bụru mbẹdua kpụ bụ onye gbalaru nụ; mu sụ tẹ mu bya ekfuru ghu iya.”

17G’onye onona kpụkwadua okfu ono l’ọnu ekfu bẹ onye ozhi ọdo zhibataru bya asụ: “Ndu Kaludiya buru ọgbo ẹto tụa lẹ mkpa lẹ mkpa bya awụpyabe ịnya-kamẹlu ghu g’ọ ha rwuta; gude ogu-ịgba gbugbushia ndu l’ejeru ghu ozhi. Ọ bụru mbẹdua kpụ bụ onye gbalaru nụ, mu sụ tẹ mu bya ekfuru ghu iya.”

18G’onye onona kpụkwadua okfu ono l’ọnu ekfu bẹ onye ozhi ọdo zhibataru bya asụ: “Ụnwu ghu unwoke mẹe ụnwu ghu ụnwanyi dọkwaru eri iwhe angụ mmẹe l’ibe nwune whẹ nke ọgurenya. 19A bya l’eledeshia ẹnya, oke whẹrewhere shilewho l’echi-ẹgu wheru whukuwhuku rwua bya enwungaa ụlo, whẹ nọ mgburẹku ẹno, ụlo zee zepyabe ụnwu ghu ono gẹ whẹ ha, whẹ nwụshihu. Ọ bụru mbẹdua kpụ bụ onye gbafụtaru nụ, mu sụ tẹ mu bya ekfuru ghu iya.”

20Tọ dụ iya bụ, Jobu gbalihu gude iwe-l’ọnuma zhijaa uwe yẹbe Jobu tarara, bya erwushia ẹgbushi l’ishi. Nteke ono, ọ bya adaa kpupyabe iwhu l’alị baarụ Chileke ẹja 21sụ:

“Ọo ọto bẹ mu gba fụta l’ẹwho ne mu.

Ọ bụru ọto bẹ mu l’a-gba lashia.

Ọo Onye-Nwe-Ọha nụru, ọ bụru iya bẹ natarụ nụ.

T’a jakwaa ẹwha Onye-Nwe-Ọha ajaja.”

22Iwhe lile ono mekotaru Jobu, t’o me iwhe-dụ-ẹji l’ẹka Chileke nọ, too gudebua ọnu iya sụ lẹ Chileke meru iya ẹji.

2

Sétanu l’adata Jobu nke ugbo labọ

1O noo ya, ọ bya ebe mbọku ọdo, ụnwu Chileke byakwawhọ tẹ whẹ goshi onwowhe l’iwhu Onye-Nwe-Ọha. Sétanu tsokwaru whẹ whọ bya tẹ ya goshi onwonkiya. 2Onye-Nwe-Ọha sụ Sétanu: “?Ọo awe b’i shi bya?”

Sétanu sụ Onye-Nwe-Ọha: “Mu l’eje eje alwa alwa l’eliwhe. Mu tsoru ọma mgboko aghawhe ririri.”

3Tọ dụ iya bụ, Onye-Nwe-Ọha sụ Sétanu: “?Ẹnya rwuwaru ghu l’ẹka onye ozhi mu Jobu nọ? O to nwedu madzụ, dụ g’ọo ya lẹ mgboko l’owhu. Ọ bụ nwoke, obu gụru iwhoro, bụru onye ụta l’adụa lẹ ndzụ iya, bya abụru onye l’atsụ egvu mụbe Chileke gbẹeru ome ejo-iwhe azụ. I nwugeeru mu ye tẹ mu mekpaa ya ẹhu, mbụ tẹ mu laa ya l’iyi lẹ bọ dụ iwhe o meru. O gudelee onwiya ẹka g’o gude iya.”

4Sétanu sụ Onye-Nwe-Ọha: “T’akpọ-ẹhu lanụaru akpọ-ẹhu. ?Tị madụ lẹ madzụ l’e-swekota ẹnya l’iwhe lile, o nweru l’iswi ndzụ iya? 5Ọle machịnua ẹka ntaa denyi iya l’ọkpu mẹe l’anụ-ẹhu, gụ awhụ l’ọo-kfụru l’atatiwhu ghu whua ghu iwhu.”

6Onye-Nwe-Ọha sụ Sétanu: “Ọ dụ ree. Ọwa ghu b’ọ nọ l’ẹka. Ọlewho t’ị ba akpakwa ẹka lẹ ndzụ iya.”

7Ọo ya bụ, Sétanu tụgburu, ọ bụru iya alụfu l’iwhu Onye-Nwe-Ọha. O je emee, ebyi, l’awhụ sasasa zashịa Jobu l’ẹhu. O shi l’ọbochi-ọkpa zalẹ iya whọ jeye l’ishi. 8Jobu je agwọru l’ikpo ntụ, wota ibiribe mbeji gude akọbashi onwiya.

9O noo ya, nyee ya bya asụ iya: “?Ii-sedegburu onwoghu nno? Whua Chileke iwhu nwụhu.”

10Ọ sụ iya: “Okfu ghu dụkwa g’ọo okfu nwanyị, l’eme eswe. ?Ọo lẹwho iwhe-ọma bẹ anyi l’a-natajẹ l’ẹka Chileke, haa ọnata ẹjo iya?”

Iwhe lile ono mekota, Jobu te egude ọnu iya kfuta iwhe-dụ-ẹji.

Ụmadzu ẹto, bụ ọnya Jobu

11O noo ya, ụmadzu ẹto whẹ lẹ Jobu l’eshi ọnya nụlewho nke ejo-iwhe ono, l’anwụkaaru Jobu, whẹ shi l’ẹka, whẹ shi l’ẹhu l’ẹhu byatashia. Iwhe whẹ tụru ọnu iya bụ tẹ whẹ dzuda l’ẹka ono je ayọoru iya dụa ya obu. Ẹwha whẹ bụ: Elifazu onye Temanu, mẹe Byilidadu onye Shuwa, mẹe Zofa onye Naama. 12Whẹ bya anọdu otẹnya palia ẹnya whụ iya. Whẹ ta ahụbehe iya ama. Whẹ tụ ụzu ẹkwa, gude iwe lajashịa uwe whẹ alajashị, kpotagee ivovonyi wụa onwowhe l’ishi. 13Whẹ gwọshita l’alị. Whẹ l’iya gwọru nno abalị ẹsaa, eswe l’ẹnyashi. Ọ kpọo whẹ ọnu okfu, tọ dụ onye ọwhu dụ ike saa ọnu kfuru yeru Jobu. O noo nkele whẹ whụru l’iwhe-ọtsulanu, l’ooje parụ mebyi ẹka apaa.

3

Okfu, shi Jobu l’ọnu

1Tọ dụ iya bụ, e megee, Jobu saa ọnu wata okfu okfu, kpọlahaa mbọku, a nwụru iya l’iwhu. 2O kfushilahaa sụ:

3“Tẹ mbọku, a nwụru mu bụkwaru ọla-l’iswi.

T’ẹnyashi ono, a sụru l’a tsụtaru ime nwa nwoke

bụkwaru ẹnyashi, larụ l’iswi.

4Tẹ mbọku ono gbakwaa ọochi.

Tẹ Chileke ọwhu bu l’imeli ba agụbekwa iya iwhe.

T’iwhoro ba adụkwa lẹ mbọku ono.

5T’ẹkpuroochi yẹle inyonyo ọnwu

tsọ-nyikwaa mbọku ono ẹnya.

T’urwukpu sọpyabekwa iya.

T’ọochi-ọbya-l’eswe mekwaru ọtsu egvu nụ iya.

6Tẹ tsụrii-ẹkpuroochi nakwaa ẹnyashi ono ẹvu.

T’a ba agụkwaru iya ye lẹ mbọku, dụ l’awha.

T’a ba gụkwaru iya ye lẹ mbọku, dụ l’ọnwa.

7T’ẹnyashi mbọku ono

bụkwaru abalị, gba ẹka nwa.

T’a ba atụkwa ụzu ẹhu-ụtso l’ẹnyashi ono.

8Tẹ ndu l’atụje ụboku ọnu

tụkwaa mbọku ono ọnu,

mbụ ndu marụ gẹ l’aakpatsuje ejo-oke-agiyi.

9Tẹ kpokponde mbọ-muchi iya jihukwa kpaaluu.

T’iwhoro chi-asahu ono, l’oole ẹnya iya

bụkwaru iya nke mmaka.

Tọ bọ whụkwa ẹnyanwu ụtsu ẹnya.

10O noo nkele ọ jịkaru omechi ụzo,

dụ l’ẹkpa-nwa ne mu tẹ mu ba afụtashi ụwa,

bya egude ẹnya mu whụ ẹgube

iwhe-ọtsulanu-a, byakfutaru mu nu.

11?Ọo nụa gụnu meru g’o gude

t’e kwo mu ekwo nteke l’aanwụ mu?

Mbụ l’ọo nteke ono, mu shi l’ẹwho ne mu afụta

bẹ mu gẹge anwụhu?

12?Ọo nụa gụnu meru g’o gude ụtakfu hee mu hefuta?

?Ndẹnua g’o gude ẹra dụ

ọwhu mu ngụru iya angụngu owhu?

13Ntaa bẹ mu gẹge anwụhuwaa nụ zẹe guu.

Mu gege ekuhawaru mgbẹnya.

Mu gege anọwaa edzuta ike,

14mu lẹ ndu eze mẹe ndu mgbazhi

nke mgboko, bụ ndu kwashịru uwhu

megee haa ya, ọ bụkotaru ochuwhu.

15Mbụ, mu lẹ ndu shi achị nụ,

bụ ndu shi nwegeeru

mkpọla-ododo, ndu shi gude mkpọla-ọcha

dojishia ụlo whẹ godogodo.

16Mbụ ?ọo nụa gụnu meru

ẹwho ta alụfu ne mu tẹ mu ba ala ụwa?

Mu gẹge anwụhu lẹ nwata haa ọwhu iwhoro.

17Ọo l’alị-maa bẹ ndu ejo-ememe

l’e-mebuhu ejo-iwhe.

Ọo l’ẹka ono bẹ ndu ike l’adụa l’a-nọdu dzuta ike.

18Ẹka ono bẹ ndu mkpọro l’e-nweru ntụsaru-ẹhu.

Whẹ ta anụhedu ọrya ono, l’anọje aryarụ whẹ,

mbụ ndu ono, l’achị whẹ g’ọo ohu.

19Onye ha nwanshị bẹ nọ l’ẹka ono,

onye ha shii nọdu iya.

Onye shi bụru ohu ta anọhedu l’ẹka

onye shi bụru nna-iya-ukfu.

20?Ọo gụnu meru iwhoro l’enwujeru

ndu l’ejegbu onwowhe l’iwhe-ọtsulanu.

L’aahajẹ ndu áwhụ tsọru tẹ whẹ nọdu ndzụ?

21Mbụ ndu ọnwu l’agụ, t’o kwe whẹ egbugbu,

ndu l’egvu alị achọ ọnwu

amamẹ gẹ l’aachọje ẹku, e domiru edomi.

22Ndu l’eteje ẹswa teshia ya ike,

mbụ ndu ẹhu l’akpafụje ụryi

mẹ whẹ whụ ilu, whẹ l’a-bahụ.

23?Ndẹnua g’o gude iwhoro

l’enwujeru onye l’amaa ụzo, l’oo-shi,

mbụ onye Chileke gude

agbarara tubuta atubuta?

24Ọnma-ọtsa bụwaa nri, mu l’erije.

Ude, mu l’atsụ l’asọ g’ọo mini.

25Ọo iwhe mu l’atsụ egvu iya bẹ l’emegejee mee mu.

Ọ bụru iwhe mu l’anmarụ kpakpakpa

bẹ l’emegejee nwụaru mu.

26Mu te enwedu ntụsaru-ẹhu.

Ẹhu ta adụ mu guu.

Mbụ l’ẹhu te egvuduru mu egvuru.

Ọo iwhe-ọtsulanu bẹ l’anọje abyarụ mu.”

4

Ọnu, Elifazu l’eye

1Tọ dụ iya bụ, Elifazu onye Temanu bya eyee ọnu sụ:

2“Madzụ -sụkwanu tẹ ya kfuru okfu yeru ghu,

?too ghudu ghu nụ eghu?

Ọle ọbu ?ọo onye l’a-ha okfu okfu?

3Leduwho, gụbe onye zhiwaru ikpoto madzụ iwhe.

Ndu ẹka tsụru mmẹe b’i meru, whẹ shihu ike.

4Onye l’anga anganga b’i kfuru

okfu yeru, ọ gbẹe ya ọkpu ike.

Ikpere ngwọkinaki b’i meru, ọ kfụru tẹterete.

5Ọle ntaa bẹ iwhe-ọtsulanu

byakfutawaru gụbedua l’ishi onwoghu,

tịi dụhe ike nweru iya obu.

Mbụ l’ọonwuwaa l’ẹhu ghu,

ọ bụru iwhe tụfuru ghu ẹhu.

6?Tọ bụnua l’ẹja ono, l’ịibaru

Chileke b’ị chịru ụkfu kwẹe?

?Tọ bụnua abụbu, ị bụ onye ụta l’adụa lẹ ndzụ iya ono

bẹ meru ị chịru ẹnya yeru Onye-Nwe-Ọha?

7Rịada iya arịri ?Ọo onye bẹ ẹka iya dụ ọcha, lajẹru l’iyi?

?Ọo l’awe bẹ onye dụ chịriri

chihujeru echihu lẹ mgboko?

8Iwhe mu l’awhụje-chia bụ lẹ ndu l’akọ ejo-iwhe

g’ọo ndu l’akọ okfu bẹ l’akpatajẹ iya nụ,

ndu l’akụ njọ g’ọo ndu l’akụ mebyi iwhe l’akpatajẹ iya.

9Chileke zhia ume whururu bẹ whẹ l’a-bụ kpurupyata.

Nteke bụ l’ẹhu eghughu gbanwuhuru iya l’ẹhu,

whẹ abụru ọla-l’iswi.

10Oduu-gburu-agụ l’edejekwa kiriri, baa hanyị-hanyị.

Ọle eze oduu-gburu-agụ

bẹ l’aakukwoshijekwa ẹpyi akukwoshi.

11Oduu, l’adụa iwhe ọ whụru ria l’anwụhujekwa.

Ne oduu l’azụshije ụnwu tụkaa nnanụ nnanụ.

12A bya atakpeeru mu okfu atakperu.

Iwhe rwuru mu lẹ nchị bụru

whatawhata, a dzụru ye iya.

13Ọ bụru gẹ mu l’arwọ ejo nrọ l’ẹnyashi,

mbụ nrọ, meru uche ta anọ mu l’ẹka lanụ,

l’oge nteke ono, ndiwhe

l’ekumihujewaa mgbẹnya.

14Egvu bya mu l’ẹhu, ẹhu

nmalahaa mu kpakpakpa.

O mee, ọkpu, dụ mu l’ẹhu nmakọta kwekwekwe.

15O noo ya, nwa-maa bya eseghata mu l’iwhu,

Ẹhu lakọta mu vuruvuru.

16Iwhe ọbu jeta bya akpọo beru.

Ọle mu ta adụdu ike akọwa lẹ g’ọ gbarụ ụgbugba.

Ọo lẹwho l’o nweru iwhe kfụru mu l’atatiwhu.

Ẹka lile dalẹwho nyorokotongu.

Mu bya anụa olu-okfu, sụru mu:

17‘?O nweru gẹ madzụ

mmaanụ l’e-me dụ chịriri l’iwhu Chileke?

?O nweru gẹ madzụ l’e-me dụkota ọcha l’iwhu

Onye meru iya nụ?

18Chileke ta adụdu onye o gude ire iya ẹka

je akpaa lẹ ndu ozhi iya.

Ndu ojozhi-imigwe iya

bẹ l’ọoko-gejeeru ẹka, whẹ shisweru ụzo.

19?Oo chia madzụ, bu l’ụlo ẹja, mbụ l’ụlo e gude ẹja,

gbube ukfu iya

bẹ l’oo-gude ire whẹ ẹka?

Mbụ ndu, bụ gẹ l’aadzọpyabeje mkpu l’ọkpa

bụ gẹ l’aadzọpyabeje whẹ.

20Wata l’ụtsu jeye l’urwẹnyashi

bẹ l’eegwejewaa madzụ ryaaryaa.

Madzụ l’a-bụru ọla-l’iswi jeye lẹ gbururu,

tọ dụ onye l’akpa iya ishi.

21A -gbabufulewho eri, gude ụlo whẹ

bẹ whẹ l’a-nwụhu l’ẹbe ama ágụ.’

5

1“Kuada oku ntaa t’ị marụ onye l’a-za ghu iya nụ.

Ndẹe ndu imigwe, l’ịi-gharu iwhu?

2Iwe-agvụ-l’obu l’egbujekwa onye eswe.

Ẹnya-kfụrukfuru l’awhụje

onye l’enwee uche awhụwhu.

3Mu whụwaru ẹka onye eswe l’agbabẹ ọgbaragbu.

A bya l’eledeshia ẹnya, ibe iya bụwaru ẹka a tụru ọnu.

4Ụnwu iya te enwedu ntụsaru-ẹhu.

Eegweje whẹ ryaaryaa l’iwhu ikpe.

Ya enwe onye l’agbarụ whẹ ọdzori.

5Iwhe o metaru l’alị bẹ bụ ndu

ẹgu l’agụ l’alwụkotaje iya.

Whẹ l’anagejee naa ọwhu dụ l’ẹka ẹwu-ogvu dụ.

Ndu ẹhu l’achị ọku l’egudeje

ọotu hẹe hẹe lwekota ẹku,

o nweru wọo.

6Iwhe-ọtsulehu te eshijedu l’ẹja fụta.

Nsogbu te eshije l’alị kpofuta.

7Ọle madzụ b’a nwụru ye lẹ nsogbu

ẹgube ono l’ọobuje,

ẹkiri-ọku gbaa, ya ewhelihu imeli imeli.

8Ọo -bụ l’ọo mu bụ gụbedua

mẹ mu edooru iya Chileke.

Mu gege eworu g’ọ dụru mu kọoru iya.

9Chileke l’emeje iwhe dụ

biribiri, kpọru gẹ l’aatụ ọnu iya.

Oomeje iwhe dụ egvu, bụ agụta agụta.

10Oomeje tẹ mini chịa l’eliwhe.

Oozhije mini t’ọ gbashị l’ẹgu.

11Ndu lwarụ alị bẹ l’oodobeje l’ẹka ha l’eli.

Ndu l’agụ áwhụ bẹ l’ookulije

dobe l’ẹka ẹhu l’a-dụ whẹ guu.

12Ẹtomu, ndu ẹregede tọru bẹ l’oomeje t’ọ ghakashịhu,

nke ọwhu l’ọotoo dụa iwhe,

whẹ yeru ẹka l’agajẹru whẹ nụ.

13Ndu warụ ẹnya bẹ l’oogudeje

ẹregede whẹ nmata g’ọo ọnya.

Ejo ikumu, ndu ntuwhu-ire gbarụ bẹ l’ọozaje l’ẹza.

14Ọochi l’abyapyabẹje whẹ l’echi eswe.

Whẹ l’anọje atsoku atsoku

l’eswe g’ọo onye l’eje l’abalị-ishi.

15Ndu l’adụa g’ọ harụ whẹ

bẹ l’ọodzofutaje l’ejo ọnu dụ whẹ nụ.

Ọodzofutaje whẹ l’ẹka ndu ọkpehu.

16Ọo ya bụ lẹ ndu ụkpa bẹ

ẹnya whẹ dụ l’ẹka Chileke nọ.

Ọ bụru iya meru iwhe l’akfụaru

nhamụnha mee ọnu shọngu.

17Ẹhu-ụtso bụ nke onye Chileke l’abajẹru mba.

Ọo ya bụ, be elewhekwa àhụ̀hù,

Ọkalibe-kakọta-ike l’ahụ̀ ghu elewhe.

18Oogbufuje madzụ ọnya l’ẹhu, ọle oodebeje iya iwhe.

Oomekaje madzụ iwhe, ọle oomeje, ya emehu.

19Iwhe-ọtsulanu l’a-byarụ ghu ugbo ishii,

ya adzọfutakota ghu.

O rwua lẹ nke ẹsaa, o to okwedu

t’ọ dụ iwhe l’oo-me ghu nụ.

20L’ụnwu bẹ l’ọo-gbafụta ghu t’ị ba anwụhu.

L’ọgu bẹ l’ọo-dzọfuta ghu t’e

be egbugbu ghu lẹ mma.

21Ọo-kwachita ghu t’e be egude ire jịta ghu tụa.

Ị tịi byadụ l’a-tsụ egvu mẹe ọla-l’iswi bya.

22Ọo ọchi bẹ l’ịi-chị ọla-l’iswi yẹle ụnwu.

Ị tịi byadụ l’a-tsụ anụ-ẹgbudu nke mgboko-o egvu.

23Gụ l’ẹwhuru, dụ l’ẹgu l’a-gba ndzụ.

Gụ l’anụ-ẹgbudu anọdu lẹ nchị-ọdu-ndoo.

24Ibe ghu ta adụdu iwhe bya l’e-me iya nụ,

o noo iwhe l’ịi-marụ ndono.

Ẹku ghu bụ, ị nọtaje, gụ agbawhee ya,

ọ tọ dụdu ọwhu bya l’e-tuwhahu l’iya.

25Ụnwu ghu bẹ l’a-ha l’igwe.

Ẹpa ghu abụru ẹswa l’igu lẹ mgboko.

O nokwawho iwhe l’ịi-marụ ndono.

26Ee-li ghu lẹ nka.

Ịi-dụlewho g’ọo ẹgube-ẹ,

witi l’akajẹedaa aka rwua

lẹ mgbe iya, tẹhenu e bude iya.

27Iwhe ono bẹ anyi

nyokotawaru ime mẹe azụ whụ l’ọo ire-lanụ.

Ngabẹkwa iya nchị mee ya ememe.”

6

Ọnu, Jobu l’eye

1Tọ dụ iya bụ, Jobu bya eyee ọnu sụ:

2“Ọ dụ mu nke t’e wota áwhụ,

byarụ mu nụ tụ̀a atụ̀tù marụ g’ẹrwa iya habe.

Mbụ t’a chịru iwhe-ọtsulanu mu

ye l’iwhe l’aatụ̀je iwhe, tụ̀a atụ̀tù.

3O to nwedu gege eme t’ẹrwa iya ba aka nke nvẹja

eze-ẹnyimu shii.

Ọo ya meru, okfu mu l’ada njiji-ọnwu njiji-ọnwu.

4Nkele akfụ, Ọkalibe-kakọta-ike gbarụ

bẹ nọkota mu l’ime ẹhu.

Ụwhu, l’ọowhu mu l’alọ mu ẹka lẹ ishi meji.

Iwhe Chileke gude eye mu egvu

bẹ kpẹru mkpẹelanu abyakfuta mu.

5Nkakfụ-ịgara-ọswa ?l’ọoryaje

ọrya m’o nweru ẹwu, l’ọota?

Tẹ eswi ?l’ọoryaje ọrya mẹ nri, l’oori dụwaa?

6?Eerije nri, l’aata amaa ụtso iya l’ẹbe eye iya únú?

?L’aamajẹ ụtso, dụ l’ẹka ono,

l’acha ụcha l’ẹkwa-ọku, e shiru eshishi?

7Mu te ekwejedu denyi iya ẹka,

nkele ọga nri ono l’abyajẹ mu ọmari l’ọnu.

8Ọ dụ mu nke t’e meeru mu

iwhe mu l’aryọ t’e meeru mu,

mbụ tẹ Chileke meeru mu iwhe l’agụ mu nụ.

9Tẹ Chileke tụlewho obu iya ama gwee mu ryaaryaa,

t’ọ gbahalẹwho ẹka iya byia mu

l’ẹhu nke gbaa, mee tẹ mu tọhu lẹ mgboko.

10O noo iwhe g’adụ mu obu ndono,

mbụ l’ọ ya g’abụru ishi ẹhu ụtso mu l’ẹhu ụwhu-a,

l’ẹte ekwee haa mu ẹka,

l’ọo lẹ mu te ekwedu jịka iwhe Onye Nsọ kfuru.

11?Ọo ike gụnu bẹ mu

nwekwaduru nke tẹ mu nọdu ngabẹ?

?Mu marụ iwhe bụ mkpochi-ishi ndzụ mu,

ọwhu l’abụkwa tẹ mu taa nshi?

12Ike nkemu ?ọ kabẹ bụru nke eze-ẹwhuru?

T’anụ-ẹhu nkemu ?ọ kabẹ bụru ope?

13Mu te enwehekwa ụvo, mu l’e-gude yeru onwomu ẹka,

mbụ l’ọ tọ dụhedu ike,

whọdukwaduru mu l’ime.

14Onye ụzo chiru bẹ gbarụ

t’ọnya iya whụjeru iya imiko,

a nọnyaanu ọ tsụ-buhu

Ọkalibe-kakọta-ike egvu.

15Ụnwune mu bẹ gbarụ mu

ẹregede, mee mu iwhe ọbu,

g’ọo ẹgube-ẹ ọnu-iyi l’asọnyaa asọso, a nọnyaa ya atahụ.

16Mini l’akpụkoje akpụko dụ mkpukorowhu,

aka-mini sunoo l’adazeshihuje l’ime mini.

17L’ọnanwu bẹ mini l’atashịhuje

l’ọnu-iyi, l’oge okpomọku bẹ mini ta adụjedu.

18Ndụ-ije bẹ ẹkwo-njị jịru,

whẹ whua ụzo l’ẹka whẹ l’achọ mini,

whẹ bya ejeta rwua

mgboko-anwụ-chigburu-ọku, whẹ nwụshihu.

19Ndụ-ije, shi Tema bẹ l’achọ ẹka mini dụ.

Ndụ-ije, shi Sheba l’eleshi ẹnya iya ike.

20Ọle iwhe ono, whẹ kpọru obu whẹ ye ta abụdu ẹgube,

whẹ rịru iya b’o megeeru dụ,

nkele whẹ rwuru ẹka ono,

t’ọ bụhe iwhe whẹ leru ẹnya iya bẹ whẹ whụru.

21Ọo kwawhọ ẹgube ono

bẹ gụbedua l’onwoghu dụ l’ẹka mu nọ,

i whụru iwhe e gude eye mu egvu, ị tsụlahaa egvu.

22?Mu sụjeru t’ị nyako mu iwhe,

tẹ mu sụjeru t’i wota

iwhe i nweru je anụru mu madzụ nnuchi-ọnu?

23tẹ mu sụjeru t’ị bya anafụta mu l’ẹka ndu ọhogu mu,

m’ọ bụ t’ị bya agbafụta mu l’ẹka ndu mgbashị?

24Karụ mu ẹka mu mesweru, tẹ mu dobe ọnu ndoo,

goshi mu ẹka ụzo kpọ-swehuru mu.

25Ire-lanụ l’emejekwa ẹhuka.

Ọle okfu-a, l’iikfushi

ẹgube-ẹ, ?o goshiru gụnu?

26?Ọo mba b’ị byarụ mu abarụ?

?Iikfu l’okfu, onye-ụzo-chiru

bẹ bụ okfu, larụ lẹ whẹrewhere?

27O noo dụ-a g’ọo onye tụru ido gude nata aswa ishi

nwa-nwogbee, l’enwee nna,

mbụ l’ọ dụ g’ọo onye hụru ọnu-aswa l’ishi

onye yẹle iya l’eshi ọnya.

28Ọle bya eleedaa mu whọ ẹnya ntaa.

Mu ta akabẹkwa nọdu ghu l’iwhu dzụa ejire.

29Byiko, kpowhukwa égò azụ, be emekwa iwhe dụ ẹji.

Kpowhukwa égò azụ,

l’abụbu ono, mu bụ onye iswi dụ mma

bẹ whugokwaru awhugoru.

30?O nwewaru iwhe dụ ẹji, mu gude ọnu mu kfuta?

?Ọo lẹ mu ta akabẹdu marụ

nteke mu kfuru ejo okfu?

7

1“?Tọ bụdu ozhi mkpọnwuru

bẹ madzụ fụtaru afụta iya lẹ mgboko?

Ndzụ madzụ bẹ dụ g’ọo onye l’eje ozhi ebuta.

2Ọ dụ g’ọo ohu, bụ iwhe l’ọonoje ele ẹnya iya

bụ aguguru urwẹnyashi,

ọ dụkwawho g’ọo onye e buru

ozhi, bụ iwhe l’ọongabejeru bụ ụgwo, l’aa-kfụ iya.

3Ọo ẹgube ono b’e meru,

ọnwa fụtaru afụta l’abụjeru mu nke mmaanụ.

Ẹnyashi, a nwụtaru anwụta l’abụjeru mu ọtsu ude.

4Mu -zẹe azẹe, mu akwaa l’ọriri

asụje: ‘?Ọo nteke ole bẹ mu l’e-tehu?’

Ọle ẹnyashi l’akpụ onwiya rịgorigo.

Ọo gbụrugburu bẹ mu

l’aghakọtaje jeye chi asahụ.

5Mgbashiride yẹle inyi bẹ tụkowaru mu ẹhu nakọta.

Akpọ-ẹhu mu dakọtawaa akụru,

kewashihu ekewashihu.

6Ndzụ mu l’agba swaswaswa amamẹ aga,

e gude ekwe ẹkwa, mbụ lẹ ndzụ mu l’abyakebe akpobuhu

l’ẹbe ọ dụ iwhe mu levuru ẹnya iya.

7Jiko Chileke, nyatakwa lẹ ndzụ mu ta adụdu iwhe ọdo,

ọ bụ gbahaa udzu-ọnu.

Mu te egudehedu ẹnya mu awhụbaa iwhe l’e-me

t’ẹhu tsọo mu ụtso ọdo.

8Onye whụnyaru mu nụ ta awhụhedu mu ọdo.

E lee ẹnya mu, a ta awhụdu mu.

9Ọo g’igweli l’ekpugee ekpu, ya erwuhaa ya kosahu,

bụ g’onye bahụru l’alị-maa ta adawhujedu azụ ọdo.

10Ọ tọ dawhujedu azụ l’ụlo iya.

Ogboduwhu ibe iya ta amahẹ iya ọdo.

11Ọo ya meru, mu ta abya l’e-dobe ọnu mu ndoo.

Mu l’a-nọdu eri chịikfuu, mu l’eri ekfu gẹ mu l’ekfu.

Mu l’e-gude g’obu dụ-be mu ẹji gụa ngịrima ẹhu mu.

12?Mu bụ eze-ẹnyimu?

Tẹ ?mu bụ ejo-oke-agiyi meru, unu l’eche mu nche?

13Mu shi rịa l’ugbooshi-azẹe mu l’a-dụ mu obu,

mu rịa l’aba mu l’e-me tẹ

nggụmawhu mu kabaa ọolwa alị.

14Ọ bụru ejo nrọ b’i gbechia gude eye mu egvu,

gude ọwhulenya eme t’egvu bya mu l’ẹhu.

15Mu hatarụ tẹ mu swị-gbua onwomu aswị-gbu.

Anwụhu bụ mu iwhe ahata

amamẹ ụdu ndzụ ọwhu mu nọ ntaa.

16Ndzụ ọwhu mu nọ bẹ laakwarụ mu ashị.

Mu ta anọgbuduru ndzụ jeye lẹ gbururu.

Parụ mu haa, lẹ ndzụ, mu nọ te enwehedu ishi.

17?Ọo gụnu bẹ madzụ bụ nke t’i mee ya t’ọ ha shii?

?Ọo gụnu b’ọ bụ nke t’ị rịtaje iya?

18?Mbụ nke t’i lejee ya ẹnya

l’ụtsu g’ụtsu ha, aghacha iya aghacha ntekenteke?

19?T’ị kabẹ-zhidua ewofu mu ẹnya?

?T’ị kabẹdu aha mu tẹ mu lwee ọnu-mini?

20Ọ -bụru lẹ mu meru iwhe-dụ-ẹji,

?ọo gụnu bẹ mu meru gụbedua,

mbụ gụbe onye l’eche madzụ nche?

?Ndẹe iwhe meru g’o gude ọ bụru mu b’i lefutaru ẹnya mu?

?Mu l’anyịwaa ghu ẹrwa tọo?

21Kabẹnu gụaru mu nvụ l’ẹka mu hasweru ọkpa,

panụru haa l’ejo-iwhe, mu megbaberu.

O noo nkele ọ tọ dụhedu gẹ l’aa-nọ-beru, e kpochia mu ẹja,

gụ achọo mu, ị tịi whụdu mu.”

8

Ọnu ọwhu Byilidadu l’eye

1Tọ dụ iya bụ, Byilidadu, onye Shuwa bya eyee ọnu nke iya sụ:

2“?Ọo nteke ole bẹ l’ii-kfubuhu ụdu okfu ono?

Okfu ghu dụkwa g’ọo whẹrewhere,

l’ezhi whukuwhuku.

3Chileke ?ọo ghajẹ iwhe kfụru nhamụnha ishi-okfuru tọo?

Ọkalibe-kakọta-ike

?ọo ghajẹ iwhe rwuberu madzụ ishi-okfuru tọo?

4Ọ -bụru l’ọo iwhe-dụ-ẹji bẹ ụnwu ghu meru iya

b’ọ nụwaru whẹ kpakụduu, gbarụ whẹ nụ.

5Ọle, ọ -bụ l’ịi-chọ Chileke,

ryọo yẹbe Ọkalibe-kakọta-ike aryọryo,

6ọ -bụ l’ị dụkota ree, bụru onye obu gụru iwhoro,

ọ gẹge ezhilihuwaa bya agbaarụ ghu mkpu,

dobewhu ghu azụ l’ọnodu, rwuberu ghu nụ.

7Lẹ mbụ b’o shi dụ g’ị ha nwanshịi,

ọle i megee l’ikpazụ bụru oke amadụ.

8Jịa ọgbo ọwhu, gahawarụ nụ,

tẹ whẹ kọoru ghu iwhe ndụ-ichee whụgbaberu.

9Anyịbedua ta abụdu-a nke ụnyawhu,

l’ẹte adụa iwhe anyi mawarụ,

tẹmenu ndzụ anyi nọ lẹ mgboko-o bụru inyonyo.

10Whẹbedua l’e-zhi ghu iwhe, kfuru okfu yeru ghu,

tẹmenu okfu, whẹ l’e-kfuru ghu abụru iwhe whẹ marụ ree.

11?Eji l’evutaje ogologo l’ẹka l’ẹte agbaa ẹhu ụda?

?Ikpo l’efuje dụ yilayila l’ẹka mini l’adụa?

12Ọ -bụru l’ete egbudu iya nteke ọ dụkwadu oyii,

bẹ l’oovujeru ẹwu ọdo ụzo kpọnwushihu.

13O noo gẹ l’ọoduje onye nyazọru Chileke ndono.

Onye l’amaa Chileke bẹ iwhe

l’oole ẹnya iya l’a-bụru ọlwa-l’iswi.

14Iwhe ọ kpọru obu ye l’adụje whugewhuge.

Iwhe ọ chịru ụkfu kwẹe bụru ụgbu-ẹlwuwelwu.

15O -bewhube ụgbu-ẹlwuwelwu ono, ya eribuhu.

Ọ -gbakụa ya onwiya, njọ aka njọ.

16Ọ dụ g’ọo iwhe a kụru l’anwụ agba iya mini,

o fushia dzuru mgbabu ono,

17akwara iya gbakụa l’oke-ẹwhuru,

mbụ ọ bụru l’ẹwhuru b’ọ chịru akwara iya wẹe.

18E -whefu iya ewhefu l’ẹka ono ọ nọ,

ẹka ono ajịka iya sụ: ‘Mu tẹke awhụbukwaa ya.’

19Anwụlwashihu te enwedu iwhe ọ bụ iya,

ọ kwarụwho l’alị ono bẹ ẹwu ọdo l’e-shi fushia.

20Chileke ta ajịkajekwa onye ụta l’adụa lẹ ndzụ iya.

T’ọ bụje agbarike onye l’eme ejo-iwhe.

21Oo-megee mee, t’ọnu bụru ghu ọchi,

ya emee t’ẹswa eria ẹfonu.

22Ndu kpọru ghu ashị bẹ

l’ee-gude iwhere kwaa whẹ ngwa.

Ụlo-ẹkwa, ndu ejo-ememe

bẹ l’aa-whọta awhọta whọfu.”

9

Ọnu, Jobu l’eye

1Tọ dụ iya bụ, Jobu bya eyee ọnu sụ:

2“Hoo haa, mu makwarụa l’iwhe i kfuru bụ ire-lanụ.

Ọle ọbu, ?ndẹe gẹ madzụ mmaanụ l’e-me

bụru onye iswi dụ mma l’iwhu Chileke?

3Onye chọru tẹ yẹle Chileke tụa ekwege,

bẹ l’ọo-jịkwa ịkweekwee,

onye ọbu eje adụ ike saa ya m’ọo nnanụ.

4Chileke bẹ mmamagụ iya hakwa shii,

ọkpehu dụ iya nụ paa ẹka.

?Ọo onye kpọjeru iya iwhu,

e megee, onye ọbu te evuta iya tukuku?

5Oonwulibejeru ugvu, ugvu ta amadụ l’e nwuliberu iya.

Oogudeje ẹhu-eghughu kpọo ya ishi akụ.

6Mgboko bẹ l’ọonma-woje anmawo,

mee t’itso, gude iya nụ nmakọta yikayika.

7Ẹnyanwu bẹ l’ookfujeru okfu nụ, ya ahaa emeta.

Iwhoro kpokponde bẹ l’ọo-pyichije

t’o bo nwufuta enwufuta.

8Ọo yẹbedua kpụ bẹ tụsaru akpamigwe.

Ọ bụru iya l’adzọbeje ọkpa l’eli akpara mini,

l’atụ l’echi eze-ẹnyimu.

9Ọo ya mekotaru kpokponde ono,

bụ Beya mẹe Orayọnu,

mẹe Puleyadesu, mẹe

kpokponde, nọkota l’ọhuda.

10Oomeje iwhe dụ biribiri, akọ ẹtu iya l’adụa,

mee iwhe-awhụrulenya, bụ agụta agụta.

11Ọoghataje mu lẹ mgboro ọkpa; mu ta awhụdu iya.

Ọobuje ẹ l’ooje aghata, mu ta amadụ.

12Ọ -bya tẹ ya nyịchata madzụ iwhe,

?ọo onye l’a-kpọshi iyẹ ya?

?Ọo onye l’a-sụ iya: ‘?Ọo gụnu bẹ l’iime nno?’

13Chileke te esewhujedu ẹhu-eghughu iya azụ.

Ndu n-yemẹka Réhabu,

bụ ejo oke anụ ono, bụ lẹ mini

bẹ darụ wụshi onwowhe lẹ mgboro ọkpa iya.

14?Ndẹe gẹ mu l’e-shi asa iya okfu?

?Ndẹe mu adẹe nke tẹ mu l’iya bya atụbe ẹgo okfu?

15Ọ -bụru m’ọo l’iswi dụ mu mma,

bẹ mu te ejekwa iya ọsa okfu.

Iwhe mu l’e-me bụkwa tẹ mu

ryọo yẹbe onye ikpe mu ono t’ọ whụaru mu imiko.

16Mu -kua ya m’ọo oku, ọ -za mu

bẹ mu l’ẹte ekwetakwanu l’oo-yeru mu ọnu.

17O gude oke whẹrewhere gwee mu ryaaryaa,

mee t’ọnya, kabaa mu ababa l’ẹbe ọdu iwhe mu meru.

18O too kwedu tẹ mu tụfu ume l’ishi.

Ọo ụkpazhi-ọnwu-ọnu bẹ l’ọo-myẹe mu.

19Ọ -bụru l’ọo iwhe l’eeme l’ike,

bẹ yẹbedua bụ onye ọkpehu.

Nteke bụ l’ọo iwhe ikpe, ?oo onye l’e-ku iya ikpe?

20Ọ -bụru m’ọo l’iswi dụ mu mma,

bẹ bụ okfu, shi mu l’ọnu l’e-me t’ikpe nma mu.

Ọ -bụru m’ọo l’ụta ta adụdu lẹ ndzụ mu,

bẹ l’oo-me goshi lẹ mu bụ onye gberu nggọ.

21A makwarụ-a l’ụta ta adụdu lẹ ndzụ mu,

mu ta akpa ishi onwomu,

ọle ndzụ, mu nọ bẹ lawarụ mu ashị.

22Ọo iwhe lanụ b’a tụkoru bụru.

Ọo ya meru g’o gude mu sụ:

‘Ọotukoje ndu ụta l’adụa lẹ ndzụ whẹ

mẹe ndu ejo-ememe mebyikota.’

23Ọobuje mgbu-ọnwu gbulahaa ndu ụta l’adụa lẹ ndzụ whẹ,

ya abụru nchịchi-ọchi

bẹ l’ooribeje whẹbe ndu ono, ụzo chiru.

24E wowaru mgboko ye l’ẹka onye ejo-ememe,

o kfuchishia ndu ikpe ẹka l’iwhu.

Ọ -bụru l’ọ tọ dụ Chileke bẹ meru iya,

?ọo onye bẹ meru iya?

25Ndzụ mu l’agba kparakpara

amamẹ nwa-ọgba-ọso.

Oowhe whụwhuwhu ewheghata ewheghata,

tọ dụkwanu m’ọo ụwabu ẹhu-ụtso dụ iya nụ.

26Ọogba swaswaswa g’ọo nwekpereke-ụgbo,

ewhe papapa g’ọo ugo l’ezhije je ezhikfuru iwhe l’oo-ri.

27Mu sụ lẹ mu l’a-zọha nggụrima ono, mu l’agụ,

swaa ẹka l’iwhu nwụa ọnu-ọchi.

28Ọle mu l’atsụlekwaa egvu iwhe-ọtsulanu ono, mu l’eje,

nkele mu marụ l’ị tịi byadụ l’e-kwe

l’ụta ta adụdu lẹ ndzụ mu.

29Eshi-ọwhu ikpe nmawarụ mu,

?ndẹhunu iwhe mu l’esekashiru onwomu?

30Ọ tọ dụkwa m’o beru,

mu saa onwomu gbuchafu g’ọo eberugo,

bya egude ncha kwọo ẹka mu,

31Chileke l’a-patalẹkwa mu-a chee wuu l’ime nsụ,

nke ọwhu bụ l’uwe, mu yeru l’ẹhu

bẹ l’a-nọ asọkaa mu oyi.

32Chileke ta abụdu madzụ gẹ mu bụ iya,

ọwhu l’abụkwanu tẹ mu saa ya okfu,

m’ọ bụ tẹ mu l’iya nangalahaa okfu l’ụlo-ikpe.

33Ọ tọ dụdu onye egbogbo, nọ l’echilabọ anyi,

bụkwanu onye l’a-wọ anyi l’ẹka sekahu,

34mbụ onye l’a-nafụ Chileke mgbọro iya l’ẹhu mu,

mee tẹ mu nmabuhu

kpakpakpa l’egvu ono, l’ooye mu.

35O noo nteke mu l’e-kfu okfu g’ọnu ha mu,

mu eje atsụhe iya egvu.

Ọle ntaa bẹ mu l’ẹte adụdu ike ekfu iya.

10

1“Ndzụ ọwhu, mu nọ bẹ ike iya gvụakwaru mu.

Mu l’a-gụ-zhiawho nggụrima ẹhu mu g’ọ dụ mu ree.

Mu l’e-gude lẹge obu dụ-be mu ẹji kfua okfu.

2Mu l’a-sụ Chileke t’ọ bọ nmashị mu ikpe.

T’ọ gụshiaru mu iwhe mu meru.

3Sụ iya: ?Ọo dụ ghu ree t’ị kpajẹ mu ẹhu,

mbụ t’ị jịka mụbe onye, i gude ẹka ghu mee,

gbẹ-chia bụru l’ẹtomu, ndu ejo-ememe tọru

bẹ ọnu-ọchi l’anwụje ghu?

4?Ọo ẹnya madzụ b’i nwe?

?Ọo gẹ madzụ l’awhụje iwhe bụ gẹ gụbedua l’awhụje?

5?Ọo ujiku ole, madzụ l’a-nọ-beru

bụ ujiku ole, gụbedua l’a-nọ-beru?

?Ọo awha ole, madzụ l’a-nọ-beru

bụ awha ole, gụbedua l’a-nọ-beru,

6meru g’o gude l’ịi-chọkashi t’ị marụ ẹka ikpe nmarụ mu,

enyokashi t’ị marụ ẹka mu meru iwhe-dụ-ẹji.

7Ị marụ-a l’ikpe ta anmadu mu,

ọdo bụ l’ọ tọ dụdu onye l’a-nafụ mu l’ẹka ghu.

8Ọo ghu bẹ gude ẹka ghu kpụa mu, mee mu gẹ mu dụ.

Ị bya ntaa bya aghakọbe t’ị laa mu l’iyi.

9Nyatakwa l’ị kpụru mu l’ụrwa.

?Ịi-bya akụpyashia mu tẹ mu bụru ẹja?

10I meru, a gbọo ụnwuda yee ime mu,

mu nọdu l’ẹwho kpụkobe.

11I kweru mu akpọ-ẹhu yẹle anụ-ẹhu,

bya egude ọkpu yẹle ụmi-ọkpu dzegbabe mu nnanụ.

12Ị nụru mu ndzụ; bya egoshi l’i yeru mu obu.

Ọ bụru g’i gude nwụberu mu ẹnya

bẹ meru, mu nọdukwadu ndzụ.

13Iwhe ono l’owhu b’i woru

kwachia akwachi l’obu ghu.

Mu makwarụ-a l’ọo iwhe ono b’ị tụberu nke ememe.

14Ọobuje, mu l’eme iwhe-dụ-ẹji, gụ eleru mu iya l’ẹnya,

shi nno jịka l’ị tịi gụduru mu nvụ l’ẹka mu mesweru.

15Ọ -bụru lẹ mu metaru iwhe

ikpe nmarụ mu, bẹ áwhụ tsọkwaru mu.

Ọ -bụru m’ọo l’iswi dụ mu mma,

bẹ mu ta adụkwa ike apali ishi apali,

nkele iwhere onwomu dụshi mu ike, iwhe-ọtsulanu,

byarụ mu nụ l’eriwaa ishi mu eriri.

16Ọobuje, mu jeshia ọpali ishi imeli,

gụ achịlahaa nta mu g’ọo oduu-gburu-agụ.

Iimeje iwhe dụ biribiri shi nno mekata mu.

17Iimeje iwhe ọ̀whúú gude agba ẹka-ebe agbagude mu.

Iimeje t’ẹhu-eghughu ghu kabaa shii l’ẹka mu nọ.

Iimeje tẹ ndu ojọgu ghu

l’abyakfuta mu ọgu l’ọgbo l’ọgbo.

18?Ọo nụa gụnu meru, i wofuta mu l’ẹwho ne mu?

Ọ gẹge akarụ mu mma lẹ mu nwụhuru anwụhu

tẹhenu a whụde mu ẹnya.

19Ọ gẹge akarụ mu mma,

ngẹle mu ta afụta afụta owhu,

m’ọ bụ ngẹle e shi l’ẹwho ne mu

paa mu ipawhu paba mu l’ilu.

20?Ọo haa agha, ujiku olemole, mu l’a-nọ-beru agvụ?

Parụ mu rọo haa, t’ẹhu tsọo mu ụtso nwanshịi,

21tẹhenu mu aladẹwaro ẹka ono,

l’enwee t’a adawhu azụ ọdo,

mbụ ẹka gbarụ tsụrikiti, bụru ẹkpuroochi nkụchi.

22Ẹka ono bụ ẹkpuroochi nkụchi, bụru inyonyo,

mbụ ẹka iwhe ghalashịhuru aghalashịhu.

Ẹka ono bẹ iwhoro, dụ iya nụ bụ ẹkpuroochi.”

11

Zofa l’akụ iya ekpu Jobu

1Tọ dụ iya bụ, Zofa onye Naama bya eyee ọnu sụ:

2“?Aaha oye ọnu l’igwe okfu ono, l’iikfu?

?Ndẹe gẹ l’ee-shi aharu gụbe nwoke igwe-okfu enge?

3?Ọo bẹebeebee ono, l’iikfu l’e-me tẹ madzụ dobe ọnu ndoo?

?Ọo okfu-ewenu ono, l’iikfu bẹ l’aa-taa gbọduru ghu ụja?

4Ị sụru woo lẹ nzhi, l’iizhi bẹ ntụpo l’adụdua,

ị sụ woo l’ị bụ onye dụkota ree l’ẹnya Chileke.

5Ọle nggẹ l’ọ dụ g’e shi Chileke kfua l’onwiya,

mbụ saa ọnu kfuru mabẹru ghu.

6Nggẹ l’ọ dụ g’e shi; o goshi ghu iwhe dụ lẹ mmamagụ,

bụ iwhe e domiru edomi.

Nkele ọkpobe mmamagụ bẹ nweru iwhu labọ.

Marụ amarụ, l’ọnodu, Chileke doberu ghu

kakwa nwanshịi amamẹ ejo-iwhe, i meru.

7?Ịi-dụ ike marụ iwhe dụ omilomi, dụ lẹ Chileke?

?Ịi-dụ ike chọfuta gẹ Ọkalibe-kakọta-ike beru?

8Ọ kakwa akpamigwe l’eli

?Ndẹe gẹ l’ii-me iya?

Ọ kakwa alị-maa omilomi ?Ndẹe gẹ l’ii-me iya?

9Ogologo iya kakwa mgboko-o l’owhu.

Ọsa iya ka eze-ẹnyimu l’owhu.

10Ọ -ghatadẹ kpụta ghu tụ-chia, bya ekua ghu ikpe,

?ọo onye sụru iya akpọshi?

11Ọ marụ ndu l’aghọ ụgho.

Ọobuje, ọ whụa ejo-iwhe ya ahụbe iya ama?

12Gẹ l’ee-shi t’onye l’enwee uche marụ ágụ dụkwa ẹhuka

amamẹ ọzuta adaka t’o meje g’ọo madzụ.

13I -doberu Chileke obu ghu chịriri,

bya amachịaru iya ẹka ghu,

14Ị -haa oome iwhe-dụ-ẹji ono, i yeru ẹka ghu,

t’i kweje t’ejo-iwhe nọdu l’ibe ghu,

15ọo ya bụ, gụ apalilahaa iwhu

apali, iwhere te emehedu ghu.

Gụ akpọru akpọru, egvu ta atsụdu ghu.

16Nsogbu ghu l’owhu bẹ l’ịi-nyazọshi.

Ya abụwaru-a anyata bẹ l’ịi-nyatajẹ iya

g’ọo ẹgube-ẹ mini l’abyagejee, ya alaa.

17Ndzụ ghu abya egbuchafu ka iwhoro echi eswe.

Ẹkpuroochi, shi gbaa lẹ ndzụ ghu

l’a-bya enwua whoo g’ọo iwhoro ụtsu.

18Ẹnya l’a-dụ ghu l’ẹka Chileke nọ,

shi nno mee t’obu shihu ghu ike.

Chileke l’e-kpuchi ghu, mee t’ị tụta ume ree.

19Ịi-zẹe azẹe, ya eje adụ onye l’e-ye ghu egvu.

Igweligwe madzụ l’a-nọ

awukfuta ghu t’i meeru whẹ ree.

20Ọle ndu ejo-ememe bẹ ẹnya l’a-nyịhu.

Whẹ ta awhụdu ụzo, whẹ l’e-shi gbalaa.

Iwhe l’a-whọduru whẹ nụ nwẹkiya bụ

tẹ whẹ tụa ume ikpazụ.”

12

Ọnu Jobu l’eyeru Zofa

1Tọ dụ iya bụ, Jobu bya eyeeru iya ọnu sụ:

2“Ọo unubẹdua bụ ọnu, l’ekfuru ọha;

ọ tọ dụdu onye l’atụ iya ẹgu.

Unu nwụshihu, mmamagụ etsoru unu nwụhu.

3Ọle ọ kwa g’unu nweru uche bụ gẹ mbẹdua nweru.

Mu te enwekwa ẹnya ọolwa l’ẹka unu nọ.

Ọ tọ dụdu onye l’amaa iwhe ono, unu l’ekfushi.

4Ndu ọnya mu l’achị mu ọchi,

lẹ mụbe onye shi akpọ-kuje Chileke, ya aza mu.

Whẹ l’achị mu ọchi, lẹ mụbe onye dụ chịriri,

bụru onye ụta l’adụa lẹ ndzụ mu.

5Ndu ẹhu dụ guu ta amadụ iwhe

bụ l’iwhe-ọtsulanu byarụ madzụ,

nke whẹ bụ l’o noo gẹ l’ọo-dụ onye ọkpa chiru ẹturu.

6Ibe ndu abalịdegvu bẹ dụ guu,

ndu l’akpatsu Chileke iwe l’akpa lẹ ntụsaru-ẹhu,

mbụ ndu ono, l’anọje apawhe ọgvu whẹ l’ẹka ono.

7Unu kpata ụnwu anụmanu ishi tẹ whẹ kuzhiaru unu iwhe.

Ọ dụa unu akpata ụnwu ẹnu,

l’ewhe l’eli ishi tẹ whẹ karụ unu iwhe.

8Ọ dụa unu akpata iwhe nọgbabe ndzụ lẹ mgboko ishi

tẹ whẹ kuzhiaru unu iwhe,

ọdumeka unu akpata ụnwu ẹma, nọ lẹ mini ishi

tẹ whẹ karụ unu g’iwhe dụ.

9Ọ tọ dụdu iwhe ono, mu gụshiru l’ẹte amaa

l’ọo Onye-Nwe-Ọha bẹ iwhe-e, shikota l’ẹka?

10Ọo Chileke bẹ ndzụ iwhe lile, nọ ndzụ dụkota l’ẹka.

Ọo ya bẹ gude ume madzụ kpaa-whuu l’atụ.

11Nchị l’egeje okfu egege, ẹgube ono,

ire l’adaleje nri adale?

12Ọ kwa ndu bụ ọgurenya bẹ l’amajẹ mmamagụ.

Ọ bụru nteke madzụ nọru ogologo ndzụ

bẹ iwhe l’edoje iya ẹnya.

13Mmamagụ yẹle ọkpehu bẹ dụ Chileke l’ẹka.

Mgbazhi yẹle iwhe-odo-ẹnya bụru nkiya.

14Iwhe o tsukposhiru etsukposhi

ta adụkwa onye sụru iya atụkwa-zhi.

Onye ọ tụru mkpọro ta adụkwa onye sụru iya atụfu.

15Ọobuje Chileke -sewhu mini azụ t’ọ bọ chị, anwụ akpọbe.

Ọ tụhaa mini ẹka t’ọ chịa; alị l’owhu abụru utso nkụchi.

16Ike yẹle mmamagụ bẹ dụ iya l’ẹka.

Onye a ghọru ụgho yẹle onye ghọru ụgho

bẹ tụko nọdu Chileke l’ẹka.

17Ndu mgbazhi bẹ l’ọogbabeje ọkpa ọto duta whẹ dufu.

Ndu ikpe bẹ l’oomeje, whẹ abụru ndu-eswe.

18Iwhe onye eze gude bụru eze bẹ Chileke l’anafụje iya;

woru nkịriba-ẹkwa whebe iya l’ukfu g’ọo ọhu.

19Ndu l’agbajẹ ẹja bẹ l’ọogbabeje ọkpa ọto duta whẹ dufu.

Ndu ọkpehu dụ bẹ l’ọokwa-tsuje ọkpehu, dụ whẹ nụ.

20Ndu e gude ire whẹ ẹka bẹ

l’oomeje ọnu abụru whẹ shọngu.

Ndu bụ ọgurenya bẹ l’ọonafuje amamiwhe,

whẹ l’egudeje ele ẹnya l’iwhe.

21Ndu a marụ ẹwha whẹ bẹ l’oomeje kpakpa-wewe.

Ndu ike dụ bẹ l’ọonashije ike, whẹ nweru.

22Oogoshije iwhe dụ omilomi, nọ l’ọochi.

L’oomeje t’iwhe, dụ omilomi l’ẹkpuroochi gbafụta iwhe

23Ookutseje mba ekutse, l’oomebyije mba emebyi.

Oomeje tẹ mba zụ̀a azụ̀zù saa ọsa,

l’oomeje tẹ mba gbaa nnanụ nnanụ.

24Oomeje tẹ ndu l’achị mgboko be enwe uche,

mee tẹ whẹ tsoru ọma-ẹgu,

echi-ụzo l’adụa ghajẹ amaga-ewhurewhe.

25Whẹ l’anọje atsoku atsoku l’ọochi ẹka iwhoro l’adụa.

L’oomeje whẹ, whẹ akpọ kulakula

g’ọo onye mmẹe l’atsụ.

13

1“Mu gudewaa ẹnya mu whụ iwhe ono g’ọ ha.

Mu gudewaa nchị mu nụkota iya, o doo mu ẹnya.

2Iwhe ono, unu marụ bẹ mbẹdua makwarụwho.

Mu te enwekwa ẹnya ọolwa l’ẹka unu nọ.

3Ochikwaa l’ọ dụ mu nke tẹ mu

kfuru yeru Ọkalibe-kakọta-ike,

mbụ tẹ mu lẹ Chileke tụa ya.

4Unubẹdua l’onwunu bụ ejire bẹ unu gude echigbobe mu.

G’unu ha l’ẹhu l’ẹhu bụ

ọga-lẹ-mkpa madzụ bẹ unu bụkota,

unu sụ l’unu l’eme ọgvu.

5Iwhe g’aka mma bụ, t’unu dobe ọnu unu ndoo,

mbụ l’o noo g’abụru unu ọoma ágụ.

6T’unu ngabẹ nchị l’oke ọnu ọwhu mbẹdua l’eye.

T’unu ngabẹ nchị nụa okfu ọwhu, shi mu l’ọnu.

7?Unu l’e-gude ejire ono, unu

l’adzụshi ekfuchita ọnu Chileke tọo?

?Unu l’e-gude okfu ẹregede ono,

unu l’ekfukaa ekfuchita ọnu iya?

8?Unu l’e-gude ọbo madzụ ẹbo agbarụ iya ọdzori?

?Unu l’agọ-chitaru Chileke tọo?

9?Ọo dụduru nụ unu lẹ ree

mẹ Chileke -nyochalahaa unubẹdua?

?Unu l’a-dụ ike ghọ-gbua ya ẹgube ono,

unu l’aghọ-gbuje madzụ mmaanụ?

10Chileke bafụtajekwaru unu mba

mẹ unu bọnyaa madzụ ẹbo l’edomi.

11?Ọ-dụ-biribiri iya te eyedu unu egvu?

?Egvu iya te egudeshidu unu?

12Nkọroshi nkọroshi ono, unu l’ekfukaa

bụkwa okfu-ẹtu, wụlahuru lẹ ntụ.

Ekfufu ono, unu l’ekfufu iya onwunu l’ẹhu

bụru iwhe wụlahuru l’ẹpoto.

13Tẹ mu nụru unu iwhe.

T’unu haa mu rọo tẹ mu kfua okfu.

Iwhe l’e-me nụ, t’o mee.

14Mu l’e-tsebe ndzụ mu etsebe l’ọnu ogu,

mbụ lẹ mu l’a-tụta ndzụ mu atụta l’ọnu nvọ.

15A makwarụa l’ọowhu mu awhụwhu.

Ụzo chiakwaru mu echichi.

Ọle mu l’a-kfụlekwaru iya-a l’iwhu gbaa onwomu.

16O noo iwhe l’a-dzọ mu ndono,

nkele ọ tọ dụdu onye l’ẹte atsụ

egvu Chileke l’a-dụ ike kpọ iya iwhu.

17Unu ngabẹ nchị ree l’okfu mu.

T’iwhe, mu l’ekfu tsua unu etsu lẹ nchị.

18Mu kwakọbewaru okfu ẹhu mu gẹ l’ọo-dụ,

iwhe mu marụ bụ l’aa-gbarụ mu ọdzori.

19?Ọo onye l’a-fụta sụ l’ọ waa iwhe mu meru ndọwa?

O -nwezhiwaru, mu emechia ọnu nwụhu.

20Sụa, gụbe Chileke, uzhi iwhe labọ kpụ

bẹ mu l’aryọ t’i meeru mu, i -mewa iya,

bẹ mu te edomiduru ghu onwomu edomi:

21Haa mu ọda ẹka l’ẹhu,

gụ ahaa mu oye egvu ono, l’iiye mu.

22Ọo ya bụ: i -kua mu oku, mu aza ghu,

ọdua, gụ ahaa tẹ mu kfuje ekfukfu,

t’i yejeru mu ọnu.

23?Ọo mmeswe ole bẹ mu meru,

mbụ ?ọo iwhe-dụ-ẹji ole bẹ mu metaru?

Goshi mu ẹka mu mesweru yẹle iwhe-dụ-ẹji, mu metaru.

24?Ndẹnu g’o gude l’iiwocha iwhu

ghu ewocha l’ẹka mu nọ, agụ mu l’onye ọhogu ghu?

25?Ọo mụbe mkpẹekwo,

whẹrewhere l’apa apapa bẹ l’ii-ye egvu?

?Ọo mụbe mkpaba, a whụfuru awhụfu bẹ l’ịichi ọso?

26Iwhe i deshiru kpua mu l’ishi, bẹ bụ iwhe dụ ejo ẹji,

mbụ l’i wotaru ejo-iwhe,

mu metagbaberu l’okorọbya tukobe mu l’ishi.

27Ị chịru mu ọkpa ye l’ẹgbirigba,

enyowhe t’ị marụ gẹ mu harụ ọkpa ha iya,

egewhe igbiri-ọkpa mu ngge

t’ị marụ ẹka mu dzọgbaberu ọkpa.

28Ọ kwa ẹgube ono bẹ madzụ

l’eshije mebyihu g’ọo iwhe rehuru erehu,

mbụ g’ọo uwe, mkpu tapyashịru.

14

1“Madzụ, nwanyị nwụru bẹ ndzụ iya dụ mkpirikpi,

ọ bụru nsogbu bẹ jiru iya nụ.

2Ookpofutaje jaa g’ọo fụlawa, ntaa ntaa ya atụgboshihu.

Ọo g’inyonyo l’emihukebeje ẹgwegwa

bụ gẹ madzụ l’emekebeje ngwa nwụhu.

3Chileke ?Ọ bụru ẹgube onye dụ nno b’ị swọberu ẹnya?

?Ọ bụru onye dụ nno b’i gude

bya t’i kpee mu ikpe l’atatiwhu ghu?

4?Oo onye l’a-dụ ike shi l’iwhe l’aasọ nsọ

wofuta iwhe l’ẹte asọ nsọ? Ọ tọ dụdu!

5Eshi-ọwhu ị gụwaru ujiku ole,

madzụ l’a-nọ-beru ndzụ ọgu chịru l’ẹka.

Eshi-ọwhu ọnwa ole, madzụ l’a-nọ bụ ghu b’ọ nọ l’ẹka,

ị kabuwaa nteke madzụ l’ẹte anọghata,

6ọ nụ iya bụ, t’i wofu ẹnya l’ẹka madzụ nọ, parụ iya haa,

t’o jee ozhi, ọ lwarụ ụwa ejeje

g’ọo onye e buru ozhi ebubu.

7Oshi, gvuru egvuru bẹ ụzo te echidu.

Nkele e -gbutsua ya egbutsu; ya amịta ọdo l’ukfu iya,

ọwhu, ọ mịtaru nke ọ̀whúú adzụhu nọdu ndzụ.

8O behuduru ọgbaragbu oshi ono rehu erehu l’ime alị,

o behuduru ukfu iya nọdu l’alị nwụhu,

9ọ nụa ẹgburu mini, ya akpọ-futa,

bya erwua irwu g’ọo oshi ọ̀whúú.

10Ọle madzụ l’abụje, ọ -nwụhuwaa, b’ọ nwụhuwaru.

Ọ -tụwaa ume ikpazụ, bẹ nkiya gvụwaru.

11Ọo gẹ mini l’anọje ekoshi udzu l’eze-ẹnyimu,

ọ bụru gẹ mini ọnu-iyi l’asọ-buhuje asọso tahụ,

12bụ gẹ l’ọobuje; madzụ zẹwaa l’ọnwu,

ọ tọo gbalihuhedu agbalihu ọdo.

Madzụ ta abyadụ l’etehu etehu jeye g’igwe l’anọ-beru,

t’a bya l’eteta iya eteta lẹ mgbẹnya.

13Iwhe gẹge adụ mu ree bụ,

t’i je edomia mu edomi l’alị-maa.

Ọ gẹge adụ mu ree t’i kpuchia mu l’iwhe

jeye nteke ẹhu-eghughu ghu l’a-gvụ.

Ọ gẹge adụ mu ree t’ị tụ-bua

nteke bụ, a nọ-beru, gụ anyata mu.

14Madzụ -nwụhuwaa ?ọo-nọdubaa ndzụ ọdo?

L’abalị olemole, mu l’e-je ozhi mkpọnwuru-a, mu l’eje,

bẹ mu l’a-nọdu ngabẹ jeye

nteke l’aa-tọfu mu l’ẹgbu ono.

15I -kua mu oku nteke ono, mu aza ghu.

Eghoro mụbe onye ono, i gude

ẹka ghu mee abya adụlahaa ghu.

16Nteke ono bẹ l’ịi-gụje ndzọkpa mu ọgu,

i tii nyowhehedu t’ị marụ ẹka mu meru iwhe-dụ-ẹji.

17Emeswe, mu mesweru ghu bẹ l’ii-woru lichia l’ẹda,

woru iwhe kpube l’ejo-iwhe, mu metagbaberu.

18Ọo g’ugvu l’ekpojashihuje zekposhihu,

ọ bụru gẹ l’aawhọfuje eze-ẹwhuru l’ẹka ọ dụ,

19mbụ l’ọo gẹ mini l’anọje asashị ẹwhuru asashị,

ọ bụru gẹ ukporo-mini l’ekpojashije alị ekpojashi,

bụ gẹ l’iimebyije iwhe madzụ l’ele ẹnya iya.

20Madzụ b’ị ka ẹkuku, shi lẹ gbururu jeye lẹ gbururu.

I mee kparamụ, ya atọhu

Ii-meje t’iwhu gbanwee madzụ m’ị chịfu iya t’ọ la maa.

21Ọ -bụru l’aakwabẹ ụnwu, onye nwụhuru anwụhu ugvu,

bẹ l’ọo tọo mahẹdua ono.

Nteke bụ l’eme ụnwu iya iwhe-iwhere,

bẹ l’ọo tọo whụjedu iya.

22Iwhe ọ marụ nwẹkiya bụ iwhe l’eme iya ẹhuka l’ẹhu.

Áwhụ, l’ọogu bụru áwhụ onwiya.”

15

Elifazu l’ekfu lẹ Jobu nmawarụ onwiya ikpe

1Tọ dụ iya bụ, Elifazu onye Temanu bya eyee ọnu sụ:

2“Onye marụ ágụ, ?ookfuje okfu, l’enwee ishi?

?too gudeje mkpọkoro okfu eri nri?

3?Oogudeje okfu l’abẹe urwu eme t’o kpefu onwiya?

?too gudeje okfu, l’abẹe l’iwhe eme t’o kpefu onwiya?

4Ọle onye tsoberu ọnu gụbe Jobu,

bẹ l’e-woru ọtsu egvu Chileke dobe l’okotazụ,

mbụ l’onye ọbu bẹ l’ịi-kpọshi okfu anụ Chileke.

5Ọo ẹji, l’iime meru i gude ọnu ghu ekfu ụdu okfu ono.

Ọ bụru iya meru ị bụru ire nto.

6Ọ kwa ọnu ghu b’i gude anma onwoghu ikpe.

Ọ tọ kwa mbẹdua l’anma ghu ikpe.

Ọ kwa iwhe l’iikfu l’ọnu ghu

l’agba ẹka-ebe agbagude ghu.

7?Ọo ghu bụ onye mbụ, e

vugezhia ụzo nwụa lẹ mgboko-o?

?Ọo dụ g’i vu ugvu ụzo nọdu?

8?Ị ngabẹbuwaru nchị l’idzu, Chileke l’achị?

?Tọo l’ọo ghu marụ ágụ nwẹkinyi ghu?

9?Ọo gụnu b’ị marụ, anyịbedua l’amaa?

?Ọo gụnu bẹ doru ghu ẹnya, l’ẹte edoo anyịbedua?

10Ndu anyi nwụtaru mmamagụ l’ẹka whẹ bụ

ndu ishi-ẹwo mẹe ndu bụ ọgurenya,

ndu ono bụkotakwa nna ghu ọgurenya.

11Obu, Chileke l’adụ ghu ?o pehuru ghu l’ẹnya,

tọo okfu ono, anyi tọ nwẹhu ekfuru ghu?

12?Ọo gụnu meru égò swee ghu?

?Ọo gụnu meru ẹnya l’eke ghu vavava,

13nke t’i doberu Chileke ẹhu-eghughu,

tẹmenu okfu, dụ ẹgube ono l’afụshikaa ghu l’ọnu?

14?Madzụ bụ gụnu nke t’ẹgbazhi ba adụ iya l’ẹhu?

Madzụ, nwanyị nwụru ?ọo bụ gụnu nke t’ọ dụ chịriri?

15Ọ -bụru lẹ Chileke te egudedu ire ndu dụru iya nsọ ẹka,

ndu-ojozhi-imigwe ta adụkota ọcha l’ẹnya nkiya,

16?oo chia madzụ bẹ l’oo-gude ire iya ẹka,

mbụ madzụ ono, l’eme ahụma; arwụ alị akpa ntụ l’ẹnya,

angụ ejo-iwhe g’ọo onye l’angụ mini?

17Ngabẹru mu nchị, tẹ mu mee t’iwhe doo ghu ẹnya,

tẹ mu kọoru ghu iwhe mu gude ẹnya mu whụ.

18Ọo iwhe ndu mmamagụ kfuru tọgbo iya ẹba.

Ọ bụru ndụ-ichee whẹ bẹ kọru whẹ iya nụ,

tọ dụ ọwhu whẹ domiru whẹ edomi.

19Ọo ndụ-ichee whẹ ono gẹdegede b’a nụru alị-a,

tọ dụ onye shi eshishi, ghajaru l’echilabọ whẹ.

20Sụa, onye ejo-ememe bẹ l’atajẹ

kpọkpokpo l’ẹhu-ụwhu jeye ndzụ iya agvụ.

Ọ bụru ẹgube ono b’ọ dụ onye akirishi

l’ime awha ole, e doberu iya t’ọ nọo l’eliwhe-e.

21Iwhe l’anọje awhụ iya ẹwhu lẹ nchị bụ n-yemegvu.

Iwhe mee g’ọ dụru iya lẹ ree,

o noo nteke ndu emebyi l’abakfutaje iya.

22O to kwejedu lẹ ya l’e-shi l’ẹkpuroochi ono wafụ,

nke iya bụ l’ọo ogu-ịgba bẹ ya l’e-shi laa.

23Ootsojeru aghawhe, mbụ yẹbe

onye ono, udele l’e-megee kpaa nri l’ẹhu.

Ọ marụ lẹ mbọku, ẹkpuroochi l’a-gba bẹ tẹwaru l’ụkfu.

24Iwhe-ẹhuka yẹle awhụ l’eye iya egvu.

Ọ kariru iya ẹka g’ọo onye eze, kwakọru nke ọgu.

25Iwhe kpatarụ iya nụ bụ l’ootsuru Chileke ẹka l’ikpobu,

anawheru Ọkalibe-kakọta-ike nkemu.

26Ookwejeru iya kpọkponyi,

parụ igbidigbi iwhe shihuru ike,

l’oo-gudeje ezeru ọgu, sụ tẹ yẹle iya lwụa ọgu.

27A makwarụ-a l’iwhu l’aha iya dzụladzula,

anụ l’atsụ iya yọkfuyokfu l’ukfu.

28Ẹka l’oo-megee buru bụ l’okorobo mkpụkpu,

o megee buru l’ụlo, l’adụa onye bu iya nụ,

l’ụlo, a harụ, ọ bụru mkpọkoro ụlo.

29Ọ tọo byadụ l’e-nweru iwhe,

ẹku iya ta abya l’a-nọliberu.

Iwhe o setaru eseta ta abya l’e-jegbakota mgboko.

30Ọ tọo byadụ l’a-nafụ ẹkpuroochi.

Ọo ire-ọku l’e-kepyashi ome, o futaru,

Chileke egude udzu-ọnu iya zhikashia igu, ọ tụru.

31T’ọ bọ jekwa ome onwiya eswe

sụ lẹ ya l’akpọru obu eye l’iwhe-iwhoro

nkele ọo iwhe-iwhoro l’a-bụ urwu iya.

32Ụgwo iwhe l’oome bẹ l’akfụ-dzu iya akfụ-dzu,

tẹmenu ndzụ iya agvụ.

Ẹkali iya ta abya l’a-ja ajaja kpuru gayii.

33Ọo-dụ g’ọo vayịnu, a jikoshiru akpụru iya l’okurutuu,

mbụ l’ọo-dụ g’ọo oshi ólivu, tụ-geeru igu rishihu.

34Ọgbo, l’ẹte amaa Chileke l’a-gbarụ ẹka nwa,

ọku etsua ibe ndu l’eri n-wọlazu.

35Ẹgube ndu ono l’anọje eyewhe ime okfu,

emewhe ejo-iwhe, iwhe jiru whẹ obu bụru ẹregede”.

16

Jobu l’ekfu lẹ ndu ọnya iya dụru iya ẹhuka

1Tọ dụ iya bụ, Jobu bya eyee ọnu sụ:

2“Mu l’anụjehaakwaa ẹgube okfu ono, unu l’ekfukaa.

Ọshi ọwhu, unu l’ayọru mu bụkwa mkpatsu áwhụ.

3?Ọ fụtaru l’unu l’a-kwawarọo

kfugburu okfu, l’enwee ishi?

?Ọo gụnu bẹ kpaliru unu ooye ụdu ọnu ono, unu l’eye?

4Ọ bụ l’ọo unubẹdua b’ọ dụru g’ọ

dụru mu mẹ ya abụkwaru

g’unu l’ekfu bẹ mu gẹge anọ ekfu.

Mu gẹge agakọbeje okfu agakọbe

gude atụ unu ọnu l’ẹhu; akụru unu hụu.

5Ọle olu okfu mu gẹge agba unu ume,

okfu njima, mu gẹge anọ ekfuru unu

g’e-mekwa t’ẹhu gụa unu n-whe.

6Ọle ọoburu, mu -kfua okfu,

iwhe l’eme mu nụ emele mu-a l’ẹka l’oome mu.

Nteke bụ lẹ mu doberu ọnu ndoo, tọ ka mu mma.

7Chileke mewaru, ike gvụ mu.

Ndibe mu l’owhu b’o meru, whẹ bụru kpurupyata.

8O mewaru mu, mu ghajọshihu aghajọshihu.

O noo bụru iwhe l’agba ẹka-ebe agbagude mu.

Ẹhu, mu jọru bụkwaruwho iwhe

l’agba ẹka-ebe agbagude mu.

9Chileke bẹ gude ẹhu-eghughu

iya lajashịa mu nwịrinwiri.

Ọ kpọru mu ashị, atarụ mu kpọkpo-kpọroro.

Onye ọhogu mu ono l’akọ mu ẹnya akọko.

10Ndiwhe l’anọje atụ mu ọnu l’ẹhu,

echi mu ẹka l’ishi

agbagba-nchị gude eme mu iwhe-iwhere.

Whẹ kpakọru mu akpakọ etso mu okfu.

11Chileke bẹ nwuru mu nụ ndu l’amaa Chileke,

ọ tụru mu mgbahẹka,

mu je adaba l’ẹka ndu ejo-ememe.

12Ẹhu shikwa dụ mu guu, ọ bya

akụa mu gwogwogwo wụshi.

Ọ pyịtaru mu l’ẹkpiri gwee mu ogwe uswe.

O doberu mu, ege mu ishi tẹ ya meka mu iwhe.

13Ndu l’agbarụ iya akfụ

bẹ gbarụ mu mgburumgburu.

Ọonoje asụjashi mu meji,

ọtso-ilu mu awụshi l’alị,

imiko mu ta adụje iya.

14A nọdu l’ọ kẹru mu ọru, ya akẹkwase mu ọdo.

Oozhije whaa zhikfuru mu g’ọo ojọgu.

15Mu chịtaru uwe áwhụ kpube

l’akpọ-ẹhu mu, woru iwhu dẹe l’alị.

16Mu ryatawaru ẹkwa, ẹnya kekota mu uswe-uswe,

ẹnya kochia mu ekochi, gbakọta mu ọochi.

17Obenu lẹ mu tẹke eyebudua ẹka l’oome iwhe ike,

ekfukfu, mu l’anọje ekfu anụ Chileke l’edoje rịsaa.

18Gụbe alị, be ekwechikwa iwhe lẹ mee mu!

T’ẹkwa, mu l’arya ba adamihukwa adamihu!

19Mbụ lẹ ntaa bẹ onye ẹka-ebe mu nọkwa l’ime igwe.

Onye l’agbarụ mu ọdzori nọkwa l’imeli.

20Ndu mu lẹ whẹ l’eshi ọnya bẹ l’akọ mu ọnu,

onye mu l’akwashịru ẹnya-mini bụ Chileke.

21T’onye ọdo ryọnuaru mu Chileke,

ẹgube ono, madzụ l’aryọ-chijeru ọnya iya iwhe.

22Nkele o whuduwaru mu-a awha olemole, mu anwụhu,

mbụ lẹ mu l’abyawaa ooje

l’ụzo ono, bụ mu jewa iya,

mu eje alwawhuhe azụ ọdo.

17

1“Ume l’ebuhukwa mu ebuhu.

Ndzụ mu l’atọhukwa atọhu.

Ilu saakwaru ọnu ngabẹru mu.

2Ndu ewenu bẹ nọ-wheru mu mgburumgburu.

Ẹhuka, whẹ dụru mu l’emeje, mu awhụ-rwushi ẹnya.

3Jiko Chileke, nanụa mu mkpalẹka,

l’ọ tọ dụkwa onye ọdo, l’a-dụ ike asụbe onwiya

l’itumu gude gbata mu.

4Ẹkpa mgbamego whẹ b’i mechiru emechi,

t’ọ bọ dụ iwhe l’edoje whẹ ẹnya.

Ọo ya bụ, be ekwekwa tẹ whẹ tụa okoo kpua mu.

5Onye jịkaru ndu ọnya iya gẹ

l’eeshi t’iwhe rwube iya ẹka,

bẹ ẹnya l’e-megee nyịhu ụnwu iya.

6Chileke meru mu, mu bụru onye ndu ọdo l’atụ lẹ ntọnu,

bya abụru onye ndu madzụ l’avụru ọnu-mini.

7Mu gụwaru áwhụ jeye mu l’awhụ inyoki-inyoki,

ẹka l’ọkpa kakfụ-geeru mu akakfụru,

mee mu, mu l’atụ sẹesee g’ọo inyonyo.

8Ndu obu whẹ gụru iwhoro bẹ

ishi nwụru kpaa l’iwhe ono.

Ndu ụta l’adụa lẹ ndzụ whẹ vọru ọku ghụa ẹhu

l’ẹka ndu l’amaa Chileke nọ.

9Ọle mee eli mee alị, bẹ onye dụ

chịriri bụlekwaa iwhe ọ bụ,

onye ẹka iya dụ ọcha je l’a-nọ aka ike aka eje eje.

10Unubẹdua g’unu ha; t’unu byadaa g’unu l’abyajẹ.

Ọ tọ dụdu onye marụ ágụ,

mu l’a-whụ l’ime unu m’ọo onye lanụ.

11Mbọku, mu l’a-nọ-beru ndzụ ghatakwaru,

iwhe mu tụberu nke ememe ta adụdu ọwhu nweru ishi.

O nokwawho g’ọ dụ iwhe l’agụ obu mu.

12Unubẹdua bẹ meru ẹnyashi ọ bụru eswe.

Unu -whụa ẹkpuroochi, bẹ unu l’asụje

l’iwhoro l’abyawaa adụdu.

13Ọ -bụru l’ọo alị-maa bụ mkpakọ uwhu, mu l’ele ẹnya iya.

Ọ -bụru l’ọo ẹkpuroochi bẹ mu l’a-gba ugbooshi mu zẹe.

14Ọ -bụru lẹ mu sụru ilu l’ọ bụ nna mu,

bya ekua mgbashiride ne mu, m’ọ bụ kua ya nwune mu,

15?ọo gụnu bẹ mu l’e-lehunu ẹnya iya?

?Ọo onye l’a-sụbaa mu l’ọwaa iwhe mu

l’a-nọ ele ẹnya iya ndọwa?

16?Oo-tsoru mu bahụ l’alị-maa tọo gụnu?

?Anyi l’iya l’a-tụko bụru wuu l’ime alị tọo gụnu?”

18

Byilidadu l’abarụ Jobu mba

1Tọ dụ iya bụ, Byilidadu, bụ onye Shuwa bya eyeeru iya onu sụ iya:

2“?Ọo nteke ole bẹ l’ii-donyaa chọchocho ono dobuhu?

Bụru onye nweru uche, gụ ahaa t’anyi kfua okfu.

3?Ọo gụnu meru ị gụa anyi l’anụmanu?

?Ọo gụnu meru i kua anyi ndu mmaanụ?

4Gụbe onye ẹhu ghutaru eghu;

ị lajashịa onwoghu nwịrinwiri.

?Aa-gbakashịhu haarụ ghu mgboko-o nwẹka ghu?

?Aa-whọfu eze-ẹwhuru pafụru ghu l’ẹka o shi dụ?

5Oryọku onye ejo-ememe b’a whụ-nyiakwaru.

Ọku, ọ kpọberu te enwuhedu enwu.

6Iwhoro, shi ngashịa ụlo iya bụwaa ọochi.

Oryọku, o shi dokube onwiya bẹ nyịhuwaru nụ.

7Ọkpa ono, o shi egudeje adzọjashi alị

bẹ kụgbabe-gewaru iya akụgbabe.

Iwhe ọ gbarụ ikumu iya bẹ iya chitaru iya tụa gbaa l’alị.

8O gude ọkpa iya kpọru

gẹngu-gẹngu-gẹngu je adaba l’ụgbu.

Ọ bụru l’eli igbudu bẹ l’oo-je ije.

9Ọnya bẹ nmatarụ iya

l’ichirukfu-ọkpa, igbudu tụa ya sede.

10E liberu iya ọnya l’alị,

gbabẹru iya igbudu l’echi-ụzo.

11Iwhe l’eye egvu l’emeje, egvu atsụ iya ibẹka ibẹbo.

Ẹka ọ dzọru ọkpa, ya etsokfuru iya.

12Ẹgu bẹ mewaru iya, ike ta adụhe iya,

eze iwhe-ọtsulanu kfụwaru

ngabẹ t’o fụaru iya nteke ọ darụ.

13Ẹhu-ba-dụ-mma bẹ ripyashiwaru iya akpọ-ẹhu.

Oke ẹhu-ba-dụ-mma tụkowa iya ẹka l’ọkpa tajishia.

14A kpụru iya wuru-wuru kpụfu l’ụlo iya ono,

bụ ẹka o shi kpọru obu ye,

dụ-be iya ẹka l’ishi je enwuru nụ onye eze n-yemegvu.

15Iwhe nọ l’ụlo iya ta adụdu ọwhu ẹka iya dụkwadu,

iwhe e woru kpua l’ụlo iya bụ ọku nshị-egbe.

16Ọgbaragbu iya bẹ nọdu l’ime alị kpọo nkụ,

ẹkali iya nọdu l’imeli nwụa lwaa.

17Ọ bụwaa onye a nyọharu anyọha lẹ mgboko-o,

bụru onye l’ẹte enwehee ẹwha l’alị-a.

18A chịfuru iya l’ẹka iwhoro dụ,

chịba iya l’ẹka ọochi gbarụ,

bya achịfu iya achịfu lẹ mgboko.

19O to nwedu nwa, t’o nwe ẹpa l’ibe whẹ l’owhu,

t’o nwe onye whọduru nụ l’ẹka o shi buru.

20Ọnodu ono, ọ nọ bẹ nwụru ndu ụzo ẹnyanwu-arịba

akpata oyi l’ẹhu, bya alaa ndu

ụzo ẹnyanwu-awata ẹhu vuruvuru.

21Sụa, ọ kwa nno bẹ l’ọoduje

l’ibe onye l’eme ejo-iwhe.

Ọ bụru ẹgube ono bẹ l’ọoduje l’ibe onye l’amaa Chileke.”

19

Ọnu Jobu l’eyeru Byilidadu

1Tọ dụ iya bụ, Jobu bya eyee ọnu sụ:

2“?Ọo nteke ole bẹ unu

l’akpanyaa mu ẹhu ọwa kpaberu?

?Ọo nteke ole bẹ unu l’a-ha ogude

okfu egwe mu ryaaryaa ọwa, unu l’egwe mu?

3Ntekenteke bẹ unu l’anọje akọ mu ọnu,

iwhere ta adụ unu l’ẹka unu l’abya mu l’iwhu.

4Ọ -bụru nụ m’ọo ire-lanụ lẹ mu shiswewaru ụzo bẹ,

emeswe, mu mesweru bụkwa mu b’ọ dụ swiru.

5Unu -sụ m’ọo l’unu ka mu mma,

sụ lẹ nsogbu, byarụ mu nụ bẹ shi l’iwhe mu metaru,

6Ọ kwa iya bụ t’unu marụ l’ọo Chileke bẹ meru mu ẹji,

woru ụgbu iya gebuta mu.

7Mu chiru mkpu sụ l’eemekwa mu ẹji,

tọ dụ onye yeru mu ọnu.

Mu kushia oku sụ t’a gbaarụ mu mkpu,

tọ dụ onye harụ mu enge.

8Ọo Chileke bẹ gude mgbodo gbabuta mu ụzo

gẹ l’ee-shi tẹ mu ba ghata,

woru ẹkpuroochi gbachia ụzo ẹka mu l’eeshije.

9Ugvu, mu shi nweru b’ọ

gabẹleruwho ẹka nafụ mu,

bya eye ẹka kputa mu okpu-eze, mu shi kpuru.

10Ọ kụru mu gwoogwoo ibẹka ibẹbo wụshi,

mee mu, mu gvụ gẹ mu gvụru ẹgube-ẹ.

Iwhe ẹnya iya dụ mu b’o

whefuru g’ọo onye whefuru oshi.

11Ọ vọru ọku ghụa ẹhu l’ẹka mu nọ, gụa mu l’ọhogu iya.

12Ndu ojọgu iya l’abya l’ike l’ike abyakfuta mu ọgu.

Whẹ buwaru ose-ọgu gude kewhe mu ekewhe,

tụwaa ọdu-ọgu gude dọ-whee mu mgburumgburu.

13Ụnwunna mu b’o mewaru whẹ l’agba mu nkupe,

mee ndu marụ mu nụ; whẹ jiru ụba yeru mu.

14Abụbu mu whẹ bẹ gbakọtawaru mu ọso.

Ndu mu lẹ whẹ l’eshi ọnya zọhashiwaa mu.

15Ndu ẹbyii, byarụ ibe mu bẹ zọhashiwaru mu nụ.

Ụnwumgboko, l’ejeru mu ozhi wota mu

g’ọo onye byarụ abyabya.

L’ẹnya nke whẹ, bẹ whẹ woru

mu lẹ mu bụ onye ọha ọdo.

16Ọobuje mu kua onye ozhi mu oku, ọ tọ zajẹdu mu.

Mu l’egudeje ọnu mu yeru iya ẹkalali.

17Udzu ọnu mu l’eshigejee nyee mu nshi.

Unwune mu l’asọkaa mu oyi.

18Jee akpaa l’ụnwegirima nshịi ta adụdu

iwhe whẹ gụberu mu.

Mu gbalihu agbalihu; whẹ ekfuru mu sukusuku.

19Ndu bụ ẹguru ọnya whẹ bẹ l’akpọru mu tuu,

ndu mu yeru obu ghakọbe eetso mu okfu.

20Akpọ, dụ mu l’ẹhu yẹle anụ, dụ mu l’ẹhu

bẹ takụta-gewaru mu atakụta l’ọkpu.

Iwhe bụ eze, whọduru mu l’ọnu ntaa bụ ẹnyiru.

21Byiko, ndu ọnya mu, t’imiko mu dụnu unu,

t’imiko kabẹnu mu dụnu unu,

l’ọ kwa Chileke bẹ darụ mu ẹka l’ẹhu.

22?Ọo gụnu meru unu l’achị nta mu

ẹgube ono, Chileke l’achị mu?

?Mkpamẹhu ọwhu unu l’anụ mu te ejidu unu ẹwho?

23Ọ gẹge adụ mu ree t’e dee okfu mu edede,

ọ gẹge adụ mu ree t’e dee ya l’ẹkwo.

24Ọ gẹge adụ mu ree t’e gude mkpara-igwe dee ya,

kaa ya akaka l’eli eze-ẹwhuru

l’ẹka l’ọo-dụwaro jeye lẹ gbururu.

25Mu marụ lẹ Onye-Ọgbata mu bẹ nọo ndzụ,

l’e megee l’ikpazụ bẹ l’ọo-gbalihu

kfụru l’eli mgboko-o gbaarụ mu ọdzori.

26E mebyishigee mu akpọ-ẹhu,

bẹ mu l’e-gudelekwaa anụ-ẹhu mu whụ Chileke.

27Mu l’e-gude ẹnya mu gẹdegede

whụ iya, ọ tọ bụdu onye ọdo.

Ọowhoshi mu ike l’obu.

28Unu -je m’ọo l’a-sụ woo l’unu ta akpadụ mu ẹhu,

l’ọo mbẹdua bẹ iwhe l’eme mu nụ shi l’ẹka.

29T’unu tsụkwa ogu-ịgba ono egvu, nkele ọ kwa iya

bẹ Chileke l’egudeje atụ-koshi madzụ ẹhu-eghughu iya.

Ọo ya bụ, t’unu marụ l’ikpe dụ.”

20

Ọnu, Zofa l’eye

1Tọ dụ iya bụ, Zofa, bụ onye Naama bya eyee ọnu sụ:

2“Iwhe ono, l’iikfu bẹ je

akpakashịa mu ọriri akpakashị.

Mu ta adụdu ike aanwụ-gbu

iya l’obu tẹ mu be eyeru ghu ọnu.

3Mba ono, mu l’anụ gẹ l’ịibashi bẹ l’eme mu iwhere.

Ọo gẹ mu mataberu bẹ mu l’eyeru ghu ọnu.

4?Tịi madụ lẹ wata l’oge ndụ-ichee,

mbụ l’eshi ọwhu e meru madzụ dobe lẹ mgboko,

5bẹ ẹhu-ụtso, onye ejo-ememe nweru l’adụje mkpirikpi,

ẹswa onye l’amaa Chileke l’ete te enwe gẹ l’ọono-bejeru?

6Onye ọbu vuta ha m’ọo l’eli je etsu ishi l’igweli,

ishi iya l’etsu l’urwukpu,

7bẹ bụ gẹ l’aa-gwọje nshị, ọ nyịru anyịnyi

bụ gẹ l’aa-gwọta iya je etuwha jeye lẹ gbururu.

Ndu shihawa awhụje iya nụ asụ:

‘?Ndẹhunu iya?’

8Oo-mee whaa whukahu g’ọo nrọ,

t’a abyadụ l’a-whụbaa ya ẹnya ọdo.

Aa-chịfu iya achịfu ya abụru wheremu

g’ọo ọwhulenya ẹnyashi.

9Ẹnya, shi whụhawa iya; ta awhụhedu iya ọdo,

ogboduwhu ibe iya ta awhụhe iya ẹnya ọdo.

10Ụnwu iya bụ whẹ l’e-megee kfụa

ụgwo iwhe o meru ndu ụkpa.

Oo-gude ẹka iya nụ-whukota ẹku iya azụ.

11Ọkpu gbashịru iya ike goshi l’ọ bụkwadu okorọbya;

ọle ọo-zubuhu l’okurutuu bụru wuu l’alị.

12Ejo-iwhe l’atsọje iya ụtso l’ọnu,

mbụ l’ọokpujeru iya l’ọnu gude ire domia ya edomi.

13Ọ tọo dụjedu ike haa ejo-iwhe t’o jee njere iya,

ọokpujeru iya akpụru l’ọnu.

14Ọle iwhe ono, bụ nri iya ono bẹ

nọduwa iya l’ẹwho shihu ụka,

ọ dụ g’ọo onye agwọ tarụ ẹvuma ye l’ẹhu.

15Onye ejo-ememe l’elweje ẹku wọo, gbọshia ya yaa.

Chileke l’emeje, ya anwashịa ọwhu bahụru iya l’ẹwho.

16Ẹvuma agwọ bẹ l’ọo-mị amịmi,

mbụ l’óghù l’a-tsọ iya ọnu, ya anwụhu.

17Ọ tọo byadụ l’a-nọdu ndzụ whụ

ẹnyimu mmanụ ólivu ẹnya,

tọo bya l’e-gude ẹnya iya whụ

ngele ono, mmanụ-ẹnwu

yẹle mini ẹra-eswi, l’asọ gborogboro.

18Anya, o setaru eseta bẹ

l’ọo-nụ-whukota azụ, o to ridu iya l’ọnu.

Urwu, o ritaru l’aswa, ọ zụru ta abya l’atsọ iya ụtso.

19Mkpata iya bụ l’ọ kparụ ndu ụkpa ẹhu,

mee whẹ, whẹ daburu mgbegere,

bya anashịa ndiwhe ụlo, l’abụa ya tụru.

20Eshi-ọwhu oke-ẹnya, dụ iya nụ

l’ete ekweje t’iwhe dzuaru iya edzu,

ọ tọo byakwa l’e-riwhodo iwhe ono,

o yeru ẹnya ono eriwhodo.

21O rikotaru iwhe o nweru eriri,

tọ dụ iwhe whọkwaduru iya.

Iwhe o nweru ta adụkwa gẹ l’ọo-nọ-beru.

22Ọo nteke iwhe dụ iya l’ẹka,

dụ iya nke etsutsu iya,

bẹ iwhe-ọtsulanu l’a-byakfuta iya.

Ọ bụru nteke ono bẹ iwhe-nnaakwaa

l’a-bya azụ iya gburumu.

23Ẹwho -jile iya whọ, Chileke ekpukpushi iya

oke ẹhu-eghughu iya l’ẹhu,

gude iya chia ya whukuwhuku.

24Ọ -vụta ọso je t’iya gbalaarụ mgbọ-igwe,

arwa-ope abụru iya kurumu l’ẹhu.

25Arwa ono l’e-shi iya l’okpurukpu fo iya l’ẹhu.

Ọnunu ẹka ono, ọ tụpyiru

atụpyi, ẹka iya ọwhu l’egbu

ngerengere aghajaa ya lẹ meji.

Ntsụ-megvu l’a-byarụ iya ishi ye.

26Tsụrikiti ẹkpuroochi bẹ nọwaa kwabẹru ẹku iya l’owhu.

Ọku, l’adụa onye whunwuru iya awhunwu

l’e-kepyashi iya ekepyashi.

Ọku adzụpyashikota iwhe whọduru l’ụlo iya.

27Igwe l’a-tụko njọ, o megbaberu kpuhaa ghebe ọnu,

alị agbalihu gbaa ya ẹka-ebe.

28Iwhe lile o nwe l’ụlo bẹ ukporo-mini l’e-kpotakota,

lẹ mbọku, Chileke l’a-tụ-koshi iya oke ẹhu-eghughu iya.

29O noo oke, Chileke l’a-nụ onye ejo-ememe ndono,

mbụ l’o noo oke-iwhe, Chileke l’a-hẹe ya ndono.”

21

Jobu l’ekfu gẹ ndu ejo-ememe l’ababeje ụba

1Jobu bya eyee ọnu sụ:

2“Unu gebekwa nchị ree l’okfu mu,

t’ọ bụru obu, unu dụa mu iya.

3Unu talẹkwawho nshi haa tẹ mu kfua nkemu.

Mu -kfugezhiawho, unu ajawa mu rọ ewenu.

4Áwhụ, mu l’agụ; ?ọo madzụ bẹ mu l’agụru iya?

?Ndẹnu ishi iwhe mu l’e-kwobe taa nshi?

5Unu leeda mu whọ ẹnya.

Ọnu l’a-kpụkwaru unu okfu; unu adẹe ẹka l’ọnu.

6Ọobuje, mu -rịta iwhe ono,

meru mu nụ l’ọriri, egvu atsụhu mu,

ẹhu anmakọta mu godogodo.

7?Ọo gụnu meru ndu ejo-ememe

l’anọduje ndzụ, kaa nka,

ọkpehu aka whẹ shii eje eje?

8Whẹ l’anọduje ndzụ, whụ ụnwu whẹ gẹ whẹ

kofutageeru kfụru l’onwowhe.

Whẹ l’anọduje ndzụ whụ

nwanwa nwanwa whẹ gẹ whẹ l’ekoshikaa.

9Ibe whẹ l’adụkotaje nwajii,

to nwe iwhe ọotsu egvu, l’adụje iya nụ.

Chileke te echije whẹ mgbọro iya.

10Oke-eswi whẹ l’anọje eye ime, eyebu eyebu.

Ada-eswi whẹ l’anọje atsụ ime, t’o wheje nwa.

11Ụnwegirima whẹ l’etsojeru agbawhe,

akpọ-whe ẹnwuda g’ọo ụnwu atụru.

12Whẹ l’anọje akpọ ogumogu yẹle une, agụ egvu eye iya,

whẹ egbu opu eme ẹmereme eye iya.

13Whẹ l’erije g’ẹhu ha whẹ l’ọno ndzụ,

whẹ bya l’anwụhu, whẹ anwụhu l’ẹhu-guu.

14Ọle ọ kwa whẹ nụ l’abụje,

whẹ bya l’ekfu, whẹ asụ tẹ Chileke parụ whẹ haa,

l’ọ tọ gụdu whẹ ọmaru ụzo iya.

15Whẹ nọdu whẹ asụ: ‘?Ọo gụnu bụ ishi iwhe

anyi l’e-kwobe ejeru Ọkalibe-kakọta-ike ozhi?

?Ọo urwu gụnu bẹ anyi l’erita l’anyi l’ekfu anụ iya?’

16Whẹ l’asụje l’ẹka atụtu ono,

whẹ nweru bụ l’ike ẹka whẹ b’o shi.

Ọo iwhe ono meru, mu l’anọje

otẹnya l’idzu, ndu ejo-ememe l’achị.

17Obenu ?ọo ugbo ole b’a

whunyijeru oryọku ndu ejo-ememe?

?Ọo ugbo ole bẹ eze iwhe-ọtsulanu

byakfutajeru whẹ, bụ iya bụ

iwhe Chileke l’egudeje ẹhu-eghughu iya wota?

18?Ọo ugbo ole b’a whụfujewaru

whẹ g’ọo ẹswa ọkponku,

a kụberu l’ẹka whẹrewhere l’ezhi?

?Ọo ugbo ole b’a whụfujewaru whẹ g’ọo ẹswa balị, oke whẹrewhere l’ezhikashi?

19Unu l’asụje woo lẹ Chileke l’ewojeru ahụhu iwhe

nna metaru doberu ụnwu iya.

Wawa, t’ọ kfụjechia ndu ejo-ememe ụgwo iwhe

whẹ meru l’onwowhe,

nke ọwhu whẹ l’a-marụ l’iwhe

whẹ l’anwụ ọnwu iya bụ iwhe whẹ meru.

20Tẹ whẹ gudeje ẹnya whẹ whụ

ọla-l’iswi, l’eje abyakfuta whẹ,

whẹ angụa oke ẹhu-eghughu

Ọkalibe-kakọta-ike t’ọ tụfu whẹ ọnu.

21Mkpata iya bụ lẹ whẹ ta

akpabahẹdua ishi iwhe l’eme l’ezhi-l’ụlo whẹ,

mẹ whẹ nwụhuwaa anwụhu.

22Sụa, ?o nweru onye sụru gẹ

l’oo-zhi Chileke ọmaru iwhe,

g’o gbechia bụru iya l’ekpeje ndu nọ l’oke ọkwa ikpe?

23O nweru onye ẹhu l’adụje mma,

ya agbabuhu nwụhu,

mbụ onye ẹhu dụ guu; tọ dụ iwhe l’eme iya,

24mbụ onye ẹhu dụ pokopoko, ụmi tsụa ya l’ọkpu.

25O nweru onye l’atajẹ kpọkpokpo

nwụhu, mbụ onye ẹhu l’ẹte atsọbua ụtso.

26Whẹ labọ ono bẹ l’aa-tụko lia l’alị,

mgbashiride atụko whẹ ripyabe.

27Sụa, iwhe unu, l’arị bẹ mu makọtakwaru,

makọtaru ikumu, unu l’agbarụ mu.

28Unu sụru: ‘?Ndẹe ụlo oke amadụ ono?

Ndẹe ụlo onye ejo-ememe ono bu?’

29?Ọ kwa l’unu jịbuwaru ndu ije

ajị; unu kweta iwhe whẹ kọru unu sụ:

30l’onye ejo-ememe l’abụje, eze iwhe-ọtsulanu bya,

o to nwedu iwhe l’oo-me iya.

Lẹ mbọku oke ẹhu-eghughu Chileke

rwuru bẹ l’aanafụta iya.

31O to nwedu onye l’akfụjeru onye

ejo-ememe l’iwhu gbaa ya iwhe l’oome,

to nwe onye l’akfụje iya ụgwo iwhe o meru.

32O rwua nteke l’ee-li iya, a pata iya je elia,

wata oche ilu iya nche.

33Ndu madzụ awụru gidigidi etso odzu iya l’azụ.

Ndu bụ agụta agụta evuta ụzo

dzebe edzebe eje ẹka l’ee-li iya.

E -rwua ẹka ono, aa-tụa ya ẹja lia.

34Sụa ?ndẹe ishi ndụmu-obu ọwhu,

unu gude okfu, l’enwee ishii adụ mu?

Ọnu, unu l’eyekaa te enwedu iwhe

dụ iya nụ, gbahaa ejire!”

22

Elifazu l’agba iya ekobe Jobu

1Tọ dụ iya bụ, Elifazu onye Temanu bya eyee ọnu sụ:

2“?Ọo Chileke bẹ madzụ l’abarụ urwu?

Onye marụ ágụ, ?ọo-barụ Chileke urwu?

3?Ọo ẹhu-ụtso gụnu b’ọ bụru

Ọkalibe-kakọta-ike l’ị bụ onye dụ chịriri?

?Ọo urwu gụnu bẹ l’oo-rita l’ị bụ

onye ụta l’adụa l’ẹhu?

4?Ọo l’ọ bụ onye dụru ghu lẹ nsọ b’o gude abarụ ghu mba?

?Ọo ya b’o gude ekpe ghu ikpe?

5Wawa; ọo ejo-ememe, l’iime bẹ panụkaru ẹka.

Iwhe-dụ-ẹji, l’iimegbabe te enwedu agvụgvu.

6Unwune ghu b’i kebutaru, whẹ naa onwowhe mkpalẹka;

l’ẹbo dụ iwhe whẹ meru,

tọta ndiwhe ẹkwa, whẹ nma l’ukfu gbabẹ whẹ ọto.

7Ndu ike gvụru bẹ l’iitii kedua mini tẹ whẹ ngụa.

Ị pata nri wohaaru ndu ẹgu l’agụ.

8Ọle ị bụkwanu oke amadụ, nweru alị ẹka ghu,

bya abụru onye l’aakwabẹ ugvu, bu l’alị ono.

9Ụnwanyi-mbunu b’ị gbabẹwaru ẹka ọto chịfu,

mee ndu l’enwee nna mmegbu.

10Ọo iwhe ono meru g’o gude e kwewhee ghu

ọnya mgburumgburu,

Iwhe l’eye egvu l’azụje ghu kfụu.

11Iwhoro g’anọ enwuru ghu l’agbakọtajeru ghu ọochi,

mee ghu, tọ dụdu iwhe l’ịiwhuje.

Ọ bụru utso l’eri ghu eri.

12Tọ bụdu ẹka ha l’imeli imeli l’imigwe bẹ Chileke bu?

Ọ nọdu l’ẹka ono awhụkota

kpokponde ono, hagee l’eli!

13Unu nọdu, unu asụ woo: Chileke ?ọ marụ gụnu?

?Oo-shi l’urwukpu ono, gbarụ ọochi ono kpee ikpe?

14Ọ kwa urwukpu, l’eji hụnyihunyi kwekputaru iya

nke ọwhu bụ l’ọ tọ whụjedu anyi ẹnya,

mẹe l’ọokpawhe l’ọma imigwe.

15?Ọo akahụ ụzo ono,

ndu ejo-ememe tsoru

bẹ gụbedua l’e-tsofuaru?

16Ndu ejo-ememe ono b’a

gbakwotakwaru agbakwota;

whẹ laa nteke l’ẹte agbaa whẹ alala.

Ntọlali, whẹ tọru bẹ ukporo-mini kpotaru.

17Whẹ sụru Chileke t’ọ parụ whẹ haa, bya ajịa ajị sụ:

?Ọo gụnu bẹ Ọkalibe-kakọta-ike l’e-me whẹ?

18Ọle ọ kwa iya nụ bẹ gude iwhe

dụ ree wụ-jia ụlo whẹ awụ-ji.

Ọo ya meru g’o gude mu l’anọduje

otẹnya l’idzu, ndu ejo-ememe l’achị.

19Ndu dụ chịriri l’abụje, whẹ whụa ẹgube iyi,

byarụ whẹ nụ; whẹ etee ẹswa.

Ndu iswi dụ mma l’achịje whẹ ọchi sụ:

20‘Hẹe; ndu ọhogu anyi b’e mewaru,

whẹ bụru kpurupyata.

Ọku tsupyashiakwaru iwhe whẹ, whọduru nụ.’

21Kweta nke Chileke, tẹ gụ l’iya nọdu lẹ nchị-ọdu-ndoo,

nke ọwhu nke-ọma l’e-kweru ghu.

22Nabata ọkwa, shi iya l’ọnu.

Gụ eworu okfu iya kwachia l’ime obu ghu.

23Ọ -bụru l’ị lwawhuru azụ lwakfuta

Ọkalibe-kakọta-ike, bya ewozeta onwoghu alị,

bẹ l’ee-dobewhu ghu azụ l’ọnodu ghu.

Ọ -bụru l’i wofuru ejo-ememe, ọ nọdu otẹnya l’ibe ghu,

24Ọ -bụru l’i woru mkpọla-ododo ghu lia lẹ ntụ,

woru mkpọla-ododo ghu, shi lẹ Ofi je enwuru ye lẹ

mgbakụ ẹwhuru, dụ lẹ nsọkoro-mini,

25Ọkalibe-kakọta-ike abụru mkpọla-ododo ghu,

bụru mkpọla-ọcha, rọru arọ, i nweru.

26Nteke ono bẹ Ọkalibe-kakọta-ike l’a-bya adụ ghu ree,

gụ apalilahaa iwhu apali lee Chileke.

27Ii-kfujeru nụ Chileke,

ya anụa iwhe i kfuru iya.

Gụ emejekwawho iwhe i kweru ụkwa iya.

28Ii-kpebuje iwhe l’e-me nụ, ya adụ g’i kpeburu iya,

Iwhoro enwu l’ụzo ghu.

29Chileke -mee madzụ ọ lwaa alị,

ị -kfua sụ t’e wolia onye ọbu imeli,

bẹ Chileke l’a-dzọfuta onye ọbu, lwarụ alị ọbu,

30nafụta m’ọo ndu iswi l’adụa mma.

Iwhe l’oo-gude nafụta whẹ

bụ l’ị bụ onye ẹka iya dụ ọcha.”

23

1Tọ dụ iya bụ, Jobu bya eyee ọnu sụ:

2“Ntanụ bẹ mu gụ-gbuakwaru onwomu l’awhụ,

nkele Chileke bẹ ẹka iya

l’anyịnuka mu dụkuu l’ẹhu,

lẹ mụbe onye l’atsụ ude.

3Ọ -bụ lẹ mu mazhiaru ẹka mu l’a-chọ-vu Chileke.

Ọ -bụ lẹ mu l’a-dụ ike jerwua ẹka o bu,

4mẹ mu eje ekfushiaru iya ẹka l’ooghu mu eghu,

mu l’iya atụwa iya rọ jeye okfu eji mu ọnu.

5Mẹ mu amawarụro ẹgube ọnu, ọ gege eyeru mu,

mẹe ụdu okfu, ọ gege ekfuru nụ mu.

6?O nweru gẹ Chileke g’eshi gude eze ike,

o nweru bya tẹ mu l’iya tụtaru ẹgo?

Wawakwa; ọo nchị b’ọ gẹge angabẹru mu.

7Ọo l’ẹka ono bẹ mụbe onye ụta l’adụa lẹ ndzụ iya

g’anọdu tẹ mu lẹ Chileke kfusaa ya ọsa,

mẹ yẹbe onye-ikpe mu ono

asụ mu tẹ laa l’iswi dụ mu

mma shi lẹ gbururu jeye lẹ gbururu.

8Ọle ọobuje; mu -chọo ya l’ụzo

ẹnyanwu-awata, mu ta awhụdu iya.

Nteke mu chọru iya l’ụzo ẹnyanwu-arịba,

mu ta awhụkwa iya whọ.

9Ọ -nọdu l’ụzo isheli eje ozhi; mu ta awhụ iya.

Nteke o shiru ụzo ọhuda; mu ta awhụkwa iya whọ.

10Ọle yẹbedua makọtaru ẹka mu dzọru ọkpa.

O noo ya, ọ datagele mu whọ,

mu egbuchafu g’ọo mkpọla-ododo.

11Ẹka mu l’eyeje ọkpa bụlewho ẹka yẹbedua dzọru ọkpa.

Ọ bụru ụzo, l’ooshi bẹ mu

l’eshi, mu ta aswịfuje l’iya aswịfu.

12Mu ta ahajẹkwa ome iwhe ọ sụru t’e mee.

Okfu, shi iya l’ọnu bẹ mu kakwa

ọgube iwhe amamẹ nri, mu l’erije mbọkumboku.

13Ọ tọo ghajẹdu agha, ta anyabata iya anyabata.

Ọo iwhe dụ iya ree bẹ l’oomeje.

14Iwhe ọ tụ-buru l’iya l’e-me mu bẹ l’oo-mekota.

Ẹgube idzu ono b’ọ chịwaru

igweligwe kwakọbe l’obu iya.

15O noo iwhe meru l’ọobuje,

mu nọdu l’iwhu iya mu atsụ egvu,

l’ọoburu mu rịta iya, egvu iya egude mu.

16Chileke mewaru meji tọfu mu.

Ọkalibe-kakọta-ike yewaru mu egvu.

17Ọ tọ bụkwa tsụrikiti ẹkpuroochi

ono, gbachiru mu iwhu meru

iwhe mu doberu ọnu ndoo.

24

Umere ndu ejo-ememe

1“?Ọo gụnu meru Ọkalibe-kakọta-ike

te eyeje oge, l’oo-kpe ikpe?

?ọo gụnu meru ndu marụ iya nụ l’abụje,

whẹ legee ẹnya mbọku, l’ọo-gwa ndu ejo-ememe ọchi,

ya abụru nke mmaanụ?

2Ẹwhuru oge alị bẹ ndu ejo-ememe l’awhọfuje.

Whẹ l’ezhitaje atụru l’oshi; wata echeche.

3Nkakfụ-ịgara nwa nwogbee bẹ whẹ l’achịfuje,

nata nwanyị-mbunu oke-eswi iya lẹ mkpalẹka.

4Ndu ụkpa bẹ whẹ l’enwulibejeru l’ụzo,

mee ndu ejo-ẹka, dụ l’alị whẹ,

whẹ l’edomije onwowhe edomi.

5Ọo gẹ nkakfụ-ịgara-ọswa l’etsojeru echi-ẹgu aghawhe

bụ gẹ ndu ụkpa

l’etsojeru aghawhe ese anya nri.

Whẹ l’etsojeru ọma echi-ẹgu

achọ-whe ẹka whẹ l’a-whụ nri nụ ụnwu whẹ.

6Nri, whẹ l’eri bụ l’ẹgu onye ọdo,

l’abụa nkewhe bẹ whẹ l’emetaje iya,

whẹ l’ejeje ọokpa akpa

lẹ mgbu vayịnu ndu ejo-ememe.

7Ẹnyashi owhu bẹ whẹ l’agbajẹru

ẹhu ọto zẹe nkele whẹ te enwedu uwe,

whẹ te enwe iwhe whẹ

l’egudeje kpuchia onwowhe l’oyi.

8Mini, l’achị l’ugvu l’anmajẹ whẹ, whẹ adụ shọloo.

Ẹka whẹ l’anmakpujeru bụ

l’eze ẹwhuru nkele whẹ te enwedu ụlo.

9Nwa, nna iya l’anọhee bẹ

l’aanyịswotaje ne iya nteke l’ọongukwadu ẹra.

L’aanatajẹ ndu ụkpa ụnwu whẹ lẹ mkpalẹka.

10Whẹ l’agbajẹru ọto ejewhe nkele whẹ te enwedu uwe.

Whẹ l’anọje evuwhe ivu akpe, ẹgu emekwa whẹ nụ.

11Whẹ l’apyịje akpụru ólivu pyịta mmanụ,

dzọo akpụru vayịnu; dzọta mmẹe,

ẹgu iya agụa whẹ, whẹ ele iya sọ l’ẹnya.

12Ndu l’anwụhu anwụhu l’atsụkaa ude lẹ mkpụkpu,

ndu e mekaru iwhe l’echikaa mkpu t’a gbatarụ whẹ,

obenu lẹ Chileke te eyedu ọnu

yeru whẹ l’ekfukfu, whẹ l’ekfu anụ iya.

13O nweru ndu jịkaru iwhoro,

mbụ ndu l’ẹte amaa ụzo iya amama owhu,

whẹ te eshije echi-ụzo iya ilile ilile.

14Mgbugbu madzụ l’abụje; ọochi byalẹwho, ya agbalihu

tẹ ya je egbua onye-ụkpa yẹle onye l’adụa g’ọ harụ iya.

O rwua l’ẹnyashi, ya aghọo

onye oshi zhilahaa iwhuru.

15Onye l’eri ogori bẹ ẹnya l’adụje t’ọochi byakebe.

Oowotaje iwhe whuchia iwhu

sụ l’ọ tọ dụdu onye l’a-whụ iya.

16Ọo l’ọochi bẹ ndu iwhuru l’ejeje etsufushia ụlo.

O rwua l’eswe, whẹ aguchishia onwowhe l’ụlo,

nkele o to nwedu iwhe whẹ l’iwhoro jigba.

17Ọo tsụrikiti ẹkpuroochi l’abụjeru whẹbedua ụtsu.

Iwhe l’eye egvu l’ẹkpuroochi bẹ whẹ lẹ whẹ l’eshi ọnya.

18Obenu lẹ whẹ bụ ụwhu-mini, l’ese l’eli mini.

Oke-alị whẹ b’a tụru ọnu,

nke bụ l’ọ tọ dụdu onye l’agbajẹ ọkpa lẹ mgbu vayịnu whẹ.

19Anwụ-akpọkpo yẹle okpomọku

l’amịchatajekwa mini sunoo,

o nokwawho gẹ alị-maa

l’amịkoje ndu meru iwhe-dụ-ẹji.

20Ndu ejo-ememe bẹ onye parụ

ẹwho ime whẹ zọhakwaru azọha.

Mgbashiride l’akpa whẹ nri l’ẹhu.

Whẹbe ndu ome ejo-iwhe ono bẹ

l’aata anyatahẹdu ẹwha whẹ anyata ọdo.

Aa-gbakwofu whẹ g’ọo onye gbakwofuru oshi.

21Ụnwanyi, ẹkpa-nwa whẹ chihuru echihu

mẹe ndu l’ẹte anwụta nwa bẹ whẹ l’alwụje alwụlwu.

Whẹ te emejeru nwanyị-mbunu odoo.

22Ọle Chileke l’egudeje ike iya lọo ndu ọkpehu whelewhele.

A makwarụ-a lẹ whẹ kfụru kfụshia ike,

ọle whẹ ta amadụ ishi ndzụ whẹ.

23Chileke l’emeje whẹ, whẹ atụsaru ẹhu,

ọle ẹnya iya l’adụje l’iwhe whẹ l’eme.

24Ndu ejo-ememe l’abajẹ

gburugburu, laa gburugburu.

Whẹ l’anwụje lwaa g’ọo ẹwu,

l’eegbutsushije whẹ g’ọo onye l’egbutsu ishi akpe.

25Ọ bụru l’iwhe mu l’ekfu

ta abụdu iya, t’onye l’a-fụta

bya asụ l’ọo ẹdzuka fụta

bya agbaa mu iya,

T’onye l’a-bya asụ l’iwhe ono, mu

l’ekfu ta adụdu iwhe ọ bụ fụta bya ekfua ya.”

25

Ọnu, Byilidadu l’eye

1Tọ dụ iya bụ, Byilidadu, bụ onye Shuwa bya eyee ọnu sụ:

2“Ọo Chileke bụ iya nwe

ike ọchichi, bya abụru onye dụru madzụ lẹ nsọ.

Oomeje tẹ nchị dụ ndoo l’oroke imeli-imeli imigwe.

3?Ọo onye l’adụ ike agụta ojọgu iya l’ọgu?

?Ọo onye bẹ iwhoro Chileke ono l’ete enwujeduru?

4?Ndẹe gẹ madzụ l’eshi bụru onye dụ chịriri l’iwhu Chileke?

?Ndẹe g’onye nwanyị nwụru l’eshi

bụru onye ntụpo l’adụa l’ẹhu?

5L’ẹnya nkiya, bẹ ọnwa l’ete echikwa whoowhoo,

kpokponde te egbu zhịizhii.

6O chia madzụ, bụ ikpiri-ẹhonwu b’ọ gụberu iwhe,

mbụ madzụ, bụ madzụ mmaanụ nwụru iya.

?Ọo onye b’ọ bụ, mbụ mgbashiride ono?”

26

Jobu l’atụ ọnu gẹ Chileke habe shii

1Tọ dụ iya bụ, Jobu bya eyee ọnu sụ:

2“Lewaro ẹgube ẹka, l’iiyejeru onye ike l’adụa!

Lewaro gẹ l’iigudeje adzọ onye ẹka tsụru mmẹe!

3Lewaro ẹgube ọkpobe idzu,

l’iichikoshije onye l’amaa agụ,

mee t’ọ nwụta ọkwa-ẹnya ọkpobe anwụta.

4?Ọo onye yeru ghu ẹka; i kfua okfu ono, i kfukotaru?

?Ọo ume onye shi ghu l’ọnu kfua ya?

5Ụnwu-maa l’anmakaa kwekwekwe,

mbụ ụnwu-maa, bu lẹ mkpula mini

mẹe ndu ọwhu bu iya l’ime.

6Alị-maa gbakwa ọto l’iwhu Chileke.

Emebyi ta adụ iwhe o gude kwechia onwiya.

7Ọo yẹbedua bẹ tụsaru akpamigwe nke ụzo isheli

lẹ whosaa ẹka daburu iwhoro.

O mee mgboko; t’ọ dụ iwhe o tukoru l’eli.

8O kechiru mini dobe l’urwukpu,

ẹrwa mini ono ta alafuje urwukpu ono alafu.

9Iwhu oshi-eze iya b’o kpuchiru ekpuchi,

woru urwukpu nkiya whụa ya l’eli.

10Ọ kparụ oge l’eli mini,

gude dokahu iwhoro yẹle ọochi.

11Ọobuje, ọ baa mba, itso,

gude igweli anmakọta jijiji; tsụhu egvu.

12Ọ kwa ike iya b’o gude mee t’eze-ẹnyimu deru gẹe.

Ọ bụru nka, l’oome b’o gude chia Réhabu pyaapyaa,

mbụ ejo anụ ono, bu lẹ mini.

13Ume, ọ tụru bẹ meru, igweli l’egbu ewheke.

O gude ẹka iya nmafua ejo-agwọ, l’amị amịmi ẹwho.

14Ọ kwa ọnu b’a tsọshikwaduru l’iwhe l’oomegbabe.

Ọo rifu-rifu iya bẹ anyi nụkwaduru ẹgube ono.

A bya l’ike iya ono, l’adajẹ g’ọo egbe-igwe,

?ọo onye bẹ l’oo-dokota ẹnya?”

27

Jobu l’eyebaa ọnu

1Jobu kfulashia iwhe l’ookfu; sụ:

2“Chileke vuru-a ishi iya g’o vu iya,

mbụ onye ono, nafụru mu iwhe rwuberu mu nụ,

bụ iya bụ Ọkalibe-kakọta-ike

ono meru, ndzụ l’atsọ mu ilu,

3mu l’atụ-a ume gẹ mu l’atụ iya,

ume, Chileke kuru nụ mu

l’eshijekwadu mu-a l’imi ekushi,

4bẹ mu ta abyakwa l’e-gude ọnu mu kfua ejo-okfu,

mu ta abya l’e-gude ire mu dzụa ejire.

5Tẹ njọ gbakwa ẹgbudu! Mu ta

abyakwa l’a-sụ l’unu kfụru nhamụnha.

Mu ta abya l’e-kweta l’iswi ta adụdu mu mma

jeye nteke mu l’a-nwụhu.

6Chịriri ono, mu dụ, bẹ mu l’a-dụ iya gẹ mu dụ iya,

mu ta abyakwa l’a-ha iya ahaha,

obu ta abya l’a-nma mu

ikpe jeye gẹ mu l’a-nọ-beru.

7Sụa, t’ọ dụkwaru ndu ọhogu mu g’ọ dụru ndu ejo-ememe,

ya adụru ndu l’etso mu okfu g’ọ dụru ndu l’adụa chịriri.

8?Onye l’amaa Chileke bẹ

l’elekwadu ẹnya gụnu mẹ

Chileke mewaa ọ tọhu, mbụ mẹ Chileke wota ndzụ iya?

9Chileke, ?l’ọo-nụ ẹkwa iya mẹ nsogbu byarụ iya?

10Ọkalibe-kakọta-ike ta adụjekwa iya ree,

tọ ryakuje Chileke ntekenteke.

11Ngabẹ tẹ mu bya ezhia unu nke ike Chileke.

Iwhe Ọkalibe-kakọta-ike tụberu nke ememe

bẹ mu ta abyakwa l’edomiru unu edomi.

12Iwhe ono bẹ unu

whụkotahaakwaru l’onwunu,

?ndẹhunu g’unu shi ekfu okfu, l’ẹte enwee ishi?

13Unu lekwa oke, Chileke l’a-nụ

onye ejo-ememe ndọwa,

mbụ oke-iwhe, onye obu-mgbashi l’e-keta l’ẹka

Ọkalibe-kakọta-ike:

14Ụnwu iya ha m’ọo l’igwe ọha agha,

iwhe l’a-ta ishi whẹ bụ mma.

Ẹpa iya ta abya l’awhụje nri, l’a-sụru whẹ eriri.

15Ndibe iya whọduru nụ bụ

ẹhu-ba-dụ-mma l’e-gbu whẹ.

Unyomu iya, bụ ụnwu-mbunu

ta abya l’anọru iya lẹ mkpe.

16Ọ kpakwaa m’ọo okpoga ọ kụru g’ọo ẹja,

nmashịa uwe ọ kụru g’ọo ẹja-ụrwa,

17iwhe ono bẹ l’ọo-kụbekotakwa,

ọle ọo ndu dụ chịriri

l’e-megee eye uwe ono.

Ọ bụru ndu iswi dụ mma

l’e-megee keshia okpoga ono.

18Ụlo, ọ tụru dụ g’ọo ụgbu-ẹlwuwelwu,

bya adụ g’ọo mkpu, onye nche tụru.

19Ọozeje azẹe onye nweru iwhe, ọle ọ tọo zẹhedu iya ọdo,

ọ saa ẹnya, ya awhụ l’ẹku iya lawarụ.

20Iwhe l’eye egvu l’asọpyabeje iya g’ọo utso,

oke whẹrewhere l’apakatajẹ iya l’ẹnyashi.

21Whẹrewhere, shi ụzo ẹnyanwu-awata l’apajẹ iya

egbe galagala pawhua apawhu.

Ọobyaje ezhikota iya l’ibe iya tụgburu.

22Whẹrewhere ono l’ezhitaje iwhe

bya atụa ya l’ẹhu gbaa, imiko iya ta adụje iya.

Ọogbataje ọso je akpọo okpofu-nchị l’ẹka l’oome

tẹ ya gbalaarụ ike, whẹrewhere ono l’akpa.

23Whẹrewhere ono l’echi ẹka pyamụ ekpu iya,

ọ bụru whukuwhuku, l’oozhi

b’o gude achịfu iya achịfu l’ibe iya.

28

Mmamagụ dụ oke ọnu aswa

1“Sụa, ẹka l’eegvutaje mkpọla-ọcha dụkwa.

Ẹka l’aanụchaje mkpọla-ododo dụ.

2Mgbọro-igwe bụkwa l’alị bẹ l’eeshije wofuta iya.

Ope bụru lẹ nshị-ụzu, a

dazeru adaze bẹ l’eegudeje meta iya.

3Ndu l’egvu alị l’egvurwuje

omilomi ẹka gbarụ ẹkpuroochi.

Whẹ l’egvurwuje ẹka alị kagezhia omilomi,

achọ ope l’ime ime ẹka ono, alị gbarụ tsụrikiti.

4Ndu ono, l’egvu alị bẹ l’awajẹ ụzo l’ime ime alị,

bụ ẹka whẹ l’eshije abahụ l’ime alị ono.

Whẹ l’awajẹ iya; ya anọdu

otẹnya l’ẹka madzụ bu ebubu.

Ẹka ono bẹ ọkpa madzụ l’ẹte atụjedu atụtu owhu.

Ọ bụru l’ime ẹka ono, dụ madzụ l’ẹka-ịcha ono,

bẹ whẹ l’anọduje akụ eregede; akụ akpara.

5Nri bẹ l’aakọtaje l’elikoro alị,

ọwhube ime mkpula alị bẹ

ọku l’avọje kfurukfuru gbazee.

6Ẹwhuru, l’aavọfutaje l’ime alị ono bụ safaya,

udzu-ẹja iya bụru nshị mkpọla-ododo.

7Ụzo ẹka ono, l’eegvu alị ono bẹ udele l’ẹte amadụa.

Egbe ta awhụbua ya ẹnya.

8Anụ-ẹgbudu, l’eku onwiya eku ta agbabụdua ọkpa l’ẹka ono,

mbụ l’oduu-gburu-agụ ta aghatabụdua ya.

9Ọo ẹka bẹ whẹ l’egudeje avọ

ẹwhuru ono, l’atsụkaa nkọ ono avọvo.

Ugvu bẹ whẹ l’egvulitaje egvulita,

ya aghaa igharawhu.

10Whẹ l’aswofuje ụzo l’ẹwhuru,

gude ẹnya whụkota ẹka ọ dụ

mbụ iwhe vugee ọnu aswa.

11Whẹ l’agbajẹ ugbo lẹ mini gude gbobuta iya

t’ọ bọ nwuru laa l’ẹka ono, l’eegvu alị ono.

Iwhe domiru edomi bẹ whẹ

l’ewofutaje, ya afụta iwhe.

12Ọle-a; ?ọo awe bẹ l’aa-chọ-vu mmamagụ?

?Ọo awe bẹ ọkwa-ẹnya bu?

13Madzụ ta amakwa gẹ

mmamagụ dụ-be ọnu aswa,

tọ bụhe l’aachọ-vu iya l’ẹka

madzụ mgboko-o, nọ ndzụ nọ.

14Wurukutu iduma bẹ sụru l’ọ tọ nọdu l’ime iya.

Eze-ẹnyimu sụ lẹ yẹ l’iya ta anọdu.

15A ta azụdu iya lẹ mkpọla-ododo,

mkpọla-ọcha ta akfụ aswa iya.

16A taa azụ-butadu iya l’ọnu

aswa mkpọla-ododo shi Ofi,

mẹe l’ọnu aswa ẹwhuru

onikusu m’ọ bụ nke safaya.

17Mkpọla-ododo m’ọ bụ

ẹwhuru l’awhụ-onyo ta atụduru iya.

T’e gude ụnwu-aka, e meru lẹ

ọkpobe mkpọla-ododo agbanweta iya.

18Ẹwhuru koralu mẹe jasupa bẹ l’ete ewhotadu ọnu,

nkele aswa mmamagụ bẹ ka

iya shii, ka nke ẹwhuru rubyi.

19Ẹwhuru topazu, shi Itiyópiya bẹ l’ẹte atụkwa eyeru iya.

Aswa mkpọla-ododo, rọru arọ ta azụ iya.

20?Ọo kwanụ awe bẹ mmamagụ shi?

?Ọo awe bẹ ọkwa-ẹnya bu?

21E domiru iya edomi l’ẹnya iwhegiwhe ha, nọ ndzụ,

bya ekpuchia ya ekpuchi

t’ẹnu, l’ewhe l’eli ba awhụ iya.

22Emebyi yẹle Ọnwu bẹ sụru,

l’ọo l’ẹka l’aadzụ iya g’ọo

ndzụdzuka bẹ whẹ gude nchị whẹ nụa ya.

23Ọo Chileke bụ iya marụ ụzo ẹka ọ nọ,

bụru iya kpụ bẹ marụ ẹka o bu.

24Nkele ọ yẹbedua bẹ ẹnya iya

l’erwuje l’ẹka mgboko jeberu,

ọ bụru iya l’atụkoje iwhe nọ

lẹ mkpula igweli whụkota.

25Nteke o woru ike ye lẹ whẹrewhere,

bya atụa mini atụtu, mee ya, o jebegee g’o jeberu,

26nteke ọ tọru ọkpa mini achịchi,

bya atọoru ire egbe-igwe ụzo,

27ọo nteke ono b’ọ whụru

mmamagụ, tụa ọnu iya,

mee ya, o shihu ike, bya adale ya adale.

28Ọ bya asụ madzụ:

Ọ kwa l’atsụ Onye-Nwe-Ọha

egvu bụ iya bụ ọma ágụ.

Ọ bụru l’esefuru ẹka l’ome ejo-iwhe bụ ọkwa-ẹnya.”

29

Jobu l’atụ ọnu onwiya

1Jobu bya awata okfu okfu ọdo sụ:

2“Ọ gẹge akarụ mu mma, tẹ

mu dụ gẹ mu dụhawaa

l’ọnwa, gahawarụ aga,

dụ gẹ mu dụhawaa nteke

Chileke shi eche mu nche,

3bụ iya bụ nteke oryọku iya

shi anọduje enwu mu l’ụzo ishi.

Ọ bụru iwhoro iya bẹ mu shi

egudeje agha l’ẹka gbarụ ẹkpuroochi.

4Sụa, nteke ono, ẹka shi atụ mu atụtu,

Nteke ono, ọnya ono, mu lẹ

Chileke l’eshi shi bụru iya kpuchiru ibe mu.

5Nteke Ọkalibe-kakọta-ike shi swiru mu eswiru.

Nteke ụnwu mu shi nọ-whee mu mgburumgburu.

6Nteke ọkpa shi edejeru mu

ederu lẹ mini-ẹra-eswi, l’eshije l’elwu mu,

mmanụ anwụshiru mu l’oshi

ólivu mu, gvuru l’ẹka bụ ẹwhuru nkụchi.

7Nteke mu shi ejeje ndzuko

ndu bụ ọgurenya l’ọnu-abata mkpụkpu,

tsoru nweru oshi-anọdu lẹ nggamgbo-ọha.

8Ụnwu-okorọbya shi awhụje mu sọlaaru mu,

ndu bụ ọgurenya shi

awulishihuje kfụru akfụru gude yeru mu ẹso.

9Ndu bụ ishi shi adajẹ gbẹe,

woru ẹka dẹe l’ọnu.

10Ndu a marụ ẹwha whẹ b’e shi

agbọ-bujeru okfu ye l’ọnu,

ire anyakụ-geeru whẹ l’akpo.

11O shi abụje, a nụa okfu mu, a gọoru mu ọnu,

madzụ whụa mu, ya asụ t’ejeje jejekwaro.

12Mkpata iya bụ lẹ mu shi

agbafụtaje ndu ụkpa, l’arya t’a gbaarụ whẹ mkpu,

dzọfuta ndu l’ẹte enwee nna,

whẹ te enwe onye l’agbarụ whẹ mkpu.

13Onye l’anwụhu anwụhu shi agọjeru mu ọnu,

mu shi emeje nwanyị-mbunu

iwhe obu l’akpẹnehu iya akpẹnehu.

14Mu shi yee ọ-dụ-chịriri g’ọo onye yeru uwe,

ikpe, kfụru nhamụnha shi

bụru mu uwe mkpẹelanu yẹle okpulishi.

15Mu shi bụru ẹnya, ndu l’atsọ ishi gude awhụ ụzo,

bụru ọkpa, ndu ngvụru shi gude eje ije.

16Mu shi bụru nna ndu ụkpa,

mu shi agbajẹ ọdzori onye mu l’amaa.

17Mu shi akụ-kwoshije ndu ejo-ememe ẹpyi,

nashịa whẹ ndu whẹ keberu eze eme tẹ whẹ tagbua.

18Nteke ono bẹ mu shi arịje lẹ

mu l’a-zẹe guu l’ụlo mu nwụhu,

lẹ mu l’a-ka ọkpobe nka.

19L’ọgbaragbu mu l’a-ba je agẹe ọnu lẹ mini,

mbụ l’iji l’a-da kpua l’ẹkali mu, ẹnyashi owhu.

20L’ugvu mu nweru l’a-dụlewho ọ̀whúú ọ̀whúú,

ọkpehu mu adụkwawho ọ̀whúú ọ̀whúú.

21Ndu madzụ shi anọje akpa

hụbahuba tẹ whẹ nụta iwhe mu l’ekfu.

Whẹ shi adajẹ gbẹe ngabẹ nchị

l’idzu, mu l’achị-koshi whẹ.

22Ọo okfu mu shi ebuje okfu ndu madzụ,

mbụ l’okfu nkemu shi atụbaje whẹ atụba lẹ nchị.

23Whẹ shi angabẹjeru mu g’ọo

ndu ngabẹru mini t’ọ chịa,

jatoo ọnu ngabẹ g’ọo ndu

ngabẹru mini ishi awha.

24Ọnu shi anwụje mu ọchi

l’ẹka whẹ nọ mẹe obu l’echifu whẹ echifu,

ọ bụru agụsahu, atatiwhu mu

l’agụsahuje shi emeje t’obu

nmakfuru whẹ anmakfuru.

25Ọo mu shi bụru onye ishi,

l’akajẹru whẹ ẹka bụ ụzo.

Mu shi asụgajeru g’ọo onye eze

l’echilabọ ojọgu whẹ,

adụ whẹ obu nteke awhụ byarụ whẹ.

30

Jobu l’agụshi g’ọ dụru iya

1“Ọle ntaa bẹ ndu mu tsageeru atsa

l’achịkawa mu kfịrikfiri,

mbụ ẹgube ndu nna, nwụru

whẹ nụ l’ẹte adụkwaa nke tẹ

mu gụru whẹ ye lẹ nkụta, l’echeru mu élwù.

2Ọkpu ẹka ta adụ whẹ, ọwhu

l’abụkwa tẹ whẹ baarụ mu urwu,

mbụ l’ụvo ta adụdu whẹ.

3Ụkpa-mkpẹri mẹe ẹgu bẹ meru whẹ, whẹ kpọo gbengu.

O meru whẹ, whẹ l’egudeje eze

whẹ ekwo emeeree l’ẹnyashi l’alị-ọkponku,

4Whẹ l’awakajẹ ẹgbudu je

akpakọo mkpẹekwo, l’atsọ únú-únú taa.

Ọ bụru egbenwabyị bẹ whẹ l’avụtaje ria l’ụgwo nri.

5Whẹ bụ ndu a chịfuru achịfu.

Ọ bụru gẹ l’anmajẹ ndu oshi

ụzu bụ gẹ l’aanmajẹ whẹbedua.

6Ẹka whẹ je eburu bụ l’ọwa mini, tahụru atahụ,

mẹe l’iduma iduma, dụ l’alị

mẹe lẹ mgbawara ẹwhuru.

7Whẹ l’anọduje l’ime ẹgbudu arya mịmimi g’ọo ịnya,

nọdu l’ime ẹtsukala kpọkfua onwowhe akpọkfu.

8Whẹ bụ ndu l’ẹte enwee uche, bụru eri l’ẹte enwee ẹwha,

bya abụru ndu a chịru achịchi l’alị-a.

9Ọo ẹgube ndu ono bụ whẹ gude mu agụ l’egvu.

Mu bụ iwhe whẹ gude atụ lẹ ntọnu.

10Whẹ l’asọ mu oyi, akpọru mu tuu,

ọgbu ọnu-mini ta adụ iwhe

l’ọobuje whẹ mẹ whẹ whụa mu.

11Iwhe kparụ iya nụ bụ lẹ Chileke tọfuru ụdo,

shi gude mu nụ; bya emee mu, mu lwaa alị.

Ọ bụru iya meru, tọ dụ iwhe whẹ

l’asọjekwadu nsọ ememe l’iwhu mu.

12Ejo ọgbo-elenu ono shi mu l’ẹka-ụtara abya mu otso ọgu.

Whẹ kweshiru ọnya dobe t’ọkpa mu dzọta iya,

gvushia ose-ọgu gude yebuta mu.

13Whẹ nọ-chishiru ụzo, mu gege eshi gbalaa,

akpa ụzo tẹ whẹ laa mu l’iyi.

Tọ dụ onye l’abyanyi whẹ abyanyi.

14Whẹ shi l’owere, ha ọsa wụbata,

bya etsu mu kputukputu l’eli mkpọkoro ụlo.

15Iwhe l’eye egvu bẹ byakfutaru mu nụ,

bya achịa ugvu ono, e shi akwabẹ mu ọso,

o whekashihu g’ọo iwhe whẹrewhere patarụ,

mee ẹhu-guu, mu shi nweru kosahu g’ọo urwukpu.

16Ntaa bẹ mu l’abyawaa atọhu.

Iwhe-ọtsulanu bẹ wọwaru mu l’ẹka chịi.

17Ọkpu l’anọje amị mu wọo l’ẹnyashi.

Ẹhu l’anọje ata mu kwaa kwaa, t’ọ tanyajẹ mu kfụshi.

18Chileke gude ọkpehu iya alọ mu l’uwe jịkfu jịkfu.

Ọ kpọtaru mu l’olu uwe

kpọpyia mu ẹkpiri akpọpyi.

19Chileke bẹ tụru mu ye l’ime ẹpoto.

O meru mu, mu bụru udzu-ẹja mẹe ntụ.

20Mu l’aryakuje gụbe Chileke,

ti yejeru mu ọnu.

Mu l’agbalihuje kfụru akfụru,

tị ngajẹru mu nchị.

21Ị ghakọberu bya adụru mu ẹhuka,

gude ọkpehu ghu akpa mu ẹhu.

22I paliru mu oroke imeli-imeli,

mee mu, mu nọdu

lẹ whẹrewhere echiko ẹka echiko ọkpa.

I meru oke whẹrewhere l’apanga mu apanga.

23Mu marụ l’ị kpụwaa mu ala maa,

mbụ l’ị kpụwaa mu ala ẹka ono,

a kwakọberu iwhe bụ madzụ nọ ndzụ.

24Sụa, ?ọo lẹ onye nọ l’ikpo ntụ ta amachịjedu ẹka amachị,

mbụ ?onye ọbu te echijedu

oji-l’ẹka tọgbo l’iwhe l’atsụ iya lanụ?

25?Mu ta aryajẹdu ẹkwa ẹhu onye

iwhe l’atsụ lanụ, ọwhu l’abụkwa?

?Tẹ mu ta agụjedu áwhụ ẹhu onye ụkpa, ọwhu l’abụkwa?

26Nteke mu leru ẹnya l’iwhe l’a-dụ ree,

gbẹ-chia bụru ejo-iwhe byarụ.

Nteke mu leru ẹnya iwhoro, ọ bụru ẹkpuroochi gbarụ.

27Ime ẹhu l’atsụ mu kpụtukputu, t’ọ tsụ-buhuje atsụ-buhu.

Iwhe-ọtsulanu l’agbajẹ mu ndzuta mbọku mbọku.

28Mu gbachihuru agbachihu aghawhe,

tọ bụ anwụ meru, mu gbachihu.

Mu kfụru l’echilabọ edzudzu-ọha chia ‘oji-l’ẹka tọgbo.’

29Mu bụwaa nwune nkụta-ọswa,

mu l’udukufuku l’atụwaa ọli.

30Akpọ, dụ mu l’ẹhu bẹ

jikputawaru, aswashịhu aswashịhu.

Ẹwhoku l’enwu mu whuruwhuru l’ẹhu.

31Áwhụ bụwa iya bụ une mu l’akpọje.

Ẹkwa bụwaru iya bụ opu, mu l’awhụje.

31

1“Mu l’ẹnya mu gbarụ ndzụ

lẹ mu ta abyadụ l’e-le nwamgbọko ẹnya

nke t’ọ gụa mu ẹgu tẹ mu l’iya zẹe.

2?Ọo gụnu bụ oke, madzụ l’e-keta l’ẹka Chileke, bu l’igwe?

?Ọo gụnu bụ oke-iwhe, madzụ l’e-keta l’ẹka

Ọkalibe-kakọta-ike, bụ onye nọ l’imeli?

3?Tọ dụ ndu ejo-ememe bẹ ọla-l’iyi gbarụ t’ọ byakfuta,

ọ bụru ndu l’eme njọ b’ọ gbarụ

t’eze iwhe-ọtsulanu byakfuta?

4?Chileke ta awhụjedu gẹ umere mu dụ?

?Tọo gụjedu ndzọkpa mu ọgu?

5Ọ -bụru lẹ mu yejeru ẹka l’iwhe iwhoro,

ọdua lẹ mu hatakebejeru ọkpa je ekputa madzụ iwhe iya,

6tẹ Chileke tụa mu l’iwhe dụ nhamụnha ono,

l’oogudeje atụ iwhe, ya awhụ l’iswi dụ mu mma.

7Sụa, ọ -bụru lẹ mu shiswejeru

ụzo, m’ọ bụ l’ẹnya mu

kpatajẹbuwaru, mu gude obu mu meswee,

m’ọ bụ l’ẹka mu tẹke adụbua ọcha,

8ọo ya bụ, t’anya, mu seru ese

bụkwaru ndu ọdo l’e-ri iya.

Iwhe mu meberu l’alị abụru

iwhe l’ee-wheshi ewheshi.

9Ọ -bụru lẹ mu wojeru ẹnya swọbe lẹ nyee onye ọdo,

ọdua lẹ mu kụpajeru akụparu l’ọnu-ụlo madzụ ibe mu,

10ọo ya bụ; tẹ nyee mu bụkwaru nwohuta onye ọdo,

t’unwoke ọdo jekfukwa iya azẹe.

11Nkele oori ogori bụ ejo ụrwu-alị,

ọ bụ njọ, gbarụ t’a nụa onye meru iya nụ áwhụ,

12Ọ -bụ lẹ mu meru iya mẹ ya

abụru ọku kee mu jeye lẹ Emebyi,

kegee kee iwhe mu nweru.

13Sụa, Ọ -bụ l’ohu mu gụbuwaru mu áwhụ,

lẹ mu jịkaru iya omeru iwhe rwuberu iya nụ.

14?Ọo gụnu bẹ mu l’e-me mẹ

Chileke gbalihu bya iya ekpe ekpe?

?Ọo gụnu bẹ mu l’e-kfu, m’ọ jịa mu iya?

15?Tọ dụ Chileke ono, bụ iya keru mu ye ne mu l’ẹwho,

bẹ bụ iya keru ohu mu ono?

?Tọ dụ iya tụkoru anyi kpụa ye ne anyi l’ẹwho?

16Sụa, onye ụkpa -ryọjewaa mu iwhe, mu jịka,

ọdua lẹ mu mejeru t’ụzo chi nwa-mbunu,

17Mu ribuakwa nri nkụnyi,

lẹ mu ba anụ nwa nwogbee t’o ria,

18nkele nkeshi mu fụtaru bụru madzụ,

mbụ lẹ nkeshi a nwụru mu,

bẹ mu l’ehe ụnwu ogbee g’ọo nna whẹ,

eleta ụnwanyi-mbunu ẹnya.

19Mu -whụbuakwa onye l’ẹte enwee iwhe oowe l’ukfu,

m’ọ bụ onye mkpa byarụ; to nwe uwe, l’ooye l’ẹhu,

20mu ta achẹe ya iwhe oowe l’ukfu,

shi nno mee; t’o gude obu iya tua mu ẹwha,

lẹ mu gude ukpo, e meru l’ẹji

atụru mu mee t’ẹhu voje iya ọku.

21Mu -halibuwaa ẹka ahali chia onye l’ete enwee nna,

okfu lẹ mu bụ onye ọnu l’erwu l’okfu l’ụlo-ikpe,

22ọo ya bụ, t’akwẹka kwafụkwa mu akwafụ,

t’ẹka gbụfukwa mu agbụfu.

23Sụa, mu shi atsụ egvu áwhụ, Chileke l’a-nụ mu,

mu shi atsụ ọ-dụ-biribiri iya egvu.

Ọo ya meru, mu te eme ụdu iwhe ono.

24Mu -dakobebuakwa mkpọla-ododo,

kpọru obu ye lẹ mkpọla-ododo rọru arọ,

25mu -tejebuakwa ẹswa lẹ mu nweru iwhe shii,

mbụ lẹ mu setaru iwhe ọkpobe eseta,

26mu -bajẹbuakwaru ẹnyanwu, l’eke zhịizhii,

m’ọ bụ ọnwa, l’echi whoowhoo ẹja,

27nke ọwhu bụ l’obu mu bẹ tụbaru iya l’edomi,

shi nno mee mu, mu yelahaaru iya ugvu,

28o noo g’abụkwawho njọ, gbarụ t’a nụa mu awhụ iya,

nkele o noo bụ ọjika Chileke, bu l’imigwe.

29Mu -tejebuakwa ẹswa kpua

ọhogu mu l’iyi yiru iya nụ,

ọdua l’ẹhu tsọjeru mu ụtso

l’ejo-iwhe byakfutaru iya nụ.

30Mu ta atụbudua onye ọhogu mu ọnu sụ t’ọ nwụhu,

shi nno gude ọnu mu kfuta iwhe-dụ-ẹji.

31Ndu bu l’ibe mu l’eritaje nri jịa

sụ: ‘?Ọo onye bẹ ẹwho l’ejidua l’ibe Jobu?’

32Ndu shi eshishi bya,

tẹka aradụbudua lẹ woroworo.

Mu l’agụhaje mgbo ụlo mu ghebe

ọnu tẹ ndu l’eje iwhe bata.

33Mu te emebudua iwhe-dụ-ẹji

kwachia ya gẹ ndu ọdo l’akwachije,

mbụ lẹ mu te ewojeduru njọ domia l’ime obu mu.

34Mu te egudejedu ọtsu egvu iwhe ndu madzụ l’ekfu,

m’ọ bụ ọtsu egvu lẹ ndibe anyi

ta agụbedu mu iwhe,

mee ọnu shọngu, kwaburu l’ụlo.

35Ọ dụ g’e shi o nweru onye ngabẹru mu nchị!

Mu gọokwaru ẹgo ẹhu mu byia ẹka l’ẹkwo.

Tẹ Ọkalibe-kakọta-ike yewaru mu rọ ọnu.

Ọ dụ g’e shi ndu l’etso mu okfu,

dee iwhe whẹ sụru lẹ mu meru edede l’ẹkwo.

36Mu gẹge anyajẹru iya anyarụ l’ukuvu,

woru iya kee l’ishi g’ọo onye kpu okpu-eze.

37Mu gẹge eshi ishi lanụ dooru Chileke edo ẹhu mu,

kovube g’ọo nwa eze jekfu iya.

38Ọ -bụru l’alị, mu l’akọje iwhe bẹ l’echi mkpu ekpu mu,

ntufu l’owere, dụ iya nụ l’arya ẹkwa,

39ọ -bụru lẹ mu riru iwhe shi l’alị ono

lẹ mu ba akfụ ndu ụgwo ozhi iya,

ọ -bụru lẹ mu meru ndu nwe iya nụ, whẹ nwụshihu,

40t’ọ bụkwaru ẹwu-ogvu l’e-fu iya, l’ọzori akpụru witi,

ẹwu ezee ya l’ọzori balị.”

Ọ gvụakwaru Jobu l’ọnu.

32

Elihu l’ekfu g’ọ mataberu

1Tọ dụ iya bụ, ụmadzu ẹto ono yebuhu ọnu yeru Jobu, nkele o leru onwiya ẹnya lẹ ya dụ chịriri. 2O noo ya, Elihu bya avọru ọku ghụa ẹhu l’ẹka Jobu nọ, o noo lẹ Jobu bẹ harụ ome Chileke onye dụ chịriri mee ya onwiya. Elihu bụ nwa Barakẹlu onye Buzu, bụru ẹpa Ramu. 3Ọ vọkwaruwho ọku ghụa ẹhu l’ẹka ndu ọnya Jobu whọ whẹ ẹto nọ, nkele whẹ ta adụdu ike saa Jobu okfu, ọle whẹ nmakwaru iya nụ ikpe. 4Iwhe kparụ iwhe Elihu nọdu nggujingguji gude tẹ ndu ọwhu kfugedaa lẹ g’ọ dụ whẹ, tẹmenu o yederu Jobu ọnu, bụ lẹ whẹ bụkota iya ọgurenya. 5Nteke Elihu whụru l’ụmadzu ẹto ono ta amahẹdu ọnu ọdo, whẹ l’e-yebaa, ẹhu ghulahaa ya eghu.

6Tọ dụ iya bụ, Elihu, bụ nwa Barakẹlu, onye Buzu bya eyee ọnu nkiya sụ:

“Mbẹdua bụkwa nwata, unubẹdua bụru ọgurenya.

Ọo ya meru, mu shi asọ ẹnya,

atsụ egvu gẹ mu l’e-me

kfuru unu gẹ mu mataberu.

7Mu sụru l’ọ ka mma t’ọgurenya kfua,

tẹ ndu nọwaru igweligwe awha zhia mmamagụ.

8Ọle, iwhe l’emeje t’iwhe doo

madzụ ẹnya bụ maa, nọ onye ọbu l’ime,

mbụ ume Ọkalibe-kakọta-ike kuru nụ iya.

9Ọ tọ bụkwa l’a bụ ọgurenya bụ l’a marụ ágụ,

tọ bụ l’a nọru igweligwe awha bụ l’iwhe l’edo ẹnya.

10Ọo ya meru, mu l’ekfu sụ t’unu geberu mu nchị,

tẹ mu kfuaru unu gẹ mu mataberu.

11Mu shi ngabẹ unu nchị l’olu.

Mu shi ngabẹ nchị l’ọnu, unu shi eyekashi,

nteke unu shi ahakashị okfu unu ahakashị.

12Mu shi ngabẹ nchị ree-ree-ree,

ọle ọ tọ dụdu g’unu ha onye

ọwhu dụ ike nma iya Jobu.

Tọ dụ g’unu ha onye ọwhu dụ ike saa ya okfu.

13T’unu ba asụjekwa l’unu mawarụ mmamagụ.

Tẹ Chileke saa Jobu okfu,

lẹ madzụ ta amadụ iwhe l’ọo-sa iya.

14Sụa, Jobu ta abụkwa mbẹdua bẹ l’ookfuru.

Ọ tọ bụkwa g’unu yeru iya ọnu bụ gẹ mu l’e-yeru iya.

15Ee, ọ kpọru whẹ ọnu okfu.

Whẹ ta amahẹ ọnu, whẹ l’e-ye.

16?Ọo tẹ mu ngabẹhunuru gụnu

ntaa gẹ whẹ nọshiwaa

nggujingguji, nmawogeeru,

whẹ ta amahẹ ọnu ọdo, whẹ l’e-yebaa?

17Mbẹdua l’e-yekwa ọnu nkemu.

Mu l’e-kfukwa gẹ mu mataberu.

18Nkele iwhe mu l’e-kfu bẹ jiru mu ọnu eji,

ọonma mu whụka whụka l’ẹhu tẹ mu kfukebe iya.

19L’ime onwomu bẹ mu dụlewho g’ọo mmẹe,

a gbarụ ye l’ekpemu swọ-chia.

Mu dụlewho g’ọo ite ọ̀whúú,

e yeru mmẹe, l’ọobya agbawahụ.

20Mu l’e-kfu okfu nggẹ ẹhu agụa mu n-whe.

Mu l’a-kụha ọnu akụha yee ọnu.

21Ọ tọ dụ-zhidua onye mu bya l’agbachiru,

tọ dụ onye mu bya l’aja ajaja l’aaja ntsụrekfu,

22nkele e bebezhiada nụ,

mu ta ama gẹ l’aajajẹ madzụ

ajaja l’aaja ntsụrekfu,

ọdua mẹ Chileke, bụ Onye keru mu nụ emehaakwa

tẹ mu tufu g’ọo agọ ẹnwuru.

33

1“Ngwa Jobu, ngabẹ nchị ree l’okfu mu.

Gebe nchị l’okfu lile, mu l’abya ekfukfu.

2Mu byakwa l’asa ọnu kfua okfu,

iwhe mu l’e-kfu bekwaru mu eberu l’ọnu.

3Obu gụru mu iwhoro l’okfu-a, mu l’abya ekfukfu.

Ọo ire-lanụ, mu marụ bẹ mu l’e-kfu.

4Ọ kwa Ume Chileke bẹ meru mu

nụ, mbụ l’ọo Ume

Ọkalibe-kakọta-ike bẹ meru mu nọdu ndzụ.

5Yeru mu ọnu m’i je l’a-dụ ike.

Kwakọbe ẹhu tẹ mu lẹ ghu kfuta iya.

6L’ẹnya nke Chileke bẹ mu lẹ ghu bụkwa iwhe lanụ.

A kpakọru mu lẹ ghu kpụa l’ụrwa.

7Ọ tọo gbakwa t’ị tsụ mu egvu.

Mu ta ahalinukakwa rọ ẹka.

8I kfuru iya ye mu lẹ nchị,

mbụ lẹ mu nụru okfu, i kfushiru sụ:

9L’ị bụ onye ẹka iya dụ ọcha, iwhe-dụ-ẹji l’adụa l’ẹhu.

L’ị bụ onye iswi dụ mma, njọ l’adụa l’ẹhu.

10Sụ; lẹ Chileke bẹ tsoru

achọkashi ẹka l’ọo-sụ l’ọ nmarụ ghu,

bya agụru ghu ye l’onye ọhogu iya.

11L’ọ chịru ghu ọkpa ye lẹ mkpọro,

ele t’ọ marụ gẹ l’ịiha ọkpa ha iya.

12Ọle ọnu, mu l’eyekwanu bụ l’i ti kfudu ree.

Chileke bẹ kakwa madzụ nkajishi.

13?Ọo gụnu meru l’ịita-tso iya okfu,

sụ l’o too yejedu ọnu l’okfu ẹhu ụnwu madzụ?

14Chileke l’ekfuje okfu l’ụzo lanụ.

Ookfuje okfu, ya ekfubaa,

ọle madzụ ta amajẹdu.

15Ooshije lẹ nrọ kfua okfu, shi

l’ọwhulenya ẹnyashi kfua okfu,

ookfuje okfu nteke mgbẹnya tsụru madzụ,

kfua okfu nteke madzụ zẹe

l’iwhe-azẹe ya eku mgbẹnya.

16Ọorweje madzụ okfu arwẹe lẹ nchị,

gude ọkwa, l’ọonmaru whẹ eye whẹ egvu.

17Iwhe ono bụ gẹ l’ee-shi t’ọ lọ-whu madzụ azụ

t’ọ haa ome iwhe dụ ẹji,

bụru gẹ l’ee-shi wofu madzụ ekuku l’ẹhu,

18bụru gẹ l’ee-shi sede iya t’ọ bọ daba l’iduma,

dzọta ndzụ iya t’e be egbu iya lẹ mma.

19Chileke l’ahajẹru gude ẹhu-ba-dụ-mma

hụ̀a madzụ àhụ̀hù,

gburu iya ye l’iwhe-azẹe ya, ọkpu amị iya wọo.

20Onye ọ dụ nno bẹ nri l’adụje ashị,

nri, kagezhia ụtso l’abyajẹ iya ọmari l’ọnu.

21Anụ ẹhu iya l’eretoshihuje mebyishihu.

Ọkpu iya ono, e shi t’a whụ ẹnya l’awụshije jarịkiti.

22Ọokpo gẹngu-gẹngu-gẹngu ala l’iduma.

Ndzụ iya l’eje ejekfu ndu l’ejeru ọnwu ozhi.

23Ọ -bụ l’o nweru ojozhi-imigwe,

kfụru madzụ l’agụga akọwashiru iya iwhe,

mbụ onye lanụ l’ime ụnu ụnwu ojozhi labọ l’ụnu iri,

g’anọ anyataru iya iwhe gbarụ iya l’ememe.

24Ojozhi-imigwe ono bẹ

l’e-meru iya eze-iwhe-ọma

sụ: ‘T’a nafụta iya t’ọ bọ bahụ l’iduma,

lẹ mu whụwaru iwhe l’ee-gude

kfụa aswa iya gude gbata iya.’

25Anụ, dụ iya l’ẹhu l’a-bya egbuchafu

dụ pokopoko g’ọo nke nwata nshịi.

Ya abya alawhu azụ dụ

g’o shi dụ nteke ọ bụ nwokorọbya.

26Nteke ono bẹ bụ, madzụ -kfuru

nụ Chileke, ya emeeru iya iwhe ọbu.

Ọ bụru nteke ono bẹ l’oo-gudeje

ẹhu-ụtso abya l’atatiwhu Chileke.

Chileke abya emee ya, ya anọdu l’ọnodu onye dụ chịriri.

27Ọo nteke ono bẹ l’ọo-kfụru

l’edzudzu-ọha gụa ya l’egvu sụ:

‘Mu shi bụru onye l’eme iwhe-dụ-ẹji

mẹe onye l’aghajẹ iwhe kfụru nhamụnha ishi-okfuru,

ọle Chileke ta agwatadu mu ụgwo iya.

28Ọ gbafụtaru ndzụ mu tẹ mu ba abahụ l’iduma.

Mu l’a-nọdu ndzụ whụ iwhoro.’

29Leenu, o nokwa gẹ Chileke

l’emejeru iya madzụ ndono, o mee, ya emebaa.

30Iwhe ono, l’ọonoje eme nno bụ,

gẹ l’ee-shi t’ọ lọ-whu ndzụ

madzụ azụ, t’ọ bọ dalahụ l’iduma,

nke ọwhu iwhoro nke ndzụ l’a-nọ enwuru onye ọbu.

31Sụa, Jobu; nmẹlekwawho anmẹe, ngabẹru mu nchị.

Dalẹkwawho jii tẹ mu kfu iwhe mu l’ekfu.

32Nteke bụ l’o nweru ọnu l’ii-ye, yeru mu iya.

Kfujaa ya ekfuja nkele iwhe dụ mu ree bụ

t’e kpefu ghu iya l’ẹhu.

33Nteke l’ọodua; gụ angabẹru mu nchị.

Daa jii tẹ mu zhia ghu mmamagụ.”

34

1Tọ dụ iya bụ, Elihu bya sụ:

2“Unu ngabẹ nchị l’iwhe

mu l’ekfu, unubẹ nwa mmamagụ whẹ.

Unu geberu mu nchị, unubẹ

nwọmaru-ọ-machaa whẹ,

3nkele ọ kwa g’ire l’adaleje nri

adale, bụ gẹ nchị l’egeje okfu egege.

4T’anyi hata iwhe kfụru nhamụnha.

T’anyi tụko kpebua iwhe dụ ree.

5Jobu bẹ sụru lẹ ya bụ onye iswi dụ mma,

lẹ Chileke bẹ nafụru iya iwhe rwuberu iya nụ.

6Mbụ lẹ ya bụ onye kfụru nhamụnha,

a gụa ya l’onye l’adzụ ejire.

L’ọrwu, a kẹru iya bẹ bụ agwọta agwọta,

l’ẹbe ọdu ẹka ya mesweru.

7?Unu whụjeru onye ọwhu dụ g’ọo Jobu,

onye l’anọje angụ ọko ọnu g’ọo onye l’angụ mini.

8Onye ọ bụ whẹ lẹ ndu l’eme ejo-iwhe gba l’ọgbo.

Ọ bụru whẹ lẹ ndu ejo-ememe l’atụ ọli.

9Ọ ya bẹ sụru l’ọ tọ dụdu urwu,

madzụ l’erita l’ome iwhe dụ Chileke ree.

10Sụa, unu ngabẹru mu nchị,

unubẹ ndu iwhe doru ẹnya.

Tụswekwa, Chileke ta abyakwa l’eme ejo-iwhe.

Ọkalibe-kakọta-ike ta abyakwa l’eme iwhe l’adụa ree.

11Ọ kwa g’iwhe, madzụ meru

gbarụ bẹ l’ọokfuje iya ụgwo iya.

Ọ bụru g’umere iya dụ bẹ l’oomejeru yeru iya.

12Ọwhu bụ ezhi-okfu bụ lẹ

Chileke te emejedu iwhe l’adụa ree.

Ọkalibe-kakọta-ike ta

akpọbeje iwhe kfụru nhamụnha ishi akụ.

13?Ọo onye bẹ yeru Chileke mgboko l’ẹka?

?Ọo onye bẹ sụru iya t’o letaje eliwhe l’owhu ẹnya?

14Ọ -bụru tẹ Chileke natawhu ume,

o kuru ye madzụ l’ẹhu azụ,

ọ -bụru t’ọ nata madzụ ume, l’ọotu ye onwiya l’ẹhu,

15bẹ madzụ l’owhu l’a-bụkwaru kpurupyata l’ugbo lanụ,

mbụ lẹ madzụ l’a-lawhu azụ l’ẹja.

16Ọ -bụru l’ị bụ onye iwhe l’edoje ẹnya, ngabẹkwa nchị,

gebe nchị nụ iwhe mu l’ekfu.

17?Ọ bụ iwhe kweru ememe l’onye

kpọru iwhe kfụru nhamụnha ashị l’a-nọdu achị?

?Ị ha nke ọonma Onye-kfụru-nhamụnha,

bya abụru onye, bụ Ọkalibe-kakọta-ike ikpe?

18Ọ ya bụ onye l’asụje ndu eze lẹ whẹ bụ Ọga-lẹ-mkpa,

sụ ndu nweru ẹnya lẹ whẹ bụ ndu Ejo-ememe.

19Ọ ya bụ onye, l’ẹte ebuje ndu ishi ẹnya l’iwhu,

tọ ọbokahuje ndu nweru iwhe mẹe ndu ụkpa ẹbo,

nkele ọo ya bẹ tụkoru whẹ mee.

20Whẹ l’atụkoje nwụhu lẹ njị-ẹnya lanụ.

Chileke l’anmajẹ madzụ

yikayika l’echi abalị, whẹ anwụshihu.

Oowofuje ndu bụ oke madzụ; o too seduru iya ẹza.

21Sụa, ẹnya Chileke bẹ dụkotakwa l’iwhe madzụ l’eme.

Ọkpa, madzụ hatarụ bẹ l’ọowhukotajekwa.

22Ọ tọ dụdu ẹka gbarụ ẹkpuroochi, tọ dụ ẹka gbarụ tsụrikiti,

bụ ẹka ndu l’eme ejo-iwhe l’e-domikota onwowhe.

23Chileke tẹke atụ-bukwaa nteke

madzụ l’a-bya l’iwhu iya t’e kpee ya ikpe.

24O too jejedu ọkpata ishi tẹmenu ya ewofu ndu oke madzụ,

woru ndu ọdo dochia ẹnya whẹ.

25Ọo nkele ọ makọtaru iwhe whẹ l’eme,

meru l’oogudeje ẹnyashi kpua whẹ iwhu l’alị,

gwee whẹ aryaka eryune.

26Ọohùje whẹ àhụ̀hù l’ejo-ememe whẹ l’eme,

l’ẹka ẹnya l’ọha l’a-whụ whẹ.

27Mkpata iya bụ lẹ whẹ harụ otso Chileke,

tọ dụ iwhe whẹ gụberu ụzo iya,

28shi nno mee, ẹkwa ndu ụkpa

ryarụ rwua Chileke lẹ nchị,

ọ nụa ẹkwa ndu l’adụa g’ọ harụ whẹ ryakuru iya.

29Chileke -sụ lẹ ya te eyedu ọnu,

?ọo onye ha gẹ l’ọonma iya ikpe?

O -domia iwhu iya, ?ọo onye l’adụ ike awhụ iya?

Ọo ya nwe madzụ, nweru mba l’owhu.

30Oomeje t’onye l’amaa Chileke ba anọdushi l’ọchichi,

nke ọwhu l’ooto gude ọnya nmata madzụ.

31Madzụ sụ Chileke lẹ ya bụ onye ikpe nmarụ,

lẹ ya ta abyakwa l’e-me iwhe-dụ-ẹji ọdo,

32bya asụ iya t’o zhinua ya iwhe ya l’ẹte awhụje.

Lẹ ya -mee ẹji, bẹ ya l’ẹte emehekwa iya ọdo.

33?Ị rịru lẹ Chileke l’a-kfụ ghu ụgwo m’ọ bụru

lẹ nzhimanụ ta alwawhudu ghu azụ?

Ọ kwa ghu l’e-kfu l’onwoghu,

ọ tọ bụkwa mbẹdua, kfukwaa iwhe ị marụ.

34Ndu iwhe l’edoje ẹnya,

mẹe ndu marụ ágụ, l’anụ iwhe

mu l’ekfu bẹ l’a-sụkwa mu-a lẹ:

35‘Jobu l’ekfu okfu onye l’adụa iwhe ọ marụ,

mbụ l’okfu iya te enwedu ishi.’

36Ọ dụ nke t’a data Jobu datarwua ya l’ishi,

nkele ooye ọnu g’ọo onye ejo-ememe.

37O kwefuru ike, yekoberu iya iwhe-dụ-ẹji o meru.

Ọonoje akụ ẹka ekpu anyi,

aja anyi ewenu,

ekfu ejo okfu ekfugide Chileke.”

35

1Elihu l’ekfu iwhe l’ookfu, sụ Jobu:

2“?Ị rịru l’ọ gbarụ

t’ị sụ l’ị ka Chileke ọdu chịriri?

3Ọ tọ gbakwa nke t’ị sụ woo: ‘?Ọo gụnu bẹ l’iirita iya,

?ọo urwu gụnu b’ọ bẹru ghu

l’ị harụ ome iwhe-dụ-ẹji?’

4Ngabẹ tẹ mu bya eyeru ghu ọnu,

gụ lẹ ndu ọnya ghu.

5Leedaa ẹnya l’igweli,

tọmitadaa ẹnya whụ g’urwukpu

habe oroke-imeli-imeli l’eli ishi ghu.

6I -mee iwhe-dụ-ẹji, ?ọo Chileke b’i mekataru?

Iwhe-dụ-ẹji, l’iime -ha m’ọo igweligwe ọha agha;

?oo-mebata iya gụnu?

7Nteke bụ l’ị dụ chịriri,

?ị nụru iya gụnu?

?Tọo gụnu bẹ l’ọonata l’ẹka ghu?

8Ejo-ememe, l’iime bụkwa madzụ ibe ghu bẹ l’oomekata.

Chịriri, ị dụ bụru ụnwu eliwhe l’eri urwu iya.

9Ọobuje, a -kpanụka ndu madzụ ẹhu, whẹ eye mkpu l’ọnu.

Whẹ l’echije: Oji-l’ẹka tọgbo,

mẹ ndu nwe ọkpehu dabẹ whẹ ẹka l’ẹhu.

10Ọle ọ tọ dụdu onye l’asụje:

‘?Ọo awe bẹ Chileke ono, meru mu nụ nọ,

onye l’emeje tẹ madzụ gụa egvu ẹhu-ụtso l’ẹnyashi.

11Mbụ onye ono, meru anyi ka

anụmanu nke mgboko ọoma iwhe,

bya emee; anyi ka ẹnu, l’ewhe l’eli ọma ágụ.’

12O too yejedu ọnu yeru ndu

madzụ mẹ whẹ l’echi mkpu.

Iwhe kparụ iya nụ bụ lẹ whẹ bụ

ndu l’eku onwowhe eku, eme ejo-iwhe.

13Ishi iya bụ lẹ Chileke te eyejedu ọnu lẹ mkpu iwhoro.

Ọkalibe-kakọta-ike ta angajẹdu iya nchị.

14?Ọo chia gụbe onye ọwhu sụru

l’ị tị whụdu iya bẹ l’ọongaru nchị,

mbụ gụbe onye sụru l’okfu

ẹhu ghu bẹ dụ l’atatiwhu iya,

i je l’a-nọdu ngabẹru iya?

15Eshi-ọwhu ị sụru lẹ Chileke te egudejedu

ẹhu-eghughu iya hụa madzụ ahụhu,

tọ kpajẹ onye l’eme ejo-iwhe ishi,

16bẹ gụbe Jobu l’ekfukwa mkpọkoro okfu.

Okfu, l’iikfu bụ igwe okfu, l’enwee ishi.”

36

Elihu l’ekfu iwhe nsogbu Jobu fụtaru

1Elihu l’ekfukwawho iwhe l’ookfu sụ:

2“Tabakwaa nshi nwanshị,

nkele mu nwebakwaaru iwhe

mu l’eme tẹ mu kfuchitaru Chileke.

3Mmamiwhe mu bẹ shikwa l’ẹka teru ẹnya.

Mu l’e-goshi ghu lẹ Onye ono, meru mu nụ bẹ dụ chịriri.

4Iwhe l’ịi-tụbe nvọ bụ l’okfu mu bẹ ejire l’adụdua.

L’onye makọtaru iwhe lile bẹ nọkwa swiru ghu.

5Chileke bẹ ọkpehu dụ. Ọle ọ tọ

dụdu onye l’ọokpoje ẹbo-ẹbo l’afụ.

Ọkpehu dụ iya, tẹmenu ọ bụru

onye iwhe lile doru ẹnya.

6Ndu ejo-ememe bẹ l’ooto dobejedu ndzụ.

Ọle ndu l’aakpa ẹhu bẹ

l’ọonuje iwhe rwuberu whẹ nụ.

7Ẹnya iya ta alụfujedu alụfu l’ẹka ndu dụ chịriri nọ.

Oomeje; whẹ lẹ ndu eze atụko bụru eze.

Ookutseje whẹ ekutse jeye lẹ gbururu.

8A -tụa ndu madzụ mkpọro,

bya eworu ụdo iwhe-ọtsulanu kee whẹ gbagbadị,

9iwhe Chileke l’emeje bụ

l’oogoshije whẹ iwhe whẹ meru.

Oogoshije lẹ whẹ l’eku

onwowhe eku, shi nno emeswe iya.

10Ọoloje whẹ ẹka lẹ nchị,

sụ tẹ nzhimanụ lwa whẹ azụ l’ejo-iwhe, whẹ l’eme.

11Whẹ -nụaru iya okfu, jelahaaru iya ozhi,

whẹ anọfu ndzụ l’ishi, ẹhu adụ

whẹ guu, whẹ enweru ẹhu-ụtso.

12Nteke bụ lẹ whẹ te ekwedu nụaru iya okfu,

whẹ alaa l’ogu-ịgba,

gude ba ama iwhe nwụhu.

13Ndu l’amaa Chileke l’ime obu whẹ bẹ iwe l’adụje l’obu.

Whẹ ta aryakujedu iya mẹe, o -kee whẹ m’ọo ẹgbu.

14Whẹ l’agbakwohuje nwụhu l’okorọbya.

Whẹ l’anwụje ọnwu iwhere.

15Chileke l’egudeje iwhe-ọtsulanu

nafụta onye iwhe-ọtsulanu byakfutaru.

Oogudeje mkpamẹhu mee t’ụzo nchị dụ whẹ.

16Ọ kwa ẹgube ono bẹ

l’oome tẹ ya nafụta gụbedua lẹ mkpamẹhu,

dobe ghu l’ẹka ha whosaa, okfukfu l’ẹte egbu ghu,

nụ ghu ọkpobe nri, l’e-me t’ẹhu dụ ghu mma.

17Ọle ntaa, a hụru ghu ahụhu, gbarụ onye ejo-ememe,

g’ahụhu yẹle ikpe, kfụru

nhamụnha zụwaru ghu gidimu,

18kwabẹkwaru onwoghu ẹnya

t’okpoga ba akpawhu ghu ishi.

Be ekwekwa t’a nụ ghu nnuchi-ọnu,

l’e-me t’ị gbakụta Chileke azụ.

19Ẹku, i nweru ?oo-me t’ị ba anọhe lẹ mkpamẹhu?

?T’ii-gude ọkpehu ghu l’owhu gude nahụ iya?

20Ba akpọtakwa t’ẹnyashi bya,

bụ nteke ndu madzụ l’alajẹ l’iyi.

21Kwachafụkwa ẹnya t’ị ba agharụ ejo-iwhe iwhu,

nkele mu l’ele ẹnya l’ị ka iya ahata karia iwhe-ọtsulanu.

22Chileke bẹ ike iya parụ ẹka.

Ọo ya bụ o-zhi-iwhe, kagee shii lẹ ndu o-zhi-iwhe.

23Ọ tọ dụdu onye l’atụjeru Chileke ọnu ụzo.

Tọ dụ onye sụjeru iya l’o mekwaru ẹji.

24Nyatakwa kutsee ozhi, Chileke jeru ekutse,

mbụ ozhi iya ono, ndiwhe gụru l’egvu gude jaa ya ajaja.

25Madzụ l’owhu bẹ whụkotawaru ozhi Chileke jeru.

Aanọduje otẹnya ele iya ẹnya.

26Chileke bẹ pakwarụ ẹka shii.

Anyi ta amarwudu iya l’ishi.

Madzụ ta agụtadu awha ole, ọ nọwaru agụta.

27Ọomikobeje mini l’urwukpu,

ya achịa laa l’ọnu-iyi.

28Igweli l’achịje mini,

ọochije eze mini wụshiru ụnwu eliwhe.

29Gẹ Chileke gude tụsaa urwukpu

ta adụkwa onye o doru ẹnya.

Tọ dụ onye marụ gẹ l’oomeje shi

l’ọkpoku iya agba egbe-igwe gbarara.

30Lee g’o gude ebemu-igwe iya

doo onwiya mgburumgburu.

Oogudeje iya ekpuha ẹka

kagezhia omilomi l’eze-ẹnyimu.

31O nokwa g’o shi achị madzụ l’owhu,

anụ whẹ nri nke etsutsu iya.

32Iwhe jiru iya ẹka bụ egbe-igwe.

Ọ bụru ẹka ọ tụberu iya bẹ l’ọogbaje iya.

33Ụda egbe-igwe l’emeje, a marụ lẹ mini l’abyawa achịchi.

Eswi, l’eeche eche l’emegejee,

a marụ lẹ mini l’abya achịchi.

37

Elihu l’atụ ọnu Chileke

1“Sụa, ọ kwa iwhe ono meru; obu l’etsu mu kpuu-kpuu,

mbụ lẹ meji l’akụfu mu akụfu.

2Unu ngabẹ nchị, unu ngabẹ nchị

nụ g’olu Chileke l’aha gengu-gengu.

Unu nụduwho kiriri, o gude ọnu iya ede.

3Oomeje ebemu alọo whaa l’igweli.

Ọowaje l’ẹka igwe beru; alị beru.

4Ebemu ono wagee; olu iya abya edee kiriri.

Olu iya l’edeje gbarara g’ọo egbe-igwe.

Ọobuje olu iya l’ede; ebemu-igwe awa whoo.

5G’olu Chileke l’egudeje edebe kiriri bẹ dụ oke egvu.

Oke iwhe l’oomegbabe bẹ anyịbe madzụ l’amadụa.

6Aka-sunoo bẹ l’ọosuje t’ọ dashịa

lẹ mgboko, sụ mini t’ọ chịa, chịshia ike.

7Oomeje tẹ madzụ rwụ-buhu ọrwu,

nke ọwhu madzụ l’owhu l’a-marụ ọrwu iya.

8Ụnwu-anụmanu l’abahụje l’ọgba ẹka whẹ bu,

whẹ l’anọduje l’ime ẹnu whẹ.

9Oke whẹrewhere l’eshije l’ụzo ọhuda,

oyi l’eshije l’ụzo isheli.

10Chileke l’abụje, ọ tụa ume, mini akpụkoo akpụko,

mini, ha ọsa, dọru nyịmu-nyịmu akpọo ikikoyi.

11O meru mini dọru l’urwukpu nyịmu-nyịmu,

o mee ebemu-igwe l’alọje l’urwukpu ono whaa.

12Ọkpa ebemu-igwe ono bụ yẹbedua l’egudeje ẹka iya

aswọ iya mgburumgburu.

Ọ bụru iwhe ọ sụru t’o mee lẹ mgboko bẹ l’oomeje.

13Mini l’ahajẹru chịa; gude hụ̀a madzụ àhụ̀hù,

harụ chịa gbashị l’alị; gude goshi n-yemobu Chileke.

14Ngabẹkwa nchị Jobu.

Kfụru, leedawho ẹnya l’iwhe

dụ biribiri Chileke l’emegbabe.

15?Ị marụ gẹ Chileke l’emeje tụa iwu,

ebemu-igwe awa whoo l’urwukpu?

16?Ị marụ g’urwukpu l’eshije awụ awụwu l’akpamigwe?

Iwhe ono bụkwa ọrwu, dụ biribiri,

Chileke, bụ onye tụkoru iwhe lile marụ rwụru.

17Nteke whẹrewhere ụzo ọhuda

watarụ ezhizhi, mgboko -deru gbẹe,

bẹ uwe, i ye l’ẹhu l’anọje ekpo ghu okpomọku.

18?Ịi-dụ ike mee gẹ Chileke meru,

woru akpamigwe whụshia,

mbụ mee ya t’ọ bụru kpọo-gbịngu

g’ọo onyo, a wụru awụwu?

19Zhia anyi iwhe anyi l’e-kfuru iya.

Ọ tọ dụkwa iwhe anyi marụ anyi l’e-kfu,

nkele ọ tọ dụdu ọwhu anyi marụ.

20Mu ta atụkwa ama asụ Chileke

lẹ mu chọru tẹ mu kfuru okfu yeru iya.

?Ị whụru onye l’e-je aparụ onwiya nụ t’a laa ya l’iyi?

21Madzụ ta adụdu ike apali ẹnya ele l’akpamigwe,

nteke ẹnyanwu l’eke zhịizhii,

mbụ nteke whẹrewhere

zacharu akpamigwe o doo rịsaa.

22Chileke bẹ shi l’ụzo isheli eje

abya, gude mkpọla-ododo,

l’egbu zaazaa kwaa onwiya ngwa.

Ọ kwarụ onwiya ọdu-biribiri l’ụzo, dụ egvu.

23Ọ bụ Ọkalibe-kakọta-ike,

anyi ta adụdu ike abya iya ntse.

Ọkpehu, dụ iya nụ parụ ẹka,

tẹmenu ọ bụru onye ikpe nkfụmoto.

Ọ-dụ-chịriri iya parụ ẹka,

nke ọwhu bụ l’ọ tọo kpajẹdu madzụ ẹhu.

24E kfubua mu, madzụ l’atsụ iya egvu.

Ndu marụ ágụ l’ẹnya nkewhe bẹ l’ọ tọo gụbejedu iwhe.”

38

Onye-Nwe-Ọha l’eyewaa ọnu nkiya

1Tọ dụ iya bụ, Onye-Nwe-Ọha bya eshi l’oke whẹrewhere yeru Jobu ọnu sụ:

2“?Ọo onye l’ekfu iwhe l’edoo ya ẹnya ono,

gude arwachishi idzu ono, mu chịru?

3Rwụkota onwoghu g’ọo nwoke, tẹ mu bya ajịa ghu ajị.

Ọ kwa t’ị zabụa mu iya.

4?Ọo awe b’ị nọ nteke ono, mu tụru ukfu mgboko?

Yeru mu ọnu m’ị sụ l’ị manụkaru iwhe.

5?Ị marụ onye kpeburu gẹ l’ọo-ha?

?Ọo onye lọchiru eri, e gude tụa uswe iya?

6?Ọo lẹ gụnu b’a kpọberu ọkpa iya, ọ kfụ-geeru?

?Ọo onye bẹ gbuberu ishi ẹwhuru, gude mgboko,

7lẹge kpokponde mbọ-muchi tụkoru agụ egvu,

ụnwu ojozhi-imigwe l’owhu l’atụ ụzu ẹhu-ụtso.

8?Ọo onye bẹ gụru ụzo gburumu gụ-buru eze-ẹnyimu ye,

nteke ono, o shi l’ẹwho ne iya gbafuhu yọo?

9Mbụ nteke ono, mu yeru iya

urwukpu g’ọo onye yeru uwe,

gude ẹkpuroochi, gbarụ

tsụrikiti whụ-kpua ya

g’ọo onye whụ-kpuru ẹkwa.

10Mbụ nteke ono, mu kparụ oge eze-ẹnyimu ono,

bya eye iya mgbo mẹe iwhe

igwe, l’ee-gudeje atụ-chi iya.

11Nteke ono, mu sụru: ‘T’oge kpaarụ iya l’ẹka-a,

t’ọ bọ kpọghatakwa ẹka-a akpọghata.

T’oke akpara ono, l’ọotu jebekwa l’ẹka.’

12Jobu ?ị tụjewaru iwu sụ t’ụtsu bya?

?Ị tụjewaru iwu sụ tẹ chi sahụ nọdu l’ọnodu iya?

13?Ị sụjewaru tẹ chi-asahu je

alọta ẹka l’ọnumonu mgboko

jịa ya pulangu jịshia ndu ejo-ememe, nọ l’ime iya?

14Mgboko kpụru orogbodo g’ọo

ụrwa, e gude eme iwhe-ọhubama,

e dengashia ya iwhe g’ọo uwe.

15E te ekwejedu t’iwhoro nwuaru

ndu ejo-ememe, o nokwawho

gẹ l’aanyakwoshije whẹ

ẹka ono, whẹ l’ahalije gude eme iwhe ike.

16?I jebuwaru ẹka eze-ẹnyimu futaru?

?I jebuwaru ije l’ogbu ẹnyimu?

17?E kpuhabuwaru ọnuzo alị-maa goshi ghu?

?Ị whụbuwaru ọnu ẹka l’eeshije abahụ l’inyonyo ọnwu?

18?Ị rị-vujewaru gẹ mgboko-o habe whorokotoko?

Ọ -bụru l’ị makọtaru iwhe ono g’ọ ha; kfuru mu iya.

19?Ndẹe ụzo, e shi eje ibe iwhoro?

?Ndẹe ẹka ọochi bu?

20?Ị dụ ike duta iya lashia ẹka o shi?

?Ị marụ ụzo ẹka, l’eeshije eje ibe iya?

21O doru mu ẹnya l’ị marụ iya,

nkele a nwụadaru ghu tẹmenu iwhe ono dụde.

Ị nọwaru igweligwe awha.

22?Ị bahụbuwaru l’ụlo ẹka a kụberu aka-mini sunoo?

?Ị whụbuwaru ụlo, a kụberu aka-mini?

23Mu doberu iya kwabẹru nteke iwhe-ọtsulanu l’a-bya,

mẹe mbọku ọgu yẹle agha l’e-tsu.

24?Ndẹe ụzo ẹka, l’eeshije eje ẹka,

iwhoro l’eshije kekashia onwiya ekekashi,

m’ọ bụ ẹka whẹrewhere ụzo ẹnyanwu-awata

l’eshije whedzuru mgboko?

25?Ọo onye warụ ụzo dobe t’ọ

bụru ẹka mini l’eshije achị gbudugbudu,

bya emee ụzo ẹka egbe-igwe l’eshije adada?

26?Ọo onye l’emeje tẹ mini chịa l’alị, madzụ l’ebua ebubu,

mbụ l’echi-ẹgu, l’adụa onye bu iya nụ?

27?Ọo onye l’agbajẹ mini l’okorobo

alị, l’adụa iwhe dụ iya nụ,

mee t’ẹwu fushia l’alị?

28Mini, l’achị achịchi, ?o nweru nna?

?Ọo onye bẹ nwụru iji, l’ada adada?

29?Ọo l’ẹkpa-nwa nke onye bẹ

mkpukorowhu mini oyi l’eshije afụta?

?Ọo onye bẹ nwụru

mkpukorowhu iji mini ono, l’eshije l’igweli adashị?

30Mini ono l’akpụkoje ọnu dụ g’ọo ẹwhuru,

ọma ogbu-mini l’ahụkoje ahụko?

31?Ịi-dụ ike swekoo kpokponde,

l’aza Puleyadesu ọnu?

?Ịi-dụ ike tọshia kpokponde,

l’aza Orayọnu t’ọ nọdu-gee iche iche?

32?Ịi-dụ ike mee kpokponde gẹ kpokponde ha

t’ọ fụtaje l’oge, gbarụ iya nụ?

?Ịi-dụ ike edu kpokponde ono, bụ Beya yẹle ụnwu iya?

33?Ị marụ nsọ, l’achịgbabe iwhe bu l’imigwe?

?Ịi-dụ ike mee t’ọ bụru g’ọ dụ

l’imigwe bụ gẹ l’ọo-dụ lẹ mgboko?

34?Ịi-dụ ike ryaa ọrya t’o rwua urwukpu,

sụ tẹ mini chịa wụ-kputa ghu?

35?Ịi-dụ ike sụ ebemu-igwe t’ọ waa,

ya awaa byakfuta ghu sụ: Lekwa mu ndọwa?

36?Ọo onye l’emeje tẹ madzụ nweru mmamagụ,

bya emee t’iwhe doje madzụ ẹnya?

37?Ọo onye bẹ nweru mmamagụ,

l’oo-gude gụa urwukpu ọgu?

?Ọo onye l’a-dụ ike mee

t’ite-mini, sụru l’igweli gbee egbegbe wụshihu,

38nke ọwhu ivovonyi l’a-nma anmanma shihu ike,

ẹka alị gbarụ ọrwu arwapyabẹ-gee arwapyabẹ?

39?Ịi-dụ ike je akpata nri bya anụ nyee oduu yẹle ụnwu iya,

gude bua whẹ ẹgu nri,

40l’ẹka whẹ nọdu l’ime ọgba whẹ,

m’ọ bụ l’ẹka whẹ gepageeru egeparu l’ẹtsukala?

41?Ọo onye l’anụje egbe-nwọku nri, l’oorije,

nteke ụnwu iya ryarụ Chileke ẹkwa nri,

mbụ mẹ whẹ tsoru aghawhe achọ nri, whẹ l’e-ri?”

39

1“?Ịimaje nteke eghu-ọswa, bu l’ugvu l’anwụ nwa?

?Ị whụbuwaru ne ele l’ẹka ime l’eme iya?

2?Ịiguje ọnwa ole, whẹ l’apajẹ ẹwho ime ọgu?

?Ị marụ nteke whẹ l’anwụje nwa whẹ gẹdegede?

3Whẹ l’egbedaje egbeda nwụa nwa.

Whẹ nwụ-gee ya; ẹhu abụru whẹ wheremu.

4Ụnwu whẹ l’eshihuje ike.

Whẹ l’anọduje l’ime ẹgbudu vushia.

Whẹ l’ahajẹ ne whẹ gbakashịhu,

whẹ ta alwakfutajedu iya ọdo.

5?Ọo onye meru nkakfụ-ịgara-ọswa, l’ọokpa l’onwiya?

?Ọo onye tọshiru nkakfụ-ịgara-ọswa wehaa?

6Mu nụru iya echi-ẹgu alị

ọkponku t’ọ bụru ibe iya,

bya anụ iya alị,

bụlewho únú-únú t’ọ bụru ẹka, l’oo-buru eburu.

7Ụzu, l’ada l’ime mkpụkpu l’anọje ezhi iya ọchi.

Ọ tọ dụdu onye l’aryachi iya nchị sụ l’ooche iya eche.

8Ẹka l’ọokpa nri bụ l’ugvu, irwu ẹwu, ọ whụru

bẹ l’ọolwukotaje alwụlwu.

9?Atsụ l’e-kwe-e jee ozhi, i zhiru iya?

?Oo-kwe-e radụ l’ẹka l’iiyejeru anụ nri?

10?Ịi-dụ ike tụa ya eri kpụta t’o jeeru ghu ozhi l’ẹgu?

?Ịi-dụ ike gude iya kọo ọkoro lẹ nsụda?

11?Ii-gude l’ọkpehu, parụ iya ẹka, kpọru obu yeru iya?

?Ịi-harụ iya ozhi ghu, shihuru ike, t’o jee?

12?Ịi-kpọru obu yeru iya t’o je evulataru ghu witi,

bya akụberu ghu l’ụlo, l’aanọje echiru ghu witi?

13Enyi-nwẹnu l’anọje echi akwẹka puka puka

mẹ l’oowhe ewhewhe.

Ọle ị tịi tụduru iya eyeru ẹba torotoro.

14Enyi-nwẹnu l’atụje ẹkwa haa ya l’alị,

ẹja emee ya; ya evo ọku.

15Ọ tọo madụ lẹ madzụ nweru ike ijeta bya adzọ ya ọkpa,

m’ọ bụ anụ-ẹgbudu ejeta bya egwepyashia ya.

16Ọonoje eshiru ụnwu iya mgbashị,

gẹ woo lẹ whẹ ta abụdu ụnwu iya.

Ọ tọ kpajẹdu ishi l’anya, o seru l’a-bụru iya iwhe mmaka.

17Ishi iya bụ lẹ Chileke ta anụdu

iya mmamagụ, tọ nụ iya uche.

18Ọ nmawaa onwiya yikayika gbagbụa,

ya agbaghata ịnya mẹe onye

l’agba iya agba ribe whẹ nchịchochi.

19Sụa, ?Ọo ghu bẹ nụru ịnya ike?

?Ọo ghu bẹ gbarụ iya nza l’olu, ọ dụ yigayiga?

20?Ọo ghu bẹ meru iya, l’ọonoje

akfụ gidimu gidimu g’ọo igube?

Ume l’oozhije nke whururu bẹ l’eyeje egvu.

21Oogudeje ẹhu-ụtso ike, dụ iya nụ,

aadzọ alị kakpọmu kakpọmu.

Ọonoje eme ẹnu eje l’iwhu ọgu.

22Ọtsu-egvu l’anọje ezhi iya ọchi.

Mbụ l’ọ tọ dụdu iwhe l’ọotsu egvu.

Tọo tsụ-whuje azụ m’ọ whụa ogu-ịgba.

23O-gbu-ngerengere arwa yẹle akfụ,

ndu l’agba ịnya ono vu l’ẹkpa akfụ l’anọje azụ iya

yọgoro yọgoro lẹ mgburẹku.

24Mbịriko l’adụje iya nụ bẹ

l’oowhuduje mẹ ya elwe alị elwelwe.

A ta abyazhitajedu iya t’ọ kfụru

l’ẹka lanụ m’e gbua opu-ọgu.

25Nteke ọ nụru ụda opu-ọgu;

iwhe l’oochije bụ: Ugeru-ugeru!

Ọonoduje otẹnya nụa ẹgburu ọgu.

Mbụ l’ọonoduje otẹnya nụa olu

ndu ishi ojọgu mẹe mkpu-ọgu, l’ada nụ.

26Sụa, ?ọo ghu nụru ivu mmamagụ, o gude ewhe ewhewhe?

?Ọo ghu meru iya; l’ọojabeje akwẹka iya l’ụzo ọhuda?

27?Ọo ghu zhiru ugo t’o wheje oroke-imeli-imeli,

mẹe t’ọ kpajẹ ẹkfunu iya l’imeli?

28Ẹka o bu bụ elikoro eze-ẹwhuru ha l’eli,

ọo l’ẹka ono bẹ l’ọoraduje.

Ọ bụru l’ọnunu eze-ẹwhuru bẹ l’ọokwaje okpu.

29Ọo l’eli ẹka ono bẹ l’ọonoduje

ele ẹnya iwhe l’oo-gbu ria.

Ọonoduje otẹnya geta iya.

30Ụnwu iya l’angụje mee.

Ọ bụru l’ẹka odzu daburu bẹ l’ọonoduje.”

40

1Onye-Nwe-Ọha sụ Jobu:

2“Onye l’ete ekweje l’onye ọdo l’eme ree,

o dzuru gẹ yẹle Ọkalibe-kakọta-ike l’a-tụ iya.

Tẹ gụbe onye ono, l’ebo Chileke ibo yeedaa ọnu.”

3Tọ dụ iya bụ, Jobu bya eyeeru Onye-Nwe-Ọha ọnu sụ iya:

4“?Mu l’e-ye ọnu sụ lẹ gụnu meru,

lẹ mụbe onye l’adụa iwhe mu bụ?

Mu l’e-kfuchi ẹka kfuchia l’ọnu.

5Mu kfuwaru okfu ugbo lanụ, mu te eyehe ọnu ọdo.

Mbụ lẹ mu kfuwaru ugbo okfu labọ, mu te ekfuhe ọdo.”

6O noo ya, Onye-Nwe-Ọha bya eshi l’oke whẹrewhere kfuru yeru Jobu sụ iya:

7“Rwụkota onwoghu g’ọo nwoke, tẹ mu bya ajịa ghu ajị.

Ọ kwa t’ị zabụa mu iya.

8?Ii-me t’ị sụ l’iswi ta adụdu mu mma tọo,

?Ii-me t’ị nmaa mu ikpe,

t’ọ bụru l’ọo gụbedua bẹ iswi dụ mma tọo?

9Ọtsu-ẹka ghu, ?ọo ha g’ọo nke Chileke?

?Olu ghu l’a-dụ ike dee gbigbigbi g’ọo nkiya?

10Ngwanụ, gude o-gbu-zaazaa

yẹle ọ-dụ-biribiri kwaa onwoghu ngwa.

Yeedaa ugvu yẹle biribiri g’ọo onye yeru uwe.

11Vụa ọvuma gude goshi l’ẹhu l’eghu ghu damụdamu.

Lee ndu l’eku onwowhe eku ẹnya gude komia whẹ.

12Lee iwhe bụ ndu l’eku onwowhe eku ẹnya,

mee whẹ tẹ whẹ darwehu adarwehu l’ẹnya.

Gwee ndu ejo-ememe ryaaryaa l’ẹka whẹ kfụru.

13Tụko gẹ whẹ ha kpochia whẹ ẹja.

Kechia whẹ iwhu ekechi kpochia whẹ l’ilu.

14I mezhiwaa iwhe ono; ọo mu

l’a-bụru onye ivurụzo, l’a-ja ghu ajaja.

O noo nteke mu l’e-kweta l’ịi-dụ

ike gude ẹka-ụtara ghu dzọfuta onwoghu.

15Leedaa Enyi-mini,

ọo gẹ mu meru iya bụ gẹ mu meru ghu,

yẹbedua l’ata ẹwu g’ọo eswi.

16Ẹka ọkpehu dụ iya bụ l’ukfu!

Ike iya bụru l’akwara ẹwho iya b’o je awụshiru!

17Ọdzu iya l’ekelibeje kfụru gbarara g’ọo oshi sida.

Ọtsu ụtakfu iya bẹ likfugeeru l’ibe iya.

18Ọkpu, dụ iya l’ẹhu bụ akịri-ẹwho ope.

Oshi-ọkpa iya bụru mkpụrumkpu-igwe.

19Ọo ya bẹ gbarụ onye nke mbụ l’iwhe Chileke meshiru.

Ọo onye ono, meru iya nụ

l’a-dụ ike gude ogu-ịgba jekfu iya ntse.

20Nri, l’oorije bụ l’ugvu bẹ l’ooshije,

bụ ẹka ụnwu anụ-ẹgbudu l’anọduje egvukaa egvu.

21Ọozeje lẹ mkpula oshi amị-ogvu,

domia onwiya lẹ mkpula ikpo furu l’ụda.

22Aguguru oshi amị-ogvu ono l’ekpuchije iya.

Oshi wilo, gvuru l’agụga

ọnu-iyi l’anọ-wheje iya mgburumgburu.

23Mini -tụa akpara ọtu agha, ọ tọo tsụjedu egvu.

O behuduru utso bya l’ẹnyimu

Jọ́danu dukfube iya l’ọnu, obu ta akụjajedu iya akụja.

24?Ọo onye l’a-dụ ike kfuchia ya ẹka l’ẹnya gude iya,

m’ọ bụ gude ọnya nmafua ya imi?

41

1“?Ịi-dụ ike gude aga-ẹma kpụfuta ejo-oke-agiyi,

m’ọ bụ tụa ya eri l’ire?

2?Ịi-dụ ike tụa ya eri l’imi,

m’ọ bụ gude aga dzụ-fua ya agba?

3?Ịi-dụ ike mee ya ọwhu l’ọo-ryọ ghu t’ị whụaru iya imiko?

?Ịi-dụ ike mee ya ọwhu

l’oo-guzeta olu eguzeta kfuru okfu nụ ghu?

4?Ịi-dụ ike mee ya ọwhu gụ l’iya l’a-gba ndzụ

t’ọ bụru ohu ghu jeye lẹ gbururu?

5?Ịi-dụ ike gvukoshi ya egvu

ẹgube l’ii-gvukoshi nwẹnu?

?Ịi-dụ ike libe iya elibe

t’ụnwumgboko ibe ghu gude iya eme iwhe ọchi?

6?Ịi-dụ ike mee ọwhu ndu l’agba nghọ l’e-kwe ghu iya ọnu?

?Ịi-dụ ike mee ọwhu ndu l’agba

ikike nghọ l’e-re iya lẹ nreka?

7?Ịi-dụ ike gude mkpirikpi mkpirikpi igwe

sụjashia ya akpọ ẹhu?

?Ịi-dụ ike sụa ya arwa, l’eegudeje

atụ-gbu ẹma gude sufua ya ishi?

8Kebe ẹhu byia ya ẹka ebyibyi,

oo-me g’ị nyata mgba, gụ l’iya gbarụ.

I tii mehedu iya ọdo.

9Onye doberu ẹnya lẹ ya l’a-kapyabẹ

ejo-oke-agiyi ono l’ẹnya bụkwa ejire bẹ l’ọodzu.

Ẹnya nkịti l’ii-le iya bẹ ẹhu jishihuwaru ghu oyi.

10Ejo-oke-agiyi ono l’emeje igiri mẹ a kpatsuta iya,

nke ọwhu bụ l’ọ tọ dụdu onye l’adụje ike akpọ iya iwhu.

11?Ọo onye nụjeru mu iwhe, ọwhu l’abụ l’onye ọbu

l’a-sụ tẹ mu jekwa akfụa ya ụgwo iya?

Iwhe lile, dụkota lẹ mgboko-o bẹ bụ mu nwe iya.

12?Ọo ole bẹ mu l’e-kfu haa ibe iya?

Mu ta atụ-petakwa ọnu ọkpa iya,

mu ta atụ-peta ọnu ọkpehu dụ iya nụ,

mu ta atụ-peta ọnu ugvu ọ dụ l’ẹnya.

13?Ọo onye l’a-dụ ike swaa ya akpọ?

?Ọo onye l’a-dụ ike wota iwhe je iya okechi ọnu?

14?Ọo onye l’a-dụ ike jahaa ya ọnu.

Eze, dụ iya l’ọnu l’eyekakwaa egvu.

15Iwhe kpẹru iya mkpẹelanu l’azụ bụ iwhe e gude ezeru ọgu.

Iwhe ono bẹ dzegbaberu ọnu, shihu ike.

16Ọ nọkota ntsentse shinene,

nke ọwhu bụ l’o to nwedu ẹka

whẹrewhere l’e-shi mgbakụ iya abahụ iya l’ẹhu.

17Ọ rapyabẹ-geeru arapyabẹ l’ibe iya, dzekfuru edzekfuru,

nke ọwhu bụ l’ẹte ewokahudu iya ewokahu.

18Ọobuje o zee uze, ya achaa ọku.

Ẹnya iya l’ekeje zhịi g’ọo ẹnyanwu ụtso.

19Ọku l’anọje enwu iya whowhowho l’ọnu.

Ẹkiri-ọku l’eshije iya l’ọnu agba kpịrikiti kpịrikiti.

20Ẹnwuru-ọku l’eshije iya l’imi akpụ tụlatula,

g’ọo ite, e shiberu l’ọku l’achị ẹnwuru.

21Ọobuje ọ tụa ume; icheku-ọku evojashihu.

Ọku, l’enwu tawhutawhu l’eshije iya l’ọnu agụshihu.

22Ẹka ọkpehu, dọru iya bụ l’olu.

Onye kpọru iya iwhu bẹ egvu l’egudeje.

23Ọ tọ dụdu ẹka akpọ ẹhu iya dụ whugewhuge.

O shihuru ike, bụru atabata atabata.

24Obu shihuru iya dụngu g’ọo ẹwhuru.

O shihuru ike g’ọo ẹwhuru, l’eegweje iwhe.

25Ọobuje ọ gbalihu agbalihu,

egvu egudeshia eze agwa, nweru ọkpehu,

akpara-mini eze-ẹnyimu atụ-buhu.

26E -gbuhudua ya mma,

m’ọ bụ a nmaa ya arwa,

m’ọ bụ akfụ, l’enwu ọku, m’ọ bụ arwa ope,

ọ tọo fụdu iya ọnya l’ẹhu.

27Mgbọro-igwe l’adụje iya g’ọo oshi akpe.

Ọwhube ope l’adụje iya g’ọo

mkpirikpi nkụ, rehuru erehu.

28Akfụ te emejedu iya t’o ye ọkpa l’ọso.

Aatụru iya ẹwhuru bẹ l’ọoduje

iya g’ọo udzu, l’etsushi ekpu iya.

29Mkpụru l’adụje iya g’ọo oshi akpe.

Yọgiri yọgiri ono, arwa l’anọje azụ l’agbẹje ezhia iya ọchi.

30Ẹkiri, dụ iya l’ẹwho l’atsụ nkọ g’ọo ibiribe mbeji.

Ọ -tụshia onwiya l’ẹpoto gbalihu,

ya adụ g’ọo igbiri oshi,

l’eegudeje echishi ẹswa lẹ balị.

31Ogbu-mini bẹ l’oomeje, ya

awhụhu ụwhu g’ọo ite, e shiberu l’ọku.

Eze-ẹnyimu bẹ l’oomeje, ya atsụ

kpụtukputu g’ọo ite, e shiberu mmanụ ụrwazhi.

32Ẹka ọ gharụ bẹ mini iya l’achakọtaje pemupemu,

oomeje mini ọbu, ya etsekota ụwhu.

33Lẹ mgboko-o ta adụdu iwhe l’atụru iya nụ.

Ọo ya bụ iwhe nọ ndzụ, egvu l’ẹte atsụ.

34Iwhe bụ anụ, vutaru tsụa onwiya l’ẹnya

bẹ l’oolewheje elewhe.

Ọo ya bụ eze l’iwhe bụ anụmanu,

l’eku onwiya ekuku.”

42

1Tọ dụ iya bụ, Jobu bya eyeeru Onye-Nwe-Ọha ọnu sụ iya:

2“Mu marụ l’ọo ghu nwe ike lile.

Ọ tọ dụdu iwhe ị tụberu nke

ememe, l’aa-gbanwe agbanwe.

3Ị jịru sụ: ‘?Ọo onye l’ekfu iwhe l’edoo ya ẹnya ono,

gude arwachishi idzu, ị chịru?’

Iwhe mu shi ekfu bụ iwhe l’ẹte edoo mu ẹnya,

iwhe dụ biribiri, mu l’ẹte amaa.

4I kfuru sụ tẹ mu ngabẹ nchị,

t’ị jịa mu ajị, mu aza ghu iya.

5Ọ kwa lẹ nchị bẹ mu shi anọje anụ ọtu-ọnu ghu.

Ọle ntaa bẹ mu gudewaa ẹnya mu whụa ghu.

6Ọo ya meru, mu l’ekfu sụ, l’iwhe

lile, mu shi kfua bẹ mu te ekfuhedu.

Mu nọwaa l’ivovonyi mẹe lẹ ntụ,

gude egoshi lẹ nzhimanụ bẹ lwawarụ mu azụ.”

Okfu mkpochi-ishi

7O noo ya, Onye-Nwe-Ọha kfugelewho okfu yeru Jobu, ọ ghachi sụ Elifazu onye Temanu sụ iya: “Ẹhu l’eghukwa mu eghughu l’ẹka gụ lẹ ndu ọnya ghu labọ ọwhu nọ. O noo nkele; iwhe gbarụ t’unu kfua ya l’iswi mu bẹ unu te ekfudu, ẹgube ono, onye ozhi mu Jobu kfuru iya. 8Iwhe unu l’e-me ntaa bụ, t’unu kpụta oke-eswi ẹsaa yẹle ebyila ẹsaa, tụgbua jekfu onye ozhi mu ono, bu Jobu. Unu kpọkota iya ọku l’owhu, gude iya gbaa ẹja ẹhu unu. Tẹ Jobu kfuru nụ mụbe Chileke l’iswi ẹhu unu. Mu l’a-nụ iwhe o kfuru, parụ unu haa l’eswe ono, unu meru, l’iwhe gbarụ t’unu kfua ya l’iswi mu bẹ unu l’ete ekfudua, ẹgube ono, onye ozhi mu Jobu kfuru iya.” 9Ọo ya bụ, Elifazu, bụ onye Temanu, mẹe Byilidadu, bụ onye Shuwa, mẹe Zofa, bụ onye Naama je emee iwhe ono, Onye-Nwe-Ọha sụru tẹ whẹ mee. Jobu bya ekfuru nụ Onye-Nwe-Ọha; ọ nụa iwhe o kfuru.

10Tọ dụ iya bụ, Jobu bya ekfugelewho nụ Chileke l’iswi ẹhu ndu ọnya iya ono, Onye-Nwe-Ọha bya edobewhu iya azụ l’ọnodu, ọ dụhawaa mbụ nọdu. O mee ya, ọ bya enweru iwhe lile o shihawaa nweru; ọwhu ha nno ugbo labọ. 11Unwune iya unwoke, l’ụnwanyi gẹ whẹ ha mẹe ndu whẹ l’iya shihawaa eshi ọnya lẹ mbụ, byalahaa tẹ whẹ l’iya rigbalahaa nri ọdo. Whẹ whụlahaaru iya imiko, dụlahaa ya obu l’ejo-iwhe ono, Onye-Nwe-Ọha shi wokfuta iya. Onyenọnu lẹ ndu ono nyako iya okpoga mẹe echi, e meru lẹ mkpọla-ododo.

12Onye-Nwe-Ọha bya aka ọgoru Jobu ọnu-ọma, mee ụzo atatiwhu iya bya aka ree amamẹ okotazụ iya. Atụru, o megeeru nweru dụ ụkporo ụnu atụru l’ụnu iri l’ise. Ịnya-kamẹlu iya dụ ụnu ugbo iri l’ise. Eswi iya, a tụru njịgba ẹbo-ẹbo dụ ụnu ugbo ise. Nkakfụ-ịgara iya dụ ụnu ugbo labọ l’ụkporo iri. 13O megee bya anwụta unwoke ẹsaa l’ụnwanyi ẹto. 14Ada iya nwanyị b’ọ gụru Jimayima, gụa otsota iya Kezaya bya agụa nke ẹto Kerenu-hapuku. 15L’alị ono l’owhu, bẹ l’ọoto dụdua onye nwanyị ọdo, l’amabe ụma g’ọo ụnwu ada Jobu. Nna whẹ, bụ Jobu bẹ keru iwhe o nweru gbabẹ whẹ lẹge o keru nụ ụnwu iya unwoke.

16Gẹ Jobu jegeeru iwhe-ọtsulanu ono b’ọ nọfuaru ụkporo awha ugbo ẹsaa. Ọ nọdu ndzụ gude ẹnya iya whụ nwa iya, mẹe nwanwa iya, mẹe nwanwa-nwanwa iya, mẹe nwanwa-nwaranwa iya. 17Jobu bya akaa nka bụru nwoke nnajị-ochee tẹmenu ọ nwụhu.