Ẹkwo

OBEDAYA

Onye Nkfuchiru Chileke

1

Onye-Nwe-Ọha l’a-nụ ndu Edọmu awhụ

1Ọ waa ọwhulenya, Obedaya whụru.

Ọ waa iwhe Nnajị-Ọha bụ

Onye-Nwe-Ọha l’ekfu l’ishi ndu Edọmu ndọwa:

Anyi nụakwaru ozhi, Onye-Nwe-Ọha zhiru.

E zhiwaru onye ozhi t’o je lẹ mba

gẹ mba ha je asụ whẹ agha:

“Unu wulishihu! Unu t’anyi

wulihukwa jekfu ndu Edọmu ọgu!”

2“Mu l’e-me t’unu lwaa alị l’iwhe bụ mba gẹ mba ha,

mu emee t’ọ bọ dụ iwhe l’aa-gụbe unu ilile ilile.

3Ekuku ono, l’enyi unu obu kiti

kiti bụ iya dusweshiru unu ụzo,

okfu l’unu bu l’ọgba ẹwhuru.

Ẹka unu kwarụ uwhu buru bụ l’ewhekerewhe ugvu,

o noo iwhe meru g’o gude unu l’anọje ekfu sụ:

‘?Oo onye ha gẹ l’ọo-lotsuta anyi l’alị?’

4Unu -whegekwaa oroke-imeli-imeli g’ọo ugo,

je akpaa ẹkfunu buru lẹ kpokponde,

bẹ mu l’e-shilekwaa l’ẹka ono

dukoshia unu, unu adaa chia onwunu l’alị.”

O nokwa iwhe Onye-Nwe-Ọha l’ekfu ndono.

5“Ndu oshi -byakfuta unu,

m’ọ bụ l’ọo ndu l’ana nfụ bẹ byarụ ibe unu l’ẹnyashi,

?tọ dụ iwhe dụ whẹ ree bẹ whẹ l’e-zhita?

Ndu l’awọ akpụru vayịnu -byarụ unu ọworu vayịnu,

?whẹ ta awọdu wọ-whodo ọwhu

ndu l’akpa aakpa l’a-kpata?

6Unu leeda g’e gworu unubẹ ẹpa Ịso tụtua.

Ẹku ono, unu domiru edomi b’e vukotawaru kpamụ.

7Ọo ndu unu lẹ whẹ gbarụ ndzụ l’a-tụ ike ituwhu chịa unu

l’alị unu, nwuru unu je agbabẹ l’oge-alị.

Ọo ndu unu lẹ whẹ dụ lẹ mma l’e-duwhu unu,

whẹ akaria unu ẹka.

Ọo ndu unu lẹ whẹ l’eriko

l’a-gbabẹru unu ọnya t’unu daba, unu ta ama mọo.”

8Ọ waa iwhe Onye-Nwe-Ọha l’ekfu ndọwa:

“O -rwua mbọku ono, mu l’a-nụ ndu Edọmu awhụ,

bẹ mu l’e-me tẹ ndu marụ ágụ l’alị Edọmu bụru kpurupyata,

mee tẹ ndu iwhe l’edoje ẹnya

bụru kpukpuru-swoo l’alị ugvu ugvu Ịso.

9Gụbe mkpụkpu Temanu, ndu

ojọgu unu bẹ ntsụ-megvu l’e-gudeshikwa

nke ọwhu bụ lẹ ndu alị ugvu

ugvu Ịso bẹ l’ee-gbukota egbugbu whẹ atọhu.

Iwhe meru g’o gude e je l’a-nụ ndu Edọmu awhụ

10“Ee-kwobe iwhe-kpanganga

ono unu meru unwune unu, bụ ẹpa Jékọpu,

meru iwhe-iwhere nụ unu,

e mee t’unu tọhu atọhu jeye lẹ gbururu.

11Nteke ono, ọgu byakfutaru unwune unu ono,

bẹ unu je akfụru gbẹkee ike eleru whẹ iya l’ẹnya,

ndu ọha ọdo bya atụko ẹku whẹ gwotakota,

mbụ nteke ono, o-shi-awe o-shi-awe whẹ bya azụkafu

ọnu-abata mkpụkpu whẹ wụba,

tụa ido gude kekashia Jerúsalẹmu.

Unu lẹ ndu ọha ọdo ono bụkwa iwhe lanụ.

12Unu tege anọdudu ele unwune unu nlegbu-l’ẹnya

lẹ mbọku ono, iwhe-ẹhuka byakfutaru whẹ.

Unu tege etedu ẹswa kpua ndu Juda

lẹ mbọku ono, l’aala whẹ l’iyi.

Unu tege anọdudu akparu whẹ nggangga

lẹ mbọku ono, iwhe-ọtsulanu byarụ whẹ.

13Unu tege abahụdu l’ime mkpụkpu ndibe mu

lẹ mbọku ono, iwhe-ẹhuka byakfutaru whẹ.

Unu tege anọdudu ele whẹ

nlegbu-l’ẹnya l’ejo-iwhe ono byakfutaru whẹ nụ

lẹ mbọku ono, ndakfu dakfutaru whẹ.

Unu tege egwodu iwhe whẹ

lẹ mbọku ono, ukpuruku kputaru whẹ.

14Unu tege akfụduru lẹ n-swịkahu

ụzo egbushi ndibe whẹ, l’agba ọso ọgu.

Unu tege akpụduru ndibe whẹ,

wafụru nụ kpẹe ndu ọhogu whẹ

lẹ mbọku ono, iwhe-ọtsulanu byakfutaru whẹ.”

Onye-Nwe-Ọha l’e-kpee mba gẹ mba ha ikpe

15“Mbọku, Onye-Nwe-Ọha

l’e-kpe ndu mba gẹ mba ha ikpe dụakwa ntse.

Ọ kwa lẹge unu meru ndu ọdo bụ gẹ l’ee-me unubẹdua.

Iwhe unu meru bẹ l’a-lawhuru unu azụ.

16Ọo ẹgube ono, unu nọ l’ugvu

mu ono dụ nsọ ngụa iwhe-ọtsulanu,

o nokwa gẹ mba lile, gbarụ unu

mgburumgburu l’a-ngụ iwhe-ọtsulanu ndono.

Whẹ l’a-ngụta-gezhia ya ngụbaa egbo gẹgege.

Whẹ l’a-tọhu gẹ-woo lẹ whẹ ta adụjedu adụdu owhu.”

Aa-dzọfuta ndu Ízurẹlu

17“Ọle ndu nọ l’ugvu Záyọnu l’a-nahụ iwhe-ọtsulanu ono.

Ẹka ono l’a-dụ nsọ.

Ọzo-ụlo Jékọpu abya enweru oke-iwhe, rwuberu whẹ nụ.

18Ọzo-ụlo Jékọpu l’a-bụru ọku, l’eke whowhowho,

ọzo-ụlo Jósẹfu abụru ọku, l’enwu jaajaa,

ọzo-ụlo Ịso abụkwanuru oshi akpe, l’aa-chịru ye l’ọku ono,

ọku ono l’e-nwu jeye ya ekepyashihu.

O to nwedu onye ọzo-ụlo Ịso, bya l’a-wafụ m’ọo onye lanụ.

Nkele mụbe Onye-Nwe-Ọha kfuakwaru nkemu.”

19Ndu l’a-bya ebuchishia alị ugvu

ugvu Ịso bụ ndu Juda, shi l’echi-ẹgu ọhuda.

Ndu ọwhu l’e-buchishi alị ndu Fílistiya abụru ndu ọwhu

shi l’alị ọkpa-ugvu, dụ l’ụzo ẹnyanwu-arịba.

Ọo whẹ l’a-bya ebuchishia alị ndu

Ífuremu yẹle alị, dụ lẹ mkpụkpu Samériya.

Ndu Bénjaminu ebuchishia alị Giledu.

20Igwe-ọha ndu Ízurẹlu ono a

kpụru lẹ ndzụ l’a-nata alị Kenanu

buru je akpaa lẹ mkpụkpu Zárẹfatu.

Ndu Jerúsalẹmu a kpụru lẹ ndzụ, bụ ndu ọwhu nọ lẹ

Sefaradu anatakọta mkpụkpu dụkota l’echi-ẹgu ọhuda.

21Ndu ndzọfuta l’e-nyihu ugvu Záyọnu

je anọdu bụru ishi ndu bu l’alị ugvu ugvu Ịso.

Onye-Nwe-Ọha l’onwiya abụru eze.