Ẹkwo

ZÉFANAYA

Onye Nkfuchiru Chileke

1

1Ọ waa okfu Onye-Nwe-Ọha kfuru yeru Zéfanaya nwa Kushi ndọwa. Kushi bụ nwa Gédaliya, Gédaliya bụru nwa Amaríya, Amaríya bụru nwa Hezekáya. Nteke o kfuru iya okfu ono bụ nteke Josáya nwa Amọnu shi bụru eze ndu Juda.

Onye-Nwe-Ọha l’a-nụ mgboko awhụ

2“Mu l’a-tụko iwhe lile mee ọzara-l’ukpo, t’ọ bọ dụhe ọwhu l’a-dụkwadu lẹ mgboko. O nokwa iwhe Onye-Nwe-Ọha l’ekfu ndono. 3Madzụ yẹle anụmanu bẹ mu l’e-me ọzara-l’ukpo. Mu emee ẹnu l’ewhe l’eli yẹle ẹma bu lẹ mini ọzara-l’ukpo. Ndu ejo-ememe bẹ mu l’e-me tẹ whẹ vukota iwhe daa kpọo mkpofu-nchị, bya emee tẹ madzụ tọhu lẹ mgboko.” O nokwa iwhe Onye-Nwe-Ọha l’ekfu ndono.

4“Mu l’a-machịkwa ẹka daa Juda l’ẹhu whẹ lẹ ndu bu lẹ Jerúsalẹmu l’owhu. Iwhe bụ ndu whuduru nụ lẹ ndu l’abarụ Bálu ẹja bẹ mu l’e-me tẹ whẹ chihukota l’alị-a, ẹwha ntẹkpe whẹ echihu, ndu l’agwajẹ iya nụ echihu, 5ndu l’anọduje l’ọma okpotsu-ụlo abarụ ẹnyanwu ẹja yẹle kpokponde mẹe ọnwa echihukota mẹkwawho ndu ono l’abajẹru Onye-Nwe-Ọha ẹja gude ẹwha iya agụ ẹnwa, bya egudekwawho ẹwha Molẹku agụ ẹnwa, 6ndu ono, gbakụtawaru Onye-Nwe-Ọha azụ echihu, mbụ ndu ono, l’ẹte achọje Onye-Nwe-Ọha, whẹ te ejekfuje iya njịta.

7“Unu dakwaa kfụkfurukfu l’iwhu Nnajị-Ọha, bụ Onye-Nwe-Ọha nkele mbọku Onye-Nwe-Ọha l’e-kpe ikpe tẹekwaru l’ụkfu. Onye-Nwe-Ọha bẹ kwakọbekwaru anụ, l’oo-gbu egbu. Ndu o kuru lẹ nri b’o dobekwaru nsọ. 8Mbọku ono Onye-Nwe-Ọha l’e-gbu anụ iya ono bẹ mụbe Onye-Nwe-Ọha l’a-nụ ndu ono, bụ ishi áwhụ yẹle ụnwegirima ibe eze mẹe iwhe bụ-zhia ndu l’eme umere ndu ọha ọdo. 9Mbọku ono bẹ mu l’a-tụko ndu ono nụa áwhụ, bụ iya bụ ndu ono, l’engeghataje ẹka a gbarụ ogodoo engeghata l’ọnu-abata, mbụ ndu ono, bụ iwhe-kpanganga yẹle ụgho bẹ whẹ dojiru l’ụlo onye-nwe-whẹ nụ.”

10Onye-Nwe-Ọha l’ekfu sụ: “Mbọku ono bẹ ụzu-ẹkwa l’a-tụ lẹ Ọnoguzo Ẹma, mkpu akpọo lẹ Ẹgu Ọ̀whúú, ugvu g’ugvu ha atụko ahaka ẹnu kpowa kpowa. 11Unu ryaa ẹkwa tsọo kụrukuru, unubẹ ndu bukube aswa nkele ndu l’agba nghọ b’e gbukotawaru, mbụ lẹ ndu gude okpoga agba nghọ bẹ bụkotawaa kpurupyata.

12“O noo nteke mu l’e-ye ọku l’oryọku gvua Jerúsalẹmu choli choli. Mu anụa ndu vutawaru tsụa onwowhe l’ẹnya áwhụ, mbụ ndu ono, dọru chịriri g’ọo ike mmẹe; ndu l’anọje ekfu l’ime obu whẹ sụ l’ọ tọ dụdu iwhe Onye-Nwe-Ọha bya l’e-me whẹ; l’o too medu mma too me njọ. 13Ndu ono bẹ l’aa-vụ ẹku whẹ l’akpaa, ụlo whẹ ezekposhihu. Whẹ l’a-tụ ụlo, ọle whẹ te ebudu iya ebu. Whẹ akọo mgbu vayịnu, ọle whẹ ta angụdu mmẹe shi iya nụ.”

14Oke mbọku ono, Onye-Nwe-Ọha l’e-kpe ikpe bẹ dụakwa ntse, ọ dụwa ntse; ọobya-kebekwa ẹgwegwa. Ụtumu, l’a-kpọ mbọku nke Onye-Nwe-Ọha ono l’a-dụkwa ejo ẹji. Ndu ike dụ l’ọgu l’e-chikwa oji-l’ẹka-tọgbo. 15Mbọku ono l’a-bụ mbọku oke ẹhu-eghughu nke Chileke. Mbọku ono l’a-bụru mbọku oke iwhe-ọtsulanu yẹle oke ntsọmawhu. Mbọku ono abụru mbọku ọla-l’iswi yẹle kpurupyata. Mbọku ono l’a-gbakọta ẹkpuroochi, igweli ekpukota ekpukpu. Mbọku ono bẹ urwukpu l’a-sọ-kputa ẹka lile, ẹka lile agbakọta tsụrirkiti. 16Mbọku ono bẹ opu-ọgu l’a-sọshihu, mkpu-ọgu adashịhu lẹ mkpụkpu ono, a tụ-wheru mgbodo mgburumgburu mẹe l’ụlo-eli ewhekerewhe ono, dụ iya nụ.

17“Mu l’e-wokfuta madzụ iwhe-ọtsulanu nke ọwhu whẹ l’e-je dakirishi dakirishi g’ọo onye ishi guderu. O noo nkele whẹ mewaru Onye-Nwe-Ọha iwhe-dụ-ẹji. Aa-ghakashị mmee whẹ g’ọo onye ghakaru ẹja, a tụkaa anụ whẹ nnanụ nnanụ g’ọo onye tụkaru nshị.

18“Mkpọla-ọcha whẹ mẹe mkpọla-ododo whẹ ta adụkwa ike anafụta whẹ mbọku ono, Onye-Nwe-Ọha l’e-goshi oke ẹhu-eghughu iya. Ọku nke okoowhoo ya bẹ l’a-tụko mgboko l’owhu rechafu. Oo-mee t’iwhe, bukota lẹ mgboko l’owhu tọhu ntọhu lanụ.”

2

Aaryọ tẹ nzhimanụ lwa azụ

1Unu dzukobe; unu dzukobe; unubẹ mba ono iwhere gvụru l’iwhu, 2tẹmenu oge nteke ono erwua, mbụ tẹmenu mbọku ono ezhia whawhawha zhikota unu g’ọo ẹswa ereshi, tẹmenu ọta chịchichi ẹhu-eghughu Onye-Nwe-Ọha atukoshi unu, mbụ tẹmenu mbọku oke ẹhu-eghughu nke Onye-Nwe-Ọha abyapyabẹ unu. 3Unu chọkwaa Onye-Nwe-Ọha, unubẹ ndu alị-a, bụ ndu wozetaru onwunu alị, mbụ unubẹ ndu ono, l’emeje iwhe ọ sụru t’e mee. Unu chọkwaa ụzo ọdu-chịriri, unu achọo ụzo owozeta onwonye alị, ikekwe bẹ Onye-Nwe-Ọha l’e-kpuchita unu mẹ o rwulewho mbọku ono l’oo-goshi oke ẹhu-eghughu iya.

Ee-mebyishi mba buwheru ndu Ízurẹlu mgburumgburu

4Ee-megee tsukashihu lẹ mkpụkpu Gaza, ẹgbara akfụa lẹ mkpụkpu Ashikelọnu. Ndu Ashịdodu bẹ l’ee-gude echilabọ eswe chịfu, a vụa mkpụkpu Ẹkuronu l’ọgvu. 5Nshọbukwa unubẹ ndu bu l’agụga eze-ẹnyimu, mbụ unubẹ ndu mba Keretu. Okfu Onye-Nwe-Ọha nmaakwarụ unubẹ ndu Kenanu, bụ iya bụ ndu alị Fílistiya. Onye-Nwe-Ọha l’e-me, unu abụru ọzara-l’ukpo, ya adụhe onye l’a-whọkwadu lẹ ndu bu iya nụ. 6Sụa alị ono, dụ l’agụga eze-ẹnyimu ono bẹ l’e-megekwa bụru ẹka élwù l’a-ta nri; ya abụru ọdu ndu l’eche atụru bụru ẹka atụru l’adọshije. 7Alị ono, dụ l’agụga eze-ẹnyimu ono bẹ bụ nwa ndu wafụru nụ l’ọzo-ụlo Juda l’e-bekochaa nweru iya, ọ bụru ẹka ono bẹ whẹ l’e-cheje élwù whẹ. Ya abụru l’ụlo ndu Ashikelọnu bẹ whẹ l’e-jeje azẹe mẹ ọochi byalẹwho. Onye-Nwe-Ọha, bụ Chileke whẹ ejeje agbawhe whẹ nkele oo-me tẹ whẹ lwawhu azụ l’ọnodu whẹ.

8“Mu nụakwaru ọnu ndu Moabu kọru unu yẹle iwhu ndu Amọnu whuru unu. Mbụ ọnu ono whẹ kọru ndibe mu, gude ọnya ekemeke kfubyishia alị whẹ. 9Ọo ya bụ l’ọ waa iwhe Onye-Nwe-Ọha bụ Onye-ishi-igwe-ọgu bụru Chileke nke Ízurẹlu l’ekfu ndọwa: Mu vuru-a ishi mu gẹ mu vu iya, bẹ Moabu l’e-bechakwa dụ g’ọo Sódomu, Amọnu adụ g’ọo Gọmóra; ọo-bụ ẹgbudu yẹle iduma-mmaswị bụru ochuwhu jeye lẹ gbururu. Ndu whuduru nụ lẹ ndibe mụbe Onye-Nwe-Ọha l’a-vụ arya whẹ avụ. Ndu wafụru nụ lẹ mba nkemu bẹ alị whẹ l’a-bụru oke-iwhe whẹ.”

10Ọo iwhe ono bụ urwu, whẹ l’e-rita l’ekuku ono, whẹ l’eku onwowhe nkele ọo ndibe Onye-Nwe-Ọha, bụ Onye-ishi-igwe-ọgu bẹ whẹ kọru ọnu, nyarụ ekemeke kpua. 11Onye-Nwe-Ọha l’e-me iwhe l’a-dụ whẹ egvu. Ọo-lọpyashi agwa mgboko-o alọpyashi. Onye nọ l’ẹka ọ nọ abalahaaru iya ẹja mẹe iwhe bụ mba ono eze-ẹnyimu sọ-wheru asọ-whe.

12“O nokwawho g’ọ dụ unu, mbụ unubẹ ndu Itiyópiya, ọ kwa ogu-ịgba Onye-Nwe-Ọha bẹ l’ee-gude whụa unu awhụwhu.”

13Ọo-machị ẹka iya daa ndu isheli l’ẹhu, mee ndu Asiriya tẹ whẹ bụru ọzara-l’ukpo. Oo-me mkpụkpu Nínive t’ọ bụru ẹka ẹgbara kfụru, mbụ t’ọ bụru ẹka kpọru gbengu g’ọo echi-ẹgu alị ọkponku. 14Ọo-bụru ọdu ikpoto élwù yẹle anụ ẹgbudu, dụ l’iche l’iche. Mgbashị-ujiku yẹle udukufuku akpaa ẹkfunu l’ishi itso dụ iya nụ. Ọrya whẹ bẹ ụkporo iya l’e-meje lẹ windo, ikpọzu akụru l’ọnu-ụlo l’ọnu-ụlo, o noo nkele ẹka ono, e gude oshi sida mee bẹ l’ee-me t’o gheru karawhongu. 15O nokwa gẹ l’ọo-nwụru eze mkpụkpu ono, bụ mkpụkpu ono shi tsụa onwiya l’ẹnya akpa lẹ ntusarẹhu, mbụ mkpụkpu ono shi asụje; l’ọo yẹbedua kpụ l’ọ tọ dụhedu mkpụkpu ọdo l’a-tụru iya nụ. Ọle, lewaro g’ọ bụ-be ẹka ẹgbara kfụru. Lewaro g’ọ bụ-be ẹka ụnwu anụ ẹgbudu kwarụ uwhu buru. Iwhe bụ onye ghataru iya nụ l’a-nmajẹ ọtsa whuwheeru iya ishi.

3

Gẹ l’ọo-dụru Jerúsalẹmu lẹ mgbe l’iwhu

1Nshọbukwa mkpụkpu ono, kwefuru ike, mbụ mkpụkpu, mmerwu dụ l’ẹhu bụru mkpụkpu, l’eme madzụ mmegbu! 2Ọ tọ dụdu onye l’ọonujeru okfu, t’o kweje nata ụzo a kpọ-zhiru iya. Ọ tọ dakobejedu Onye-Nwe-Ọha, tọ kpakụbe Chileke ntse. 3Ndu ishi, l’achị iya nụ bụkotakwa oduu, l’aba hanyị-hanyị. Ndu ọgbo-ikpe, l’achị lẹ mkpụkpu ono bụkotaru ágụ́, l’akpa l’abalị, l’adụa iwhe l’ọohaje tẹ chi sakfu. 4Ndu nkfuchiru Chileke, nọ iya nụ bụkota ọdu-ọwhu-ọheru-ụkwa, bya abụru ọghele. Ndu l’agbajẹ ẹja nụ Chileke l’ime iya bẹ merwushiwaru iwhe dụ nsọ, whẹ bụru ọmarụ-iwu-aada-iwu whẹ. 5Onye-Nwe-Ọha, bụ onye dụ chịriri nọkwa l’ime mkpụkpu ono. O to mejedu iwhe l’adụa ree. L’ụtsu g’ụtsu ha bẹ l’oo-goshije lẹ ya bụ onye ikpe iya kfụru nhamụnha. Ọ tọ dụdu chi-asahu, ọ nahụjeru iya. Ọle ndu l’adụa chịriri ta amajẹdu iwhe bụ iwhere ọgvu l’iwhu.

6“Mu mewaru tẹ mba gẹ mba ha chihu. Eze ụlo-mgbochi whẹ bẹ bụkotawaa mkpọkoro ụlo. Echi-ụzo whẹ bẹ mu meekwaru o chihukota nke ọwhu bụ l’ọ tọ dụhedu onye l’aghajẹkwadu iya. Mkpụkpu whẹ l’owhu bẹ ẹgbara kfụwaru, ọ bụru ẹka madzụ l’ebuhee ebu, mbụ l’ọ tọ dụdu onye bu iya nụ. 7Mu gbekwanu sụ lẹ mkpụkpu ono tsụfutaje mu egvu, mbụ l’ọo-nabata ahụhu, a hụru iya. Nke ọwhu ẹka whẹ bu l’ẹte abụru ẹka e mebyishiru emebyishi shi nno nụa whẹ awhụ. Obenu l’iwhe l’anọje enwuka whẹ l’obu bụ ome mkparwụ l’iwhe lile, whẹ l’eme ememe”.

8Onye-Nwe-Ọha l’ekfu sụ: “Unu nmẹe anmẹe ngabẹru mu jeye mbọku mu l’e-zhilihu bya agbaa unu ẹka-ebe, iwhe unu meru. Iwhe mu kpeburu bụ lẹ mu l’a-chịkobe mba gẹ mba ha l’ẹka lanụ, rwukobe alị-eze dụ iche iche l’ẹka lanụ, wụ-kpushi whẹ oghu-damụdamu mu l’ẹhu, woru okpomọku nke ẹhu eghughu mu g’ọ ha byabẹ whẹ l’ẹhu. Nkele mgboko l’owhu bẹ bụ ọku, shi l’okowhoo oke ẹhu-eghughu mu l’e-repyashi iya.

9“Nteke ono bẹ mu l’a-gbanwe olu-okfu ndiwhe t’o gua egugu, nke ọwhu whẹ l’a-tụko akpọ-ku ẹwha Onye-Nwe-Ọha, gude obu lanụ abarụ iya ẹja. 10Ee-shije l’azụ ẹnyimu Itiyópiya egwo iwhe abya mu anụnu, mbụ ndu ono, l’anọje ekfu anụ mu, bụ ndibe mu ono a chịkashiru nnanụ nnanụ. 11O -rwua mbọku ono bẹ l’eete emedu ghu iwhe-iwhere lẹ nke iwhe ono, i meru gude kwefuru Onye-Nwe-Ọha ike. O noo nkele nteke ono bẹ mu l’e-wofu ndu ono, gude ekuku ete ẹswa l’ime unu. Unu ekubuhu onwunu eku l’ugvu mu ono dụ nsọ. 12Ẹgube ndu mu l’a-ha l’ime unu bụ ndu wozetaru onwowhe alị mẹe ndu dụ agu, mbụ ndu ono gbabaru l’ime Onye-Nwe-Ọha je anọdu ezeru ndzụ. 13Ndu whọduru nụ lẹ Ízurẹlu bẹ l’ete emehedu iwhe l’adụa ree ọdo. Whẹ ta abya l’a-dzụ ejire ọdo, t’a bya l’a-whụ whẹ ụgho l’ọnu ọdo. Whẹ l’e-rije nri zẹe pyakọo onwowhe, ọ tọ dụdu onye bya l’e-ye whẹ egvu.”

Egvu ẹhu-ụtso

14Gụa egvu ẹhu-ụtso gụbe nwada Záyọnu!

Gụbe Ízurẹlu tụa ụzu ẹhu-ụtso!

T’ẹhu tsọo ghu ụtso, gude obu ghu g’ọ ha tee ẹswa,

gụbe nwada Jerúsalẹmu.

15Ikpe ono, shi nmaa unu bẹ

Onye-Nwe-Ọha tukofuwaru unu l’ẹhu.

Ọ chị-whuwaru ndu ọhogu unu azụ.

Onye-Nwe-Ọha bụ eze l’ẹka gụbe Ízurẹlu nọ,

ọ tọ dụdu ejo-iwhe, egvu iya bya l’a-tsụbaa ghu ọdo.

16Oorwuwaa mbọku, l’aa-sụ Jerúsalẹmu:

“Gụbe Záyọnu, t’egvu ba atsụkwa ghu.

Be ekwekwa t’ẹka kụda ghu.

17Onye-Nwe-Ọha, bụ Chileke

unu bẹ nọkwa l’echilabọ unu.

Ọ bụ onye ojọgu, sụru gẹ l’ọo-dụ ike dzọta unu.

Oo-te ẹswa nweru obu ụtso l’ẹhu unu.

Oo-gude n-yemobu mee t’ẹhu jia unu dẹe.

Oo-gude egvu ẹhu-ụtso tee ẹswa l’iswi ẹhu unu.”

18“Mbọku, e doberu ọnu ori-oge;

bẹ mụbe Onye-Nwe-Ọha l’e-wofuru unu ẹhu-ụwhu,

mu ekofu unu ejo iwhe-iwhere l’ẹhu.

19Sụa, nteke ono bẹ mu l’a-kẹe

ndu l’akpa unu ẹhu ọrwu l’ẹhu,

mu adzọfuta ndu darụ ngvụru.

Mu l’a-chịkobe ndu ono, shi kpawhuhu akpawhuhu,

mee tẹ whẹ bụru ndu l’aaja ama,

mẹe ndu a marụ ẹwha whẹ,

l’iwhe bụ alị ono, e shi eme whẹ iwhe iwhere ono.

20Nteke ono bẹ mu l’e-kulatawhu unu azụ l’ibe unu.

Nteke ono bẹ mu l’a-chịkobe unu l’ẹka lanụ.

Mu l’e-me t’unu nweru ẹwha nweru ajaja

l’echilabọ ndu mgboko l’owhu

nteke ono, mu l’e-dobewhu unu azụ l’ọnodu unu.

Mu l’e-me iya, ya agbaa unu l’iwhu.”

O nokwa iwhe Onye-Nwe-Ọha l’ekfu ndono.